text:
Degé Kangyur volume 72, F.187.a
།དེ་བཞིན་གཤེགས་པའི་དབུ་སྐྲ་རིན་པོ་ཆེ་ཨན་ད་རྙིལ་ལྟ་བུ་འདི་ནི་སྔོན་སེམས་ཅན་གྱི་སྲོག་ལ་སྙིང་བརྩེ་བ་དང་བོང་བ་དང་དབྱུག་པ་དང་མཚོན་ཆ་བོར་བས་གྲུབ་པའོ། །དེ་བཞིན་གཤེགས་པའི་སྨིན་མཚམས་ཀྱི་སྒོའི་བར་གྱི་དཔྲལ་བའི་སྤུ་ཤིན་ཏུ་དཀར་བ་འདི་ནི་སྔོན་བསྔགས་པར་འོས་པ་རྣམས་ཀྱི་བསྔགས་པ་བརྗོད་པས་མངོན་པར་གྲུབ་པའོ། །དེ་བཞིན་གཤེགས་པའི་དབུ་གཙུག་ཏོར་དང་ལྡན་པ་འདི་ནི་སྔོན་བླ་མ་ལ་གུས་པར་བྱས་པས་མངོན་པར་གྲུབ་པའོ། །དེ་བཞིན་གཤེགས་པའི་སྐུ་ཤིང་ནྱ་གྲོ་ལྟར་ཆུ་ཞེང་གབ་པ་འདི་ནི་སྔོན་བདག་དང་གཞན་ཏིང་ངེ་འཛིན་ལ་སྦྱོར་བས་མངོན་པར་གྲུབ་པའོ། །དེ་བཞིན་གཤེགས་པའི་སྐུ་སྲེད་མེད་ཀྱི་བུ་ཆེན་པོ་ལྟ་བུར་ཀུན་ཏུ་མཛེས་པ་འདི་ནི་སྔོན་དེ་བཞིན་གཤེགས་པའི་སྐུ་གཟུགས་བྱས་པ་དང་། མཆོད་རྟེན་ཞིག་པ་བཅོས་པ་དང་། གཞན་དག་འཇིགས་པ་ལས་དབུགས་དབྱུང་བ་བྱས་པས་གྲུབ་པ་སྟེ། དགེ་བའི་རྩ་བ་ཚད་མེད་པས་ཆོས་འདི་དག་ལ་དབང་སྒྱུར་བའི་ཕྱིར། དེ་བཞིན་གཤེགས་པའི་སྐྱེས་བུ་ཆེན་པོའི་མཚན་སུམ་ཅུ་རྩ་གཉིས་པོ་དག་སྐུ་ལ་མངོན་པར་གྲུབ་པའོ། །དཔེ་བྱད་བཟང་པོ་བརྒྱད་ཅུ་གང་ཞེ་ན། སངས་རྒྱས་བཅོམ་ལྡན་འདས་ཀྱི་སེན་མོ་ཟངས་ཀྱི་མདོག་ལྟ་བུ་དང་། སེན་མོ་མདོག་སྣུམ་པ་དང་། སེན་མོ་མཐོ་བ་དང་། སེན་མོ་རྣམས་ཟླུམ་པ་དང་། སོར་མོ་རྣམས་རྒྱས་པ་དང་། སོར་མོ་རྣམས་བྱིན་གྱིས་ཕྲ་བ་དང་། རྩ་མི་མངོན་པ་དང་རྩ་མདུད་པ་མེད་པ་དང་ལོང་བུ་མི་མངོན་པ་དང་ཞབས་མི་མཉམ་པ་མེད་པ་དང་། སེང་གེའི་སྟབས་སུ་གཤེགས་པ་དང་། གླང་པོ་ཆེའི་སྟབས་སུ་གཤེགས་པ་དང་། ངང་པའི་སྟབས་སུ་གཤེགས་པ་དང་། ཁྱུ་མཆོག་གི་སྟབས་སུ་གཤེགས་པ་དང་། གཡས་ཕྱོགས་སུ་ལྡོག་ཅིང་གཤེགས་པ་དང་། མཛེས་པར་གཤེགས་པ་དང་། མི་གཡོ་བར་གཤེགས་པ་དང་། སྐུ་འཁྲིལ་བག་ཆགས་པ་དང་། སྐུ་བྱི་དོར་བྱས་པ་ལྟ་བུ་དང་། སྐུ་རིམ་པར་འཚམ་པ་དང་། སྐུ་ཁོ་ལག་ཡངས་ཤིང་བཟང་བ་དང་། མཚན་ཡོངས་སུ་རྫོགས་པ་དང་།


c: text/html

text:
༄༅། །༸ཀུན་གཟིགས་པཎ་ཆེན་དགེ་འདུན་ཆོས་ཀྱི་ཉི་མ་མཆོག་དགུང་ལོ་དྲུག་ལ་ཕེབས་སྐབས་ཕྱི་ལོ་ ༡༩༩༥ ཟླ་ ༥ ཚེས་ ༡༤ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་༸ཀུན་གཟིགས་པཎ་ཆེན་སྐུ་ཕྲེང་བཅུ་པའི་ཡང་སྲིད་དུ་ངོས་འཛིན་གནང་ནས་ཉིན་གསུམ་གྱི་རྗེས་ཁོང་དང་ཁོང་གི་ནང་མི་ལྷན་རྒྱས་དང་བྱ་བྲལ་རིན་པོ་ཆེ་བཅས་རྒྱ་གཞུང་གིས་བཙན་འཁྲིད་བྱས་ཏེ་ད་བར་གར་སོང་ཆ་མེད་དུ་གྱུར་ནས་ལོ་ངོ་ ༢༦ འཁོར་བའི་དུས་ཚིགས་ཐོག་སུད་སི་སྐུ་ཚབ་དོན་ཁང་གི་གོ་སྒྲིག་འོག་ཕྱི་ལོ་ ༢༠༢༡ ཟླ་ ༥ ཚེས་ ༡༧ ཉིན་དྲ་རྒྱའི་ལམ་ནས་བགྲོ་གླེང་ཞིག་བསྐོང་ཚོགས་གནང་ཡོད།
བགྲོ་གླེང་ཐོག་རྒྱ་ནག་གཞུང་གིས་ད་དུང་ཡང་པཎ་ཆེན་དགེ་འདུན་ཆོས་ཀྱི་ཉི་མ་མཆོག་ལ་རང་ཉིད་ཀྱི་ཐོབ་ཐང་ལོངས་སུ་སྤྱོད་བཅུག་གི་མེད་པ་ཙམ་མ་ཟད། གང་དུ་ཡོད་མེད་སྦེད་གསང་བྱེད་བཞིན་པ་དང་། རྒྱ་ནག་གཞུང་གིས་བོད་བརྒྱུད་ནང་བསྟན་གྱི་ཐུན་མོང་མིན་པའི་བླ་སྤྲུལ་ཡང་སྲིད་རྩད་འཚོལ་ཐག་གཅོད་བྱ་རྒྱུའི་ལམ་ལུགས་ཐོག་ཐེ་བྱུས་བྱེད་བཞིན་ཡོད་སྐོར་གྲོས་བསྡུར་གནང་ཡོད།
སྐབས་དེར་ཨ་རིའི་བོད་སོག་ནང་ཆོས་རིག་གཞུང་བསྟི་གནས་ཁང་གི་འགན་འཛིན་ཨ་ཀྱཱ་རིན་པོ་ཆེ་དང་རྒྱལ་སྤྱིའི་བོད་དོན་ལས་འགུལ་ཁང་གི་འབྲེལ་མཐུད་འགན་འཛིན་བསྟན་ཆོས་རྒྱ་མཚོ་ལགས། ཡུ་རོབ་གྲོས་ཚོགས་འཐུས་མི་དང་ཡུ་རོབ་གྲོས་ཚོགས་བོད་དོན་རྒྱབ་སྐྱོར་ཚོགས་པའི་ཚོགས་གཙོ་སྐུ་ཞབས་མི་ཀུ་ལ་སི་པེག་ས་ (Mr. Mikulas Peksa Czech) ལགས་བཅས་ཀྱིས་གསུང་བཤད་གནང་ཡོད།
དེ་ཡང་ཐོག་མར་ཨ་རིའི་བོད་སོག་ནང་ཆོས་རིག་གཞུང་བསྟི་གནས་ཁང་འགན་འཛིན་ཨ་ཀྱཱ་རིན་པོ་ཆེ་མཆོག་གིས་རྒྱ་ནག་གཞུང་གིས་སྐབས་དེར་༸ཀུན་གཟིགས་པཎ་ཆེན་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་མཆོག་དང་། ཡབ་ཡུམ་དང་ནང་མི། བྱ་བྲལ་རིན་པོ་ཆེ་བཅས་ཇི་ལྟར་བཙན་འཁྲིད་བྱས་ཡོད་སྐོར་དང་། ༸ཀུན་གཟིགས་པཎ་ཆེན་རིན་པོ་ཆེའི་ཡང་སྲིད་རྩད་འཚོལ་ཐད་རྒྱ་ནག་གཞུང་གིས་ཐེ་བྱུས་བྱེད་པར་བརྟེན་༸ཀུན་གཟིགས་པཎ་ཆེན་དགེ་འདུན་ཆོས་ཀྱི་ཉི་མ་མཆོག་དགུང་ལོ་དྲུག་ལ་ཕེབས་སྐབས་ཕྱི་ལོ་ ༡༩༩༥ ཟླ་ ༥ ཚེས་ ༡༤ ཉིན་སྤྱི་ནོར་༸གོང་ས་༸སྐྱབས་མགོན་རིན་པོ་ཆེ་མཆོག་གིས་༸ཀུན་གཟིགས་པཎ་ཆེན་རིན་པོ་ཆེ་སྐུ་ཕྲེང་བཅུ་པའི་ཡང་སྲིད་དུ་ངོས་འཛིན་གནང་ནས་ཉིན་གསུམ་གྱི་རྗེས་ལ་ཁོང་དང་ཁོང་གི་ནང་མི་ལྷན་རྒྱས་དང་བྱ་བྲལ་རིན་པོ་ཆེ་བཅས་བཙན་འཁྲིད་བྱས་ཡོད།
༸ཀུན་གཟིགས་པཎ་ཆེན་སྐུ་གོང་མ་མཆོག་གིས་བོད་མི་རིགས་ཀྱི་བདེ་ཐབས་དང་བོད་ཀྱི་ཆོས་དང་རིག་གཞུང་སྲུང་སྐྱོབ་སླད་ཐོག་མར་རྒྱའི་སྤྱི་ཁྱབ་འགོ་ཁྲིད་རྣམས་ལ་ཞི་འཇམ་ཐབས་མཁས་ཀྱིས་བློ་འགུག་གནང་ཐབས་དང་། རྒྱ་ནག་དམར་པོའི་གཞུང་ལ་ཡིག་འབྲུ་ཁྲི་བདུན་གྱི་སྙན་ཞུ་ཕུལ་ནས་བོད་མིའི་བདེན་དོན་ཞུ་གཏུག་གནང་ཡོད། ཞུ་གཏུག་དེས་རྒྱ་ནག་གཞུང་གིས་སྲིད་བྱུས་ངན་པ་བཏིང་བའི་ཐོག་བོད་ཀྱི་ཐུན་མིན་ཆོས་དང་རིག་གཞུང་སོགས་རྩ་གཏོར་གཏོང་བཞིན་ཡོད་སྐོར་སོགས་གསལ་པོ་འཁོད་ཡོད། རྒྱ་ནག་གཞུང་གིས་དྲག་དམག་བརྒྱུད་བོད་བརྒྱུད་ནང་བསྟན་གྱི་ཡང་སྲིད་རྩད་འཚོལ་གྱི་ལམ་ལུགས་ཐོག་ཐེ་བྱུས་བྱེད་ཡོད་སྐོར་སོགས་གསུངས།
དེ་ནས་བསྟན་ཆོས་རྒྱ་མཚོ་ལགས་ཀྱིས་རྒྱ་ནག་གཞུང་གིས་༸ཀུན་གཟིགས་པཎ་ཆེན་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་མཆོག་དང་། ཡབ་ཡུམ་དང་ནང་མི་སོགས་བཙན་འཁྲིད་བྱས་པའི་རྗེས་རྒྱ་ནག་གཞུང་གིས་རྒྱལ་མཚན་ནོར་བུ་ཟེར་བ་པཎ་ཆེན་གྱི་ཡང་སྲིད་དུ་ངོས་འཛིན་བྱས་ཡོད། གནད་དོན་འདི་ནི་དགུང་ལོ་དྲུག་ལ་ཕེབས་སྐབས་ཕྲུ་གུ་ཞིག་གར་སོང་ཆ་མེད་དུ་གྱུར་བའི་གནད་དོན་ཙམ་མ་ཟད། རྒྱལ་སྤྱིའི་ཁྲིམས་དང་མི་མཐུན་པའི་གནད་དོན་ཞིག་ཡིན། རྒྱ་ནག་གཞུང་གིས་༸ཀུན་གཟིགས་པཎ་ཆེན་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་མཆོག་བཙན་འཁྲིད་བྱས་པའི་ཐོག་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་༸སྐུའི་ཡང་སྲིད་རྩད་འཚོལ་ཐད་ཐེ་བྱུས་བྱ་རྒྱུའི་སྲིད་བྱུས་ངན་པ་ཞིག་བཏིང་ཡོད། ༸ཀུན་གཟིགས་པཎ་ཆེན་སྐུ་གོང་མ་མཆོག་གིས་བོད་མི་རིགས་ཀྱི་བདེ་ཐབས་དང་བོད་ཀྱི་ཆོས་དང་རིག་གཞུང་སྲུང་སྐྱོབ། རྒྱ་ནག་གཞུང་གིས་བོད་ནང་ཇི་ལྟར་གཏོར་སྐྱོན་གཏོང་བཞིན་པའི་ཐོག་སྐྱོན་བརྗོད་ཀྱིས་རྒྱ་ནག་དམར་པོའི་གཞུང་ལ་ཡིག་འབྲུ་ཁྲི་བདུན་གྱི་སྙན་ཞུ་ཕུལ་ནས་བོད་མིའི་བདེན་དོན་ཞུ་གཏུག་གནང་ཡོད། ཅེས་གསུངས།
དེ་རྗེས་ཡུ་རོབ་གྲོས་ཚོགས་འཐུས་མི་དང་ཡུ་རོབ་གྲོས་ཚོགས་བོད་དོན་རྒྱབ་སྐྱོར་ཚོགས་པའི་ཚོགས་གཙོ་སྐུ་ཞབས་མི་ཀུ་ལ་སི་པེག་ས་མཆོག་གིས་པཎ་ཆེན་དགེ་འདུན་ཆོས་ཀྱི་ཉི་མ་མཆོག་ཆབ་སྲིད་བཙོན་པ་ཞིག་ཡིན་པར་བརྟེན་རྒྱལ་སྤྱིའི་དོ་ཁུར་ཆེན་པོ་ཞིག་ཆགས་ཀྱི་ཡོད། བོད་ནང་གི་གཞི་རྒྱ་ཆེ་བའི་འགྲོ་བ་མིའི་ཐོབ་ཐང་དང་ཆོས་དད་རང་དབང་སོགས་ཀྱི་གནས་བབ་ལ་སྐབས་དོན་དང་འབྲེལ་བ་ཡོད་པའི་གྲོས་གཞི་ལྟར་དོ་སྣང་ནན་པོ་དང་སྦྲགས་གལ་ཆེན་པོ་བྱེད་དགོས།
ཡུ་རོབ་མཐུན་ཚོགས་ནང་གི་ཆབ་སྲིད་ཚོགས་པ་འདྲ་མིན་ནས་གནད་དོོན་དེའི་ཐོག་ལ་རྒྱབ་སྐྱོར་ཤུགས་ཆེ་གནང་གི་ཡོད་སྐོར་དང་། ཡུ་རོབ་གཞུང་ནས་རྒྱ་ནག་གཞུང་གིས་༸རྒྱལ་བའི་ཡང་སྲིད་རྩད་འཚོལ་ཐད་ཐེ་བྱུས་བྱེད་མི་ཆོག་པ་དང་༸ཀུན་གཟིགས་པཎ་ཆེན་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་མཆོག་གིས་གཙོས་བོད་ཀྱི་ཆབ་སྲིད་བཙོན་པ་གློད་བཀྲོལ་དགོས་པའི་ཐད་ལངས་ཕྱོགས་བརྟན་པོ་ཡོང་བའི་རེ་བ་བྱེད་ཀྱི་ཡོད།
མཐར་འཕྲིན་ལས་ཆོས་སྐྱིད་ལགས་ཀྱིས་རྒྱ་ནག་གཞུང་གིས་༸ཀུན་གཟིགས་པཎ་ཆེན་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་མཆོག་བཙན་འཁྲིད་བྱས་ཏེ་ད་བར་གར་སོང་ཆ་མེད་དུ་གྱུར་ནས་ལོ་ངོ་ ༢༦ འཁོར་བའི་དུས་ཚིགས་དང་བསྟུན་སུད་སི་སྐུ་ཚབ་དོན་ཁང་ནས་ཕྱི་ལོ་ ༢༠༢༡ ཟླ་ ༥ ཚེས་ ༡༧ ཉིན་བོད་མི་ཡོངས་དང་། འཛམ་གླིང་ཐོག་གི་བོད་དོན་རྒྱབ་སྐྱོར་བ་རྣམས་ཀྱི་ཚབ་ཞུས་ཏེ་མཉམ་འབྲེལ་རྒྱལ་ཚོགས་ལ་འབོད་སྐུལ་ཞུ་སྙན་ཞིག་ཕུལ་ཡོད་སྐོར་དང་། འབོད་སྐུལ་ཞུ་སྙན་ནང་མཉམ་འབྲེལ་རྒྱལ་ཚོགས་ཀྱིས་༸ཀུན་གཟིགས་པཎ་ཆེན་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་མཆོག་མགྱོགས་མྱུར་གློད་བཀྲོལ་ཐོབ་ཆེད་འཕྲལ་དུ་ལག་བསྟར་ཡོང་བའི་འབོད་སྐུལ་ཞུས་ཡོད་པ་བཅས། །

robotstxt: allowed

filter: keep


text:
Degé Kangyur volume 61, F.263.b
།གང་དག་ཕྱི་དུས་རྒྱལ་བའི་ཆོས་འཛིན་པ། །སངས་རྒྱས་བྱེ་བ་ཁྲག་ཁྲིག་བརྒྱ་མཐའ་ཡས། །བསྐལ་པ་བྱེ་བར་བཞུགས་ཏེ་དེ་དག་གི། །བསྔགས་པ་བརྗོད་ཀྱང་མཐའ་མར་ཕྱིན་མི་ནུས། །དྲི་ཞིམ་ཡིད་འོང་སྤོས་ཀྱི་ཆོ་ག་བཞིན། །སངས་རྒྱས་མཆོད་རྟེན་ལ་ནི་སུ་སྐུད་པ། །དེ་ནི་ཐོབ་རྙེད་འཇིག་རྟེན་ཀུན་ཏུ་རྒྱུ། །དེ་ནི་ས་འདིར་སྙིང་པོ་བླངས་པར་འགྱུར། །རྒྱལ་བའི་མཆོད་རྟེན་སྤོས་བྱུག་ཕུལ་བྱས་ན། །བཅོམ་ལྡན་འདས་ཀྱི་བསྟན་པ་འཇིག་འགྱུར་ཚེ། །འཛམ་བུའི་གླིང་དུ་སྐྱེ་བར་མི་འགྱུར་ཞིང་། །དེ་ནི་དེ་ཚེ་མཐོ་རིས་བདག་པོར་འགྱུར། །རྒྱལ་བའི་མཆོད་རྟེན་སྤོས་བྱུག་ཕུལ་བྱས་ན། །དྲི་མི་ཞིམ་དང་མི་གཙང་སྨད་པ་རྣམས། །རྟག་ཏུ་སྤོང་ཞིང་ཚུལ་ཁྲིམས་ཕུང་པོར་གནས། །དེ་ནི་རྟག་ཏུ་ཚངས་སྤྱོད་མཆོག་འདིར་སྤྱོད། །རྒྱལ་བའི་མཆོད་རྟེན་སྤོས་བྱུག་ཕུལ་བྱས་ན། །འདི་ནས་ཤི་འཕོས་མཐོ་རིས་ལྷ་དབང་འགྱུར། །རིང་པོར་མི་ཐོགས་དོན་སྟོང་རྣམས་ལ་རྟོག །ལྷ་རྣམས་ལ་ནི་རྒྱ་ཆེན་དོན་ཀྱང་བྱེད། །རྒྱལ་བའི་མཆོད་རྟེན་སྤོས་བྱུག་ཕུལ་བྱས་ན། །གང་གི་ཚེ་ན་མི་ཡི་འཇིག་རྟེན་ན། །ཞེ་སྡང་མེད་སེམས་འཇམ་ཞིང་མཉེན་གྱུར་པ། །དེ་ཚེ་དེ་ན་འཛམ་བུའི་གླིང་དུ་གནས། །རྒྱལ་བའི་མཆོད་རྟེན་སྤོས་བྱུག་ཕུལ་བྱས་ན། །ཁྱད་འཕགས་ཚིག་ལྡན་སྒྲ་དབྱངས་ཡིད་འོང་འགྱུར། །སྐྱེ་བོ་མང་པོ་ཡིད་འོང་དགའ་ཞིང་བཀུར། །དེ་ཡི་ཁ་བཞིན་རྟག་ཏུ་གསལ་བར་འགྱུར། །རྒྱལ་བའི་མཆོད་རྟེན་སྤོས་བྱུག་ཕུལ་བྱས་ན། །དེ་ནི་ངན་སོང་ས་རྣམས་མ་ལུས་སྤོང་། །དེ་བཞིན་གཤེགས་དང་ཉེ་བ་ཐོབ་པར་འགྱུར། །དད་པ་ཐོབ་ཅིང་རྟག་ཏུ་བདེ་ལ་དགའ། །རྒྱལ་བའི་མཆོད་རྟེན་སྤོས་བྱུག་ཕུལ་བྱས་ན། །རྒྱལ་པོ་སྟོབས་ལྡན་འཁོར་ལོས་སྒྱུར་བར་འགྱུར། །བློན་པོ་ཚོང་དཔོན་ཁྱིམ་བདག་བསོད་ནམས་ལྡན། །ཆོས་རྗེ་འོད་མཛད་སངས་རྒྱས་སུ་ཡང་འགྱུར། །དགའ་བའི་སེམས་ཀྱིས་མགུ་བའི་ཤུགས་སྐྱེད་དེ། །བཅོམ་ལྡན་མཆོད་རྟེན་ནོར་བུའི་དྲ་བ་འབུལ། །དེ་ནི་རྒྱལ་པོ་མཚན་གྱི་གོ་ཆ་ཅན། །མཐུ་ཆེན་བླ་མ་འཁོར་ལོས་སྒྱུར་བར་འགྱུར། །བལྟ་འོས་མཚན་གྱི་གོ་ཆ་ལྡན་གྱུར་ནས།


text:
དཔལ་༸རྒྱལ་དབང་ཀརྨ་པ་མཆོག་གི་བཀའ་བརྒྱུད་སྨོན་ལམ་ཉིན་དང་པོ་བློ་སྦྱོང་ཆིག་ལབ་རིང་མོའི་བཀའ་ཆོས།
- ཕྱི་ལོ་ 2018 ཟླ་ 2 ཚེས་ 26 ཉིན།
གནས་མཆོག་རྡོ་རྗེ་གདན་མཆོད་རྟེན་ཆེན་མོའི་ཉེ་འདབས་བཀའ་བརྒྱུད་སྨོན་ལམ་ཆེན་མོའི་ཆོས་རར་སྔར་རྒྱུན་ལྟར་ཞོགས་པ་ཆུ་ཚོད་ལྔ་དང་ཕྱེད་ནས་བླ་སྤྲུལ་མཁན་པོ་དགེ་བའི་བཤེས་གཉེན་རྣམ་པ་དང་སེར་སྐྱ་མི་མང་བཞུགས་གྲལ་འཁོད། ཆུ་ཚོད་དྲུག་པའི་ཐོག་གསང་བདག་མིའི་རྣམ་རོལ་སྐྱབས་རྗེ་གཽ་ཤྲཱི་རྒྱལ་ཚབ་རིན་པོ་ཆེས་ཐེག་ཆེན་གསོ་སྦྱོང་གི་སྡོམ་པ་གནང་ཟིན་དང་བསྟུན་ལེགས་སྦྱར་ཞལ་འདོན་དང་། བདག་སྡང་མ་སོགས་ནས་ཞལ་འདོན་རྣམས་རིམ་གྱིས་གསུངས་ཏེ་ཆུ་ཚོད་བརྒྱད་དང་ཕྱེད་ནས་ཚོགས་ཐུན་དང་པོ་གྲོལ། ཆུ་ཚོད་དགུ་པར་དགེ་འདུན་འདུས་མང་བཞུགས་གྲལ་འཁོད་རྗེས་སྤྱན་རྒྱ་སྤོས་སྣ་དང་བཅས་༸དཔལ་རྒྱལ་དབང་ཀརྨ་པའི་སྐུ་པར་མཐོང་གྲོལ་རིན་པོ་ཆེ་བཞུགས་ཁྲིར་གདན་དྲངས། དབུ་མཛད་ཀྱིས་རྡོ་རྗེ་འཆང་ཐུང་མ་ནས་བཟུང་མནྜལ་སོགས་རིམ་གྱིས་གསུང་སྐབས་བཞུགས་ཁྲིའི་ཐོག་གི་སྐུ་པར་མཐོང་གྲོལ་གྱི་མདུན་དུ་མནྜལ་སྐུ་གསུང་ཐུགས་རྟེན་སོགས་འདེགས་འབུལ་ཞུས།
སྐབས་དེར་དྲྭ་རྒྱ་བརྒྱུད་བཀའ་བརྒྱུད་སྨོན་ལམ་ཆེན་མོའི་ཐོག་ཏུ་༸དཔལ་རྒྱལ་དབང་ཀརྨ་པ་མཆོག་གིས་ལོ་སར་མཚམས་འདྲི་དང་སྦྲགས་བཀའ་སློབ་སྩལ་དོན།
དེ་རིང་བཀའ་བརྒྱུད་སྨོན་ལམ་ཐེངས་སོ་ལྔ་པའི་དངོས་གཞི་ལ་ཐུག་ཡོད་རེད། དེའི་ཚོགས་མགོན་དུ་ཕེབས་པའི་རྒྱལ་བའི་རྒྱལ་ཚབ་ཀྭན་ཏིང་གཽ་ཤྲཱི་ཆེན་པོ་མཆོག་དང་སྐྱབས་རྗེ་ཡོངས་དགེ་མི་འགྱུར་རིན་པོ་ཆེ་དབུས་པས་བླ་སྤྲུལ་རྣམ་པ་ཚོ་དང་། དེ་བཞིན་མཁན་པོ་དགེ་བའི་བཤེས་གཉེན་རྣམ་པ་ཚོ་དང་། དགོན་སྡེ་ཁག་ནས་ཕེབས་པའི་དགེ་འདུན་འདུས་པ་རྒྱ་མཚོ། དེ་བཞིན་ཕྱོགས་མཐའ་ཁག་ནས་ཕེབས་པའི་དད་ལྡན་སེར་སྐྱ་ཕོ་མོ་ཡོངས་ལ་བོད་རབ་གནས་ས་ཁྱི་ལོའི་གནམ་ལོ་གསར་ཚེས་ལ་བཀྲ་ཤིས་བདེ་ལེགས་ཀྱི་འཚམས་འདྲི་ཞུ་རྒྱུ་ཡིན། ལོ་གསར་པའི་ནང་དུ་སྐུ་གཟུགས་གསལ་ཐང་དང་བྱ་བ་ལམ་འགྲོ་ཡོང་བའི་བཀྲ་ཤིས་སྨོན་འདུན་ཞུ་རྒྱུ་ཡིན།
ད་རེས་བཀའ་བརྒྱུད་སྨོན་ལམ་ཐེངས་སོ་ལྔ་པའི་ཐོག་ལ་སྔ་མའི་འཆར་གཞི་ལྟར་ན་ང་རང་ཡོང་རྒྱུའི་གྲ་སྒྲིག་རབ་དང་རིམ་པ་མང་པོ་བྱས་པ་ཡིན། ཡིན་ན་ཡང་མཐའ་མ་དེར་བཅར་མ་ཐུབ། ཡིན་ན་ཡང་སྨོན་ལམ་གྱི་མཛད་རིམ་བཟོ་རྒྱུ་རེད། དེ་བཞིན་གྲ་སྒྲིག་བྱ་རྒྱུ་དེ་ཚོའི་ཐོག་ལ་སྔ་མ་ནང་བཞིན་བསམ་འཆར་ཞུ་རྒྱུ་དང་། དེ་བཞིན་ཚོགས་འདུ་འཚོག་རྒྱུ་སོགས་དུས་ཐོག་ལ་ཞུས་པ་ཡིན། ད་ལྟ་དངོས་སུ་བཀའ་བརྒྱུད་སྨོན་ལམ་འཚོགས་པའི་རིང་ལ་ཉིན་ལྟར་དྲྭ་རྒྱ་བརྒྱུད་དངོས་སུ་མཇལ་རྒྱུ་དང་ཐད་ཀར་ཐད་ཀར་བཀོད་འདོམས་བྱེད་རྒྱུ་དེ་འདྲ་བྱེད་ཀྱི་ཡོད། དང་པོ་ད་རེས་བཀའ་བརྒྱུད་སྨོན་ལམ་དེ་གང་འདྲ་ཆགས་ཡོང་སྙམ་པའི་སེམས་ཁྲལ་ཏོག་ཙམ་བྱུང་སྟེ་གཙོ་ཆེ་བ་༸སྐྱབས་རྗེ་རྒྱལ་ཚབ་རིན་པོ་ཆེ་མཆོག་དང་། སྐྱབས་རྗེ་ཡོངས་དགེ་མི་འགྱུར་རིན་པོ་ཆེ་རྣམ་པ་གཉིས་ཀྱིས་གསུང་ཆོས་དེ་ཟབ་ཅིང་རྒྱ་ཆེན་པོ་དེ་འདྲ་བྱུང་བ་ཡིན་ཙང་དེའི་མི་མང་པོ་ཞིག་གི་སེམས་རྒྱུད་ལ་ཏན་ཏན་ཕན་ཐོགས་ཆེན་པོ་དང་བློ་སྐྱེད་ཆེན་པོ་བྱུང་ཡོད་རེད། ང་རང་ཡིན་ཡང་དཔེ་མི་སྲིད་པའི་སེམས་ལ་ཕན་པོ་བྱུང་། དེའི་རྒྱུ་མཚན་ལ་བརྟེན་ནས་ཐོག་མར་རིན་པོ་རྣམ་གཉིས་ལ་བཀའ་དྲིན་ཆེ་དང་ཐུགས་རྗེ་ཆེ་ཞུ་རྒྱུ་ཡིན། ཞེས་གསུངས།
དངོས་གཞི་བཀའ་ཆོས་སྐབས་རྒྱལ་དབང་མཆོག་གིས་བཀའ་ཕེབས་དོན།
ད་རེས་དངོས་གཞིའི་སྐབས་ལ་ལོ་གཅིག་གཉིས་སྔོན་ནས་དགེ་བཤེས་པོ་ཏོ་བ་ཆེན་པོས་མཛད་པའི་བློ་སྦྱོང་ཆིག་ལབ་རིང་མོ་གསུང་ཆོས་བྱ་རྒྱུའི་མགོ་བཙུགས་པ་རེད། མགོ་འཛུགས་མཁན་དེ་ང་རང་ཡིན་དུས་མཇུག་སྐྱེལ་རྒྱུ་དེའང་ང་རང་ཡིན་དགོས་པའི་བཟོ་འདྲ་རེད་འདུག །སྤྱིར་ང་རང་ཐག་རིང་པོ་ཞིག་ལ་ཡོད་ན་ཡང་དེང་དུས་འཕྲུལ་ཆས་ཀྱི་བརྒྱུད་ལམ་གྱི་ཐོག་ནས་ཐད་ཀར་ཐད་ཀར་ཕར་འབྲེལ་བ་བྱེད་ཆོག་པ་ཡིན་དུས་དེ་རིང་ནས་བཟུང་དངོས་གཞི་ཉིན་བཞིའི་རིང་དགེ་བཤེས་པོ་ཏོ་བ་ཆེན་པོས་མཛད་པའི་བློ་སྦྱོང་ཆིག་ལབ་རིང་མོ་དེ་མུ་མཐུད་ནས་ཞུ་རྒྱུ་དེ་སྐལ་བ་བཟང་པོ་ཞེ་དྲག་བྱུང་སོང་། སྤྱིར་བཏང་ང་རང་ངོས་ནས་བཤད་ན་མཁས་བཙུན་བཟང་གསུམ་གང་ཡང་ཡོད་མ་རེད། དེ་ཁེངས་སྐྱུང་མ་རེད་དངོས་ཡོད་གནས་ཚུལ་ཆགས་བསྡད་ཡོད་རེད། ཡིན་ན་ཡང་ཕྱོགས་གཅིག་ནས་རྒྱལ་དབང་ཀརྨ་པས་མཚན་གྱི་བྱིན་རླབས་ཕོག་པ་ཟེར་ནའང་འདྲ། ཕྱོགས་གཅིག་ནས་སྐལ་བ་བཟང་པོ་རེད། ང་རང་ངོས་ནས་༸རྒྱལ་དབང་ཀརྨ་པའི་ཁྲི་འཕང་མཐོན་པོའི་ཐོག་ཏུ་འདུག་དགོས་པ་དེ་དཀའ་ངལ་འདྲ་ཞིག་ཆགས་བསྡད་ཡོད་རེད། གང་ལྟར་དེ་འདྲའི་མིང་ཞིག་ཡོད་པ་ཡིན་དུས་མཚམས་མཚམས་དེའི་བརྒྱུད་ནས་མི་མང་པོ་ཞིག་ལ་ང་རང་ཤེས་ཡོན་དང་འཇོན་ཐང་ཆེ་དྲགས་ནས་མ་ཡིན་ན་ཡང་༸རྒྱལ་དབང་ཀརྨ་པ་སྐུ་ཕྲེང་གོང་མ་རྣམས་ཀྱི་ཐུགས་རྗེ་དང་བྱིན་རླབས་ཀྱི་སྟོབས་ཀྱིས་གང་ཟག་མང་པོ་ཞིག་ལ་ཐར་པའི་ས་བོན་བསྐྲུན་ཐུབ་པ་ཡོང་གི་ཡོད་པའི་བཟོ་འདྲ་འདུག །དེའི་རྒྱུ་མཚན་ལ་བརྟེན་ཏེ་༸རྒྱལ་དབང་ཀརྨ་པ་དང་བཀའ་བརྒྱུད་བླ་མ་རྣམས་ཀྱི་བྱིན་རླབས་ཞུས་ནས་རྣམ་པ་ལྷན་རྒྱས་ཚོ་ལ་ཆོས་མར་ཞུ་གི་ཡོད་བསམ་པ་དེ་འདྲ་དྲན་གྱི་ཡོད། རྣམ་པ་ལྷན་རྒྱས་ཚོའི་ངོས་ནས་ཀྱང་སྤྱིར་བཏང་ཆོས་གང་འདྲ་ཞིག་ཞུས་པ་ཡིན་ནའང་རེད། ལྷག་པར་དུ་ཇོ་བོ་བཀའ་གདམས་པའི་གསུང་དེ་དག་མན་ངག་གནད་དུ་བསྣུན་པ། བོད་པས་སྨན་བཅོས་ཆེད་དུ་གཙག་རྒྱག་གི་ཡོད་པ་ལྟར་རྣག་ཐོག་ཏུ་གཙག་འཁེལ་ལྟ་བུ་སྐྱོན་གང་དུ་ཡོད་ནའང་སྐྱོན་དེ་བཏོན་ཏེ་དེ་ག་རང་སྐྱོན་ལ་སྐྱོན་དུ་ངོ་སྤྲོད་བྱེད་པ་དེ་འདྲའི་མན་ངག་རྨད་དུ་བྱུང་བ་དེ་འདྲ་ཡིན་པ་རེད། དེ་ཡིན་དུས་ཆོས་གསན་པ་པོའི་རྣམས་ཀྱི་ངོས་ནས་ཡིན་ནའང་སོ་སོས་སྒོ་གསུམ་མ་ཡེངས་པར་བྱས་ཏེ་གསན་རོགས་གནང་། ཞེས་གསུང་སྟེ་པོ་ཏོ་བའི་བློ་སྦྱོང་ཆིག་ལབ་རིང་མོ་ལས་ལོ་སྔ་མའི་ཆོས་མཚམས་‹བསམ་པ་དང་སྦྱོར་བ་གཉིས་སུ་འགྲོ་ལྡོག་ངེས་པས། ཞེས་པ་ནས་མི་དགོས་པར་གསུངས་པ་འགའ་ཞིག་ཀྱང་མེད།› ཅེས་པའི་བར་གྱི་བཀའ་ཁྲིད་བཀའ་དྲིན་སྩལ། མཇུག་ཏུ་ནམ་རྒྱུན་བློ་སྦྱོང་ཁྲིད་བརྒྱབ་ཟིན་པའི་རྗེས་སུ་སྐར་མ་ལྔའི་རིང་ལ་སྒོམ་རྒྱག་གི་ཡོད་རེད། ད་རེས་ཁ་རྩང་སྔོན་འགྲོའི་གསུང་ཆོས་སྐབས་༸སྐྱབས་རྗེ་རྒྱལ་ཚབ་རིན་པོ་ཆེ་དང་མི་འགྱུར་རིན་པོ་ཆེ་རྣམ་པ་གཉིས་ཀས་སྒོམ་ཁྲིད་མང་པོ་གནང་བ་ཡིན་དུས་གནས་སྐབས་ཤིག་ལ་ངས་སྒོམ་ཁྲིད་བྱེད་རྒྱུ་དང་སྒོམ་རྒྱག་དགོས་པ་མཐོང་གི་མི་འདུག་སྒོམ་དེ་མི་དགོས་པ་གྱིས། གཤམ་དུ་སྨོན་ལམ་གསུང་རྒྱུ་ཡིན་ཞེས་བཀའ་སྩལ།
ད་ལོ་བཀའ་བརྒྱུད་སྨོན་ལམ་སྐབས་༸རྒྱལ་དབང་མཆོག་སྨོན་ལམ་ཚོགས་མགོན་དུ་དངོས་སུ་ཆིབས་བསྒྱུར་བསྐྱངས་མ་ཐུབ་ནའང་དྲྭ་རྒྱ་བརྒྱུད་སྨོན་ལམ་ཚོགས་ཐོག་ཏུ་བཀའ་ཆོས་སྩལ་སྐབས་འདུས་མང་ཡོངས་ཀྱིས་༸རྒྱལ་དབང་མཆོག་དངོས་སུ་བཞུགས་པ་ལྟ་བུའི་དགའ་ཚོར་དང་དད་འདུན་དཔག་མེད་དུ་བརྟས་པའི་ཉམས་འགྱུར་ལུས་ངག་ཏུ་གསལ་བར་དོད་པའི་གནས་ཚུལ་སྙིང་བསྡུས་བཅས།
ཐུབ་བསྟན་སྦྱིན་པ་ནས།
བཀའ་བརྒྱུད་སྨོན་ལམ་ཆེན་མོ་ཐེངས་སོ་དྲུག་པ།
Tibetan / English / Chinese • French • German • Indonesian • Korean • Polish • Russian • Spanish • Vietnamese
སྨོན་ལམ་གསུང་ཆོས།
བློ་སྦྱོང་དོན་བདུན་མའི་བཀའ་ཁྲིད། གོ་ཤྲི་རྒྱལ་ཚབ་རིན་པོ་ཆེ།
ཕྱི་ཟླ་ 1 ཚེས་ 28 ནས་ 30 བར། 2020 ལོ་


text:
མདུན་ངོས། » Sutra Religion
Sutra Religion
བྱང་ཆུབ་ལམ་རིམ་ཆེན་མོའི་ས་བཅད་བཞུགས་སོ། །
PDFའདིར་སྣོན།
ཇོ་བོའི་བླ་མ་གསེར་གླིང་པའི་བློ་སྦྱོང་ཞིག
PDFའདིར་སྣོན།
ཡོན་ཏན་གཞིར་གྱུར་མ།
ཡོན་ཏན་གཞིར་གྱུར་མ། རྗེ་ཙོང་ཁ་པ་ཆེན་པོ། ཡོན་ཏན་ཀུན་གྱི་གཞིར་གྱུར་དྲིན་ཅན་རྗེ། ། ཚུལ་བཞིན་བསྟེན་པ་ལམ་གྱི་རྩ་བ་རུ། ། ལེགས་པར་མཐོང་ནས་འབད་པ་དུ་མ་ཡིས། ། གུས་པ་ཆེན་པོས་བསྟེན་པར་བྱིན་གྱིས་རློབས། ། ལན་ཅིག་རྙེད་པའི་དལ་བའི་རྟེན་བཟང་འདི། ། ཤིན་ཏུ་རྙེད་དཀའ་དོན་ཆེན་ཤེས་གྱུར་ནས། ། ཉིན་ཚན་ཀུན་ཏུ་སྙིང་པོ་ལེན་པའི་བློ། ། རྒྱུན་ཆད་མེད་པར་སྐྱེ་བར་བྱིན་གྱིས་རློབས།…
ཐེག་པ་ཆེན་པོ་ཡུམ་ཀྱི་སྙིང་པོ་ཞེས་བྱ་བའི་མདོ་བཞུགས།
ཐེག་པ་ཆེན་པོ་ཡུམ་ཀྱི་སྙིང་པོ་ཞེས་བྱ་བའི་མདོ་བཞུགས། སྤྱིར་བོན་དང་ཐེག་པའི་བརྒྱུད་ཐམས་ཅད་ཚིག་བཞི་ཚིགས་སུ་བཅད་དེ་གསུངས་པ་གཅིག་གིས་བསྟན། དེ་ལྟ་བ་ཡས་ཕུབ་སྤྱོད་པ་མས་འཛེགས། གཞི་སྙིང་རྗེ་ཆེན་པོ་ལ་སློང༌། ཐབས་ཕ་རོལ་ཕྱིན་པ་བཅུ་ལ་སྤྱོད་གསུངས་པའི། ཁྱད་པར་སྟོང་ཕྲག་བརྒྱ་པའི་ཚིག་བཞིས་སྟོན་ཏེ། ཨོཾའ་མི་སྐྱེ་མི་འགག་ནམ་མཁའི་རང་བཞིན་ཅན། །ཤེས་རབ་གསལ་བ་ཀུན་གྱི་ཡུམ་གཅིག་མ། །སྐྱེ་མེད་དབྱིངས་ནས་གསལ་བའི་འོད་ཕྱུང་ཞིང༌། །ཐམས་ཅད་ཐུགས་རྗེའི་མགོན་དུ་གྱུར་པ་མོ། །ས་ཏྲིག་ཨེར་སངས་སྐུ་ལ་ཕྱག་འཚལ་ལོ། །ཞང་ཞུང་སྐད་དུ། ཧ་ཨ་སད་སླས་གུ་གུན་ཐོ་ར་ཆུང༌། བོད་སྐད་དུ། ཐེག་པ་ཆེན་པོ་ཡུམ་གྱི་མདོ་ཞེས་བྱ་བ། །འདི་སྐད་བདག་གིས་ཐོས་པའི་དུས་ཅིག་ན། །སྟོན་པ་གཤེན་རབ་མི་བོ་ནི། །རི་རྒྱལ་ལྷུན་པོའི་ཕོ་བྲང་ན། །འོད་ཀྱི་ལྷ་རི་སྤོ་མཐོན་གྱི་རྩེ་མོ་ན། །འཁོར་ཡེ་གཤེན་གཡུང་དྲུང་སེམས་དཔའ་ལྔ་སྟོང་ལྔ་བརྒྱ་དང་ཐབས་གཅིག་ཏུ་བཞུགས་སོ།…
ལེགས་བཤད་ལམ་གྱི་རིམ་པ་ཞེས་བྱ་བ་ཚིག་བར་བདུན་ལ་ཤད་བར་དུ་བགྱིས་པ་ཤོ་ལོ་ཀ་དྲུག་ཅུ་རྩ་བརྒྱད་པ་བཞུགས་སོ།།
ལེགས་བཤད་ལམ་གྱི་རིམ་པ་ཞེས་བྱ་བ་ཚིག་བར་བདུན་ལ་ཤད་བར་དུ་བགྱིས་པ་ཤོ་ལོ་ཀ་དྲུག་ཅུ་རྩ་བརྒྱད་པ་བཞུགས་སོ།། སྐུ་མདུན་བསོད་ནམས་གཡུང་དྲུང་། ༄༅། ། ༡ དྲི་མེད་སྐུ་སྟེ་ཤེས་བྱ་མཁྱེན།། འཕྲུལ་ངག་བདེན་པའི་ཐར་ལམ་སྟོན།། ཉོན་ཤེས་བྱང་སྦྱོང་འགྲོ་ལ་བརྩེ།། སྐྱབས་གནས་གསུམ་ལ་ཕྱག་འཚལ་ལོ།། ༢ བློ་གྲོས་ལྡན་པའི་ཤེས་རབ་ཀྱིས།། མི་ཤེས་བློ་དམན་རབ་རིབ་བསལ།། སྙན་པའི་ངག་དང་ཚིག་སྡེབས་ནས།། གཞན་ཕན་ཕྱིར་དུ་ལེགས་པར་བཤད།། ༣ ཆུ་ཤེལ་ལས་གྲུབ་བསིལ་ལྡན་པས།། ཆུ་སྐྱེས་པད་མོའི་ཁ་འབྱེད་ལྟར།། སངས་རྒྱས་བཀའ་དང་དམ་པའི་ལུང།། དེས་ནི་བློ་གསལ་ཤེས་རབ་འབྱེད།།…
ལམ་རིམ་བསྡུས་དོན།
ལམ་རིམ་བསྡུས་དོན། རྗེ་ཙོང་ཁ་པ་ཆེན་པོས་མཛད། ཕུན་ཚོགས་དགེ་ལེགས་བྱེ་བས་བསྐྲུན་པའི་སྐུ། །མཐའ་ཡས་འགྲོ་བའི་རེ་བ་སྐོང་བའི་གསུང༌། །མ་ལུས་ཤེས་བྱ་ཇི་བཞིན་གཟིགས་པའི་ཐུགས། །ཤཱཀྱའི་གཙོ་བོ་དེ་ལ་མགོས་ཕྱག་འཚལ། །ཟླ་མེད་སྟོན་པ་དེ་ཡི་སྲས་ཀྱི་མཆོག །རྒྱལ་བའི་མཛད་པ་ཀུན་གྱི་ཁུར་བསྣམས་ནས། །གྲངས་མེད་ཞིང་དུ་སྤྲུལ་པས་རྣམ་རོལ་བ། །མི་ཕམ་འཇམ་པའི་དབྱངས་ལ་ཕྱག་འཚལ་ལོ། །ཤིན་ཏུ་དཔག་པར་དཀའ་བ་རྒྱལ་བའི་ཡུམ། །ཇི་བཞིན་དགོངས་པ་འགྲེལ་མཛད་འཛམ་གླིང་རྒྱན། །ཀླུ་སྒྲུབ་ཐོཌ་མེད་ཅེས་ནི་ས་གསུམ་ན། །ཡོངས་སུ་གྲགས་པའི་ཞབས་ལ་བདག་ཕྱག་འཚལ། །ཤིང་རྟ་ཆེན་པོ་གཉིས་ལས་ལེགས་བརྒྱུད་པའི། །ཟབ་མོའི་ལྟ་བ་རྒྱ་ཆེན་སྤྱོད་པའི་ལམ། །མ་ནོར་ཡོངས་སུ་རྫོགས་པའི་གནད་བསྡུས་པའི། །གདམས་པའི་མཛོད་འཛིན་མར་མེ་མཛད་ལ་འདུད། །རབ་འབྱམས་གསུང་རབ་ཀུན་ལ་ལྟ་བའི་མིག…


text:
བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གི་དུས་དེབ་འདོན་ཐེངས་དྲུག་པ།
༡. རྒྱབ་ལྗོངས།
༡.༡ བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་(TibCERT)གི་སྐོར།
བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་(TibCERT)གིས། དངོས་གཞིའི་མཉམ་འབྲེལ་གཞིར་བཟུང་གི་སྒྲོམ་གཞི་ཞིག་གི་འོག་ཏུ། བོད་པའི་ཚོགས་སྡེ་ཁག་ལ་འཕྲད་བཞིན་པའི་དྲ་ཐོག་གི་ཉེན་ཁའི་རིགས་ཆུང་དུ་གཏོང་རྒྱུ་དང་། བོད་ནང་གི་དྲ་རྒྱ་བཀག་སྡོམ་དང་གསང་མྱུལ། བཙན་བྱོལ་སྤྱི་ཚོགས་ཁྲོད་ཀྱི་དྲ་ཐོག་གི་ཉེན་ཁ་དང་འབྲེལ་བའི་གནས་ཚུལ་སོགས་གཞི་ལ་བཞག་སྟེ། བོད་མི་ཚོའི་འཕྲུལ་རིག་ཉམས་ཞིབ་ཀྱི་ནུས་པ་རྒྱ་བསྐྱེད་གཏོང་རྒྱུ་དེ་ཡིན་ལ། མཐའ་དོན། བོད་པའི་སྤྱི་ཚོགས་ཁྱོན་ཡོངས་ལ་ཚད་མཐོ་ བའི་དྲ་ཐོག་གི་རང་དབང་དང་བདེ་འཇགས་ཁག་ཐེག་བྱེད་རྒྱུ་དེ་ཡིན།
༡.༢ དམིགས་ཡུལ།
བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གི་དུས་ཚིགས་འདིའི་དུས་དེབ་འདོན་སྤེལ་གྱི་དམིགས་ཡུལ་ནི། བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གི་གསར་བྱུང་གནས་ཚུལ་བརྒྱུད་སྤེལ་བྱེད་རྒྱུ་དང་། བོད་མིའི་སྤྱི་ཚོགས་ལ་འཕྲད་བཞིན་པའི་དྲ་ཐོག་གི་ཉེན་ཁའི་སྐོར་ལ་ལམ་སྟོན་གནང་རྒྱུ་དེ་ཡིན། དེ་ཡང་ལོ་གསར་པ་འགོ་བཙུགས་ཚར་བས། ང་ཚོས་དྲ་རྒྱའི་བདེ་འཇགས་ཀྱི་ལག་ལེན་ཡག་ཤོས་ཁག་ལག་བསྟར་བྱེད་རྒྱུ་གལ་ཆེ་ལ། དྲ་ཐོག་གི་ཉེན་ཁའི་རིགས་ལས་སྲུང་སྐྱོབ་བྱེད་ཕྱོགས་ཀྱི་ནུས་རྩལ་གོང་འཕེལ་བཏང་སྟེ། སོ་སོ་རང་ཉིད་དང་ང་ཚོའི་ཐུན་མོང་གི་ཚོགས་སྡེ་ཁག་སྲུང་སྐྱོབ་བྱེད་རྒྱུ་ཁག་ཐེག་བྱེད་དགོས།
༡.༣ བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གི་གསར་བྱུང་གནས་ཚུལ་ཁ་གསབ།
ཕྱི་ལོ་༢༠༢༠་དེ་མིའི་རིགས་ཀྱི་ལོ་རྒྱུས་ཁྲོད་ཀྱི་ཆེས་དཀའ་ཁག་ཆེ་བའི་ལོ་ཞིག་ཏུ་གྱུར་བ་མ་འོངས་པར་ཟིན་བྲིས་སུ་འགོད་ངེས། དེ་ཡང་འཛམ་གླིང་གི་རྒྱལ་ཁབ་ཁག་གི་ནང་དུ་ཁྱིམ་སྡོད་བཀའ་རྒྱ་ཕབ་པ་ལ་བརྟེན་ནས་ཁྲོམ་གཞུང་ཁག་སྟོང་པ་ཆགས་ཡོད། འོན་ཀྱང་། ཕྱོགས་གཞན་ཞིག་ནས། ཏོག་དབྱིབས་ནད་དུག་གིས་མི་མང་པོ་ཞིག་སོ་སོའི་ནང་མི་དང་སྙིང་ཉེ་བའི་གྲོགས་པོ་ཚོ་དང་ཁ་ཐག་ཉེ་རུ་བཏང་ཡོད། རྒྱུན་ལྡན་ཅན་དུ་འགྱུར་བཞིན་པའི་གནས་སྟངས་གསར་པ་འདི་མུ་མཐུད་ནས་རྒྱུན་མཐུད་དུས། འཛམ་གླིང་གི་ས་ཆ་སོ་སོའི་ནང་དུ་དྲ་ཐོག་གི་བདེ་འཇགས་དང་འབྲེལ་བའི་ཉེན་ཁའི་རིགས་སྔར་ལས་ཆེ་རུ་འགྲོ་བཞིན་ཡོད། ད་ཆ་སོ་སོའི་ཤ་ཉེ་རིང་དང་གྲོགས་པོ་གྲོགས་མོ་ཚོར་འབྲེལ་མཐུད་བྱེད་པའི་ཆེད་དང་། ཡང་ན། སོ་སོའི་ཉིན་རེའི་ལས་ཀའི་ཆེད་དུ་དྲ་རྒྱ་དང་འཕྲུལ་ཆས་ལ་བརྟེན་པའི་ཚད་གཞི་འདི་འདྲ་ཞིག་ལ་ང་ཚོ་དེ་སྔ་ནམ་ཡང་སླེབས་མྱོང་མེད། འཕྲུལ་ཆས་ལ་ཤུགས་ཆེར་བརྟེན་དྲགས་པས། དྲ་ཐོག་གི་འཇབ་རྒོལ་་དང་། གནས་ཚུལ་རྫུན་མ། གནས་ཚུལ་ནོར་བ་སོགས་ཁྱབ་སྤེལ་འགྲོ་བའི་ཉེན་ཁ་ཆེ་རུ་འགྲོ་ཡི་ཡོད། དེར་བརྟེན། ང་ཚོས་དྲ་ཐོག་གི་འཇབ་རྒོལ་དང་འབྲེལ་བའི་ཉེན་ཁའི་སྐོར་ལ་སྔར་ལས་ཀྱང་ཡིད་གཟབ་དང་དོགས་ཟོན་བྱེད་དགོས་ཀྱི་ཡོད།
༡.༤ གནས་ཚུལ་སྙིང་བསྡུས།
བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གི་དུས་དེབ་འདོན་ཐེངས་དྲུག་པའི་ཁོངས་སུ།
བཙན་བྱོལ་སྤྱི་ཚོགས་ཁྲོད་ཀྱི་བོད་མི་ཁག་རྒྱ་ནག་གི་སྤྱི་ཚོགས་བཟོ་སྐྲུན་ཟེར་བའི་དྲ་ཐོག་གི་འཇབ་རྒོལ་བརྩམ་སའི་དམིགས་འབེན་ལྟེ་བ་ཞིག་ཏུ་གྱུར་ཡོད་པ་བཞིན། ཉེན་ཁ་དེ་དག་ཞི་འཇམ་དུ་གཏོང་བར་རོགས་པ་བྱེད་པའི་ཆེད་དུ། བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གིས་ངྷ་རམ་ས་ལར་སྤྱི་ཚོགས་རྨང་གཞིར་བྱས་པའི་ཡ་ལན་ལྟེ་གནས་དང་པོ་དེ་བཙུགས་ཡོད། ལྟེ་གནས་དེས་ཚོགས་མི་ཕན་ཚུན་བར་སློབ་སྦྱོང་ལེན་རེས་བྱེད་པ་དང་། གུ་ཡངས་ཀྱི་ཐོག་ནས་ཚོགས་མི་ཕན་ཚུན་བར་བསམ་ཚུལ་བརྗེ་རེས་དང་བརྒྱུད་སྤེལ་བྱེད་པ། ཕན་ཚུན་བར་འབྲེལ་བ་འཛུགས་པ། ཕན་ཚུན་ལ་རྒྱབ་སྐྱོར་བྱེད་པ་སོགས་གཞི་རྩའི་ལས་དོན་ཁག་གི་ཐོག་ཏུ་ལས་ཀ་བྱེད་རྒྱུ་ཡིན་ལ། བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གིས་དེ་ལྟ་བུའི་སྤྱི་ཚོགས་རྨང་གཞིར་བྱས་པའི་ཡ་ལན་ལྟེ་གནས་མང་པོ་བརྒྱུད་དེ།སྔར་ཡོད་ཀྱི་འབྲེལ་མཐུད་ཁག་རྒྱ་བསྐྱེད་གནང་སྟེ་འཛམ་གླིང་ཁྱོན་ཡོངས་ཀྱི་བོད་པའི་ཚོགས་སྡེ་ཁག་ལ་རོགས་འདེགས་བྱེད་རྒྱུ་ཡིན་ལ། ལྟེ་གནས་དེ་དག་གིས་ང་ཚོའི་སྤྱི་ཚོགས་ལ་འཕྲད་བཞིན་པའི་གནད་དོན་ཁག་ངོས་འཛིན་བྱས་པའི་ཐོག་ནས། གནད་དོན་དེ་དག་གི་དཀའ་རྙོག་སེལ་ཐབས་ཀྱི་ལམ་ཁ་འཚོལ་རྒྱུ་དང་། ང་ཚོའི་འབྲེལ་ཡོད་ཀྱི་ཚོགས་པ་དང་སྒྲིག་འཛུགས་ཁག་ལ་རོགས་སྐྱོར་བྱེད་རྒྱུ་ཡིན།
བོད་མིའི་སྤྱི་ཚོགས་ཀྱི་ཐོག་ཏུ་བརྩམས་པའི་དམིགས་གཏད་རང་བཞིན་གྱི་འཇབ་རྒོལ།
- ད་ལོར་བོད་མིའི་སྒྲིག་འཛུགས་ཀྱིས་བཀོད་སྒྲིག་གནང་བའི་ཇི་ནེ་ཝ་གླེང་སྟེགས་དེ་ངོ་དེབ་བརྒྱུད་ནས་དྲ་ལམ་དུ་འཚོགས་ཡོད། དྲ་ལམ་གྱི་ཐད་གཏོང་ལེ་ཚན་དེ་ལ་ལྟ་མཁན་མི་༡༠༠་ཙམ་མ་གཏོགས་བྱུང་མེད་ཀྱང་། ཐད་གཏོང་གི་ལེ་ཚན་ཁག་ལ་མཆན་༥༠༠༠༠ལྷག་བྱུང་ཡོད། མཆན་རྒྱག་མཁན་དེ་དག་གིས་ངོ་དེབ་ཁ་བྱང་རྫུན་མ་བཟོས་པའི་ཐོག་ནས་གནས་ཚུལ་རྫུན་མ་ཁྱབ་སྤེལ་བཏང་སྟེ། གྲོས་བསྡུར་གྱི་གླེང་སྟེགས་དེར་གཏོར་སྐྱོན་གཏོང་རྒྱུའི་དམིགས་ཡུལ་བཅངས་ཡོད། ངོ་དེབ་ཁ་བྱང་རྫུན་མ་དེ་དག མི་ཚོ་ཁག་ཅིག་གིས་བཀོལ་སྤྱོད་བྱེད་ཀྱི་ཡོད་པ་ལྟ་བུར་སྣང་བས། ཁོང་ཚོའི་བྱེད་ལས་དེར་སྒྲིག་འཛུགས་རང་བཞིན་ལྡན་པའི་ལས་འགུལ་གྱི་ངོ་བོ་ལྡན། དེ་ཡང་བོད་ཀྱི་སྲིད་བྱུས་ཉམས་ཞིབ་ཁང་གི་ཉམས་ཞིབ་པ་ཞིག་གིས། གླེང་སྟེགས་ཀྱི་ཐད་གཏོང་ལེ་ཚན་དེའི་འོག་ཏུ་བོད་ཡིག་ནང་བྲིས་ཡོད་པའི་མཆན་དེ་དག་གི་ཚིག་གྲུབ་སྦྱོར་སྟངས་བོད་ནང་གི་བོད་མི་ཚོའི་ཚིག་གྲུབ་སྦྱོར་སྟངས་དང་ཆ་མཚུངས་བས། དྲ་ཐོག་གི་འཇབ་རྒོལ་གྱི་ལས་འགུལ་དེ་རྒྱ་ནག་གི་སྒོར་ཟུར་༥༠་དྲ་དམག་གིས་བརྩམས་པ་གསལ་པོ་རེད་ཅེས་བརྗོད་ཡོད།
- ང་ཚོས་ད་དུང་བོད་པའི་སྤྱི་ཚོགས་ཁྲོད་དུ། དངོས་རྫས་བཙན་ལེན་གྱི་དྲ་འབུའི་འཇབ་རྒོལ་ཁག་ཅིག་དོ་སྣང་བྱུང་ཡོད་ལ། འཇབ་རྒོལ་དེའི་ཁྲོད་དུ། འཇབ་རྒོལ་པས་བླུ་ཡོན་ཞིག་མ་སྤྲད་བར་དུ། དྲ་བའི་ཞབས་ཞུ་ཆས་་ལ་གསང་སྡོམ་བྱས་ཏེ། དྲ་ཚིགས་གང་རུང་ལ་ལྟ་ཀློག་བྱེད་མ་ཐུབ་པ་བཟོས་ཡོད། དཔེ་མཚོན་ཞིག་གླེང་ན། བོད་ཀྱི་བསྟི་གནས་ཁང་ཞིག་གི་དྲ་ཚིགས་ལ་དེ་འདྲའི་འཇབ་རྒོལ་ཐེབས་ཡོད། དཔེ་མཚོན་གཞན་ཞིག་ནི། མོན་གྷོལ་འདོད་རྒུ་གླིང་བོད་པའི་གྲྭ་བ་ཞིག་གི་རྩིས་འཁོར་ནང་གི་ཡིག་སྒམ་ཞིག་ལ་གཞན་གྱིས་འཇབ་རྒོལ་བྱས་ཏེ་གསང་སྡོམ་བྱས་ཡོད།
- འདས་པའི་ལོ་ངོ་བཅུ་ཕྲག་ལྷག་གི་རིང་དུ། བོད་པའི་སྤྱི་ཚོགས་དེ་དྲ་ཐོག་གི་འཇབ་རྒོལ་གྱི་དམིགས་འབེན་ཞིག་ཏུ་གྱུར་ཡོད། འདས་པའི་ལོ་ཁ་ཤས་ཀྱི་ནང་དུ་འཇབ་རྒོལ་གྱི་གྲངས་ཀ་མར་ཆགས་ཡོད་ཀྱང་། ཟླ་ཤས་གོང་ནས་བཟུང་། ང་ཚོས་བསྐྱར་དུ་འཇབ་རྒོལ་གྱི་རྦ་རླབས་གསར་པ་ཞིག་གྱེན་དུ་འཕྱུར་བཞིན་ཡོད་པ་དོ་སྣང་བྱུང་ཡོད། དཔེར་ན། བོད་པའི་སྤྱི་ཚོགས་ཁྲོད་ཀྱི་མི་སྒེར་དང་ཚོགས་པ་མང་པོ་ཞིག་ལ་༧གོང་ས་སྐྱབས་མགོན་ཆེན་པོ་མཆོག་གི་༧སྐུ་སྒེར་ཡིག་ཚང་ལ་བརྫུས་པའི་ཡིག་ཟམ་མང་པོ་འབྱོར་ཡོད་ལ། ཡིག་ཟམ་དེ་དག་གི་ཁོངས་སུ་གྷོ་གྷིལ་སྐུལ་ཆས་ཀྱི་འབྲེལ་ཐག་ཅིག་དང་། འཚེར་བརྒྱབ་པའི་ཡིག་ཆ་ཞིག་དང་དེ་ཁ་འབྱེད་སྤྱད་ཀྱི་གསང་ཚིག་གི་ལྡེ་མིག་ཅིག་ཡོད། གལ་ཏེ། ཡིག་ཟམ་ཁོངས་ཀྱི་ཡིག་ཆ་དེ་ཕབ་ལེན་བྱས་ཏེ། འཚེར་བརྒྱབ་ཡོད་པའི་ཡིག་ཆ་དེ་ཁ་ཕྱེ་ཚེ། MESSAGEMANIFOLD་ཟེར་བའི་མཉེན་འབུ་ནུས་ལྡན་བཟོ་ཡི་ཡོད།
- ཕྱི་ལོ་༢༠༢༡་གི་སྔོན་དཔག
- བརྡ་འཕྲིན་གྱི་དུས་རབས་སུ། མཐེབ་ཅུ་ཞིག་གི་སྒང་ལ་མནན་པ་ཙམ་གྱིས་མི་སྒེར་དང་སྤྱི་ཚོགས་ལ་ཤུགས་རྐྱེན་ཆེན་པོ་བཟོ་ངེས། ཏོག་དབྱིབས་ནད་དུག་གི་སྐབས་སུ། བོད་པའི་སྤྱི་ཚོགས་ཁྲོད་དུ་འོས་བསྡུ་རིམ་པ་མང་པོ་འགྲོ་ཡི་ཡོད་སྟབས། འབྱུང་འགྱུར་གྱི་ཟླ་བ་ཁ་ཤས་ནང་དུ། གནས་ཚུལ་ནོར་བ་དང་གནས་ཚུལ་རྫུན་མ་སྔར་ལས་མང་བ་དྲ་ལམ་དུ་ཁྱབ་སྤེལ་འགྲོ་ངེས། མང་ཚོགས་ཀྱི་ངོས་ནས་གནས་ཚུལ་གྱི་ཡོངས་ཁུངས་དག་མ་ཡིན་མིན་ཁུངས་སྐྱེལ་མ་བྱས་ཚེ། གསར་འགྱུར་རྫུན་མའི་རིགས་ང་ཚོའི་སྤྱི་ཚོགས་ཁྲོད་དུ་ཤུགས་ཆེར་ཁྱབ་སྤེལ་འགྲོ་ངེས་པ་ང་ཚོས་འདས་པའི་བྱུང་བ་ལས་གསལ་པོ་ཤེས་ཐུབ།
- ཕྱི་ལོ་༢༠༢༡ ལོར། ང་ཚོས་དྲ་ཐོག་གི་སྡིགས་ར་དང་དྲ་མིང་རྫུན་མ་མང་པོ་དོ་སྣང་འབྱུང་ངེས། སྤྱི་ཚོགས་འབྲེལ་མཐུད་དྲ་རྒྱའི་ཁ་བྱང་བཟོ་བའི་སྐབས་སུ། དངོས་ཡོད་མིན་པའི་སྒེར་གྱི་གནས་ཚུལ་གང་རུང་སྤྲད་ཆོག་པར་བརྟེན། ཁ་བྱང་རྫུན་མ་དེ་དག་གིས་དྲ་འབུ་ཚོར་སོ་སོའི་ངོ་བོ་སྦ་གསང་བྱེད་དུ་འཇུག་ཐུབ་ཀྱི་ཡོད། ངོ་དེབ་དང་ཐོས་ཐར་བཟོ་ཚོང་ཁང་སོགས་ཀྱིས་ཁ་བྱང་རྫུན་མ་དང་འཁོན་འཛིན་གྱི་གཏམ་བརྗོད་ཁག་བཀག་འགོག་བྱེད་ཀྱི་ཡོད་རུང་། ཁོང་ཚོས་ཁ་བྱང་རྫུན་མ་ཁག་བརྒྱུད་ནས་་སྤེལ་བའི་ཆ་འཕྲིན་དང་བརྗོད་དོན་ཡོངས་རྫོགས་བཀག་འགོག་བྱེད་དཀའ། དེར་བརྟེན། གནས་ཚུལ་གང་རུང་ཞིག་བརྒྱུད་བསྐུར་མ་བྱས་གོང་དེའི་ཡོངས་ཁུངས་ར་སྤྲོད་བྱས་ཏེ། དྲ་ལམ་དུ་ཁྱབ་སྤེལ་འགྲོ་བཞིན་པའི་གསར་འགྱུར་རྫུན་མའི་རིགས་ཀྱི་ཕྲེང་རྒྱུན་གཅོད་རྒྱུ་ནི་མི་ཚང་མའི་ཕྲག་སྟེང་དུ་བབས་པའི་འོས་འགན་ཞིག་ཆགས་ཡོད།
- རྒྱ་གར་གཞུང་གིས་རྒྱ་ནག་གི་བཀོལ་ཆས་ཁག་བཀག་སྡོམ་བྱེད་འགོ་བཙུགས་པ་ནས་བཟུང་། བོད་པའི་སྤྱི་ཚོགས་ཁྲོད་དུ་དྲ་ཐོག་གི་འཇབ་རྒོལ་གྱི་དོན་རྐྱེན་མང་དུ་ཕྱིན་ཡོད། རྒྱ་ནག་གི་བཀོལ་ཆས་ཁག་བཀག་སྡོམ་མ་བྱས་པའི་གོང་དུ། སྐད་འཕྲིན་དང་འཁྱུག་དབྱངས་ལྟ་བུའི་བཀོལ་ཆས་ཁག་གིས་བོད་པའི་འཛད་སྤྱོད་པ་ཚོར་ཉེན་ཁ་བཟོས་ཡོད། གང་ཡིན་ཞེ་ན། བཀོལ་ཆས་དེ་དག་རྒྱ་ནག་སྲིད་གཞུང་གིས་ལས་སླ་པོའི་ཐོག་ནས་བཀོལ་སྤྱོད་ལོག་པ་བྱེད་ཐུབ་ཀྱི་ཡོད། འོན་ཀྱང་། རྒྱ་གར་ནང་རྒྱ་ནག་གི་བཀོལ་ཆས་ཁག་བཀག་སྡོམ་བྱས་ཚར་བའི་རྗེས་སུ། བོད་པའི་ཁྲོད་དུ་རྒྱ་ནག་གི་བཀོལ་ཆས་དེ་དག་བཀོལ་སྤྱོད་བྱེད་མཁན་གྱི་གྲངས་འབོར་ཧ་ཅང་ཉུང་དུ་ཕྱིན་ཡོད། བཀོལ་ཆས་དེ་དག་བཀོལ་སྤྱོད་བྱེད་རྒྱུ་དཀའ་ལས་ཁག་ཏུ་ཕྱིན་པ་ལ་བརྟེན་ནས། འབྱུང་འགྱུར་གྱི་ཟླ་བ་ཁ་ཤས་ཀྱི་ནང་དུ་ང་ཚོས་དྲ་ཐོག་གི་ལམ་ཁ་གཞན་པ་བརྒྱུད་དེ་བརྩམས་པའི་དམིགས་གཏད་རང་བཞིན་གྱི་འཇབ་རྒོལ་སྔར་ལས་མང་བ་དོ་སྣང་འབྱུང་ངེས།
- དྲ་རྒྱའི་བདེ་འཇགས་ཀྱི་གནས་ཚུལ་ཁ་གསབ།
- ཏོག་དབྱིབས་ནད་དུག་དར་ཁྱབ་ཕྱིན་པ་བཟུང་། འགྲོ་བ་མིའི་རིགས་ཡོངས་དང་། ལྷག་པར་ནམ་རྒྱུན་ནས་འཕྲུལ་ཆས་དང་དྲ་རྒྱ་ལ་ཤུགས་ཆེར་བརྟེན་བསྡད་ཡོད་མཁན་གྱི་མི་ཚོའི་འཚོ་བར་འཕོ་འགྱུར་ཆེན་པོ་བྱུང་ཡོད། འཛམ་གླིང་གི་རྒྱལ་ཁབ་མང་དག་ཅིག་གིས་ ནད་ཡམས་ཀྱི་ཉེན་ཁ་འགོག་དགོས་པར་ཁ་གཡར་ཏེ། མི་སྒེར་གྱི་གཞི་གྲངས་བསྡུ་རུབ་དང་། སྤྱི་དམངས་ལ་སོ་ལྟ་དང་སྟངས་འཛིན་བྱེད་པའི་གཞི་རྒྱ་ཆེ་རུ་བཏང་ཡོད།
- གཏན་འཇགས་མཉེན་ཆས་ནི་ཡོ་ཆས་ཚང་མའི་ཁོངས་སུ་བཅུག་ཡོད་པའི་མཉེན་ཆས་ཤིག་ཡིན་ལ། མཉེན་ཆས་དེ་དྲ་རྒྱར་མཐུད་ཀྱི་ཡོད། བདེ་འཇགས་མིན་པའི་གཏན་འཇགས་མཉེན་ཆས་རིགས་བཀོལ་སྤྱོད་བྱས་པའི་ཐོག་ནས་ཁྱེད་རང་རྗེས་འདེད་གཏོང་ཐུབ་ལ། ཁྱེད་ཀྱི་གནས་ཚུལ་རྐུ་འཁྱེར་བྱེད་ཐུབ་པ་མ་ཟད། ཁྱེད་ཀྱི་མ་ལག་རྒྱང་རིང་ནས་སྟངས་འཛིན་བྱེད་ཐུབ་ཀྱི་ཡོད། ཡོ་ཆས་ཁག་གི་ཁོངས་སུ་ཡོད་པའི་སྐྱོན་ཆ་ཁག་གཞིར་བཞག་སྟེ། གཞན་གྱིས་ཁྱེད་ལ་འཇབ་རྒོལ་བྱེད་ཐུབ་པས། ཧྭ་ཝེ་དང་ཨོ་ཕོ་ལྟ་བུའི་ཁ་པར་སོགས་ཀྱིས་ཁྱེད་ལ་དྲ་ཐོག་གི་ཉེན་ཁ་མང་པོ་བཟོ་ངེས།
- སྤྲིན་མཛོད་ཀྱི་ཞུབས་ཞུ་མུ་མཐུད་ནས་སྐད་གྲགས་འགྲོ་བཞིན་ཡོད་ལ། དེ་མི་མང་པོས་རྒྱ་ཁྱབ་ཀྱི་ཐོག་ནས་བཀོལ་སྤྱོད་བྱེད་ཀྱི་ཡོད། འོན་ཀྱང་། དྲ་ཐོག་གི་འཇབ་རྒོལ་པས་གྷོ་གྷིལ་སྐུལ་ཆས་ལྟ་བུའི་སྤྲིན་མཛོད་ཀྱི་ཞབས་ཞུའི་ཁོངས་སུ་ཡོད་པའི་སྐྱོན་ཆའི་རིགས་བཀོལ་སྤྱོད་བྱས་ཏེ། མ་ལག་ཁོངས་ཀྱི་བདེ་འཇགས་ཀྱི་ཁྱད་ཆོས་ཁག་ལ་གཡོལ་བའི་ཐོག་ནས་ཁྱེད་རང་གི་ཡིག་གདན་Office 365་དང་། American Express ཡིག་ཆ་རྐུ་འཁྱེར་བྱེད་་ཀྱི་ཡོད་པ་ཉེ་ལམ་གསར་དུ་ཐོན་པའི་སྙན་ཐོ་ཁག་གི་ནང་དུ་འཁོད་ཡོད།
- ཀུ་ཤུའི་གཞུང་དཔང་ནི། བཀོལ་ཆས་གང་རུང་ཞིག་ཀུ་ཤུའི་བིམ་མཛོད་ཀྱི་ནང་དུ་འདོན་སྤེལ་མ་བྱས་གོང་། དེའི་ནང་དུ་བདེ་འཇགས་དང་འབྲེལ་བའི་སྐྱོན་ཆའམ་ནོར་འཛོལ་རིགས་ཡོད་མེད་ཁུངས་སྐྱེལ་ར་སྤྲོད་བྱེད་པའི་བརྒྱུད་རིམ་ཞིག་ལ་ཟེར། ཡིན་ནའང་། ཀུ་ཤུའི་རྩིས་འཕྲུལ་གྱི་བདེ་འཇགས་ཉམས་ཞིབ་པ་ཞིག་གིས་བཏོན་པའི་སྙན་ཐོ་ཞིག་གི་ནང་དུ། ཀུ་ཤུའི་ཡོ་ཆས་ཀྱི་ཁོངས་ནས་རྙེད་པའི་མཉེན་འབུ་ཡིས་ Flash་ནང་འཇུག་ཆས་ཀྱི་ངོ་བོར་བརྫུ་ཡི་ཡོད་པ་གསལ་སྟོན་བྱས་ཡོད།
- ཧི་མ་ལ་ཡའི་རི་རྒྱུད་ཀྱི་ངོས་སུ་ཆགས་པའི་བོད་ཀྱི་ཡུལ་གྲུ་དེ་དྲ་བའི་ཞབས་ཞུ་ཆས་ཀྱིས་བྱེད་ལས་ཡག་པོ་བརྩམ་ཐུབ་སའི་ཁོར་ཡུག་བཟང་པོ་ཞིག་ཡིན་སྟབས། རྒྱ་ནག་སྲིད་གཞུང་གིས་བོད་ནང་དུ་གཞི་གྲངས་ལྟེ་གནས་ཤིག་བཙུགས་ཡོད་ལ། དེས་ལྷོ་ཤར་ཨེ་ཤེའི་རྒྱལ་ཁབ་ཁག་གི་དགོས་འདོད་བསྐང་ངེས།
༢. སྤྱི་ཚོགས་རྨང་གཞིར་བྱས་པའི་བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གི་ཡ་ལན་ལྟེ་གནས།
འདས་པའི་ལོ་ངོ་བཅུ་ཕྲག་ལྷག་གི་རིང་དུ། བོད་དོན་ལས་འགུལ་བསྟི་གནས་ཁང་གི་དྲ་རྒྱའི་བདེ་འཇགས་ཚན་པས་བོད་པའི་སྤྱི་ཚོགས་ཁྱོན་ཡོངས་ཀྱི་འཕྲུལ་རིག་གི་འཕྲོད་བསྟེན་ཐད་ལ་བཟང་ཕྱོགས་ཀྱི་འགྱུར་བ་བསྐྲུན་ཐབས་སུ་ཤུགས་སྣོན་བརྒྱབ་ཡོད། དེ་ཡང་འཕྲུལ་ཆས་ཀྱི་འཕེལ་ཚད་སྔར་ནས་ཇེ་མགྱོགས་སུ་འགྲོ་བཞིན་ཡོད་སྟབས། ང་ཚོས་སོ་སོའི་རྒྱུ་ཆ་ཁག་བཀོལ་སྤྱོད་བྱས་པའི་ཐོག་ནས། བོད་པའི་ཚོགས་པ་དང་སྒྲིག་འཛུགས་ཁག་ལ་འཕྲད་བཞིན་པའི་འཕྲུག་རིག་གི་དཀའ་ངལ་ཁག་ལ་རོགས་འདེགས་བྱེད་རྒྱུ་དང་། འཕྲུལ་རིག་བདེ་འཇགས་ཀྱི་ཤེས་བྱའི་གལ་ཆེན་རང་བཞིན་སྐོར་ལ་དུས་ཐོག་ཏུ་གོ་རྟོགས་སྤེལ་རྒྱུ་དེ་གནད་འགག་ཆེན་པོ་ཞིག་ཡིན་པ་ཚོར་ཡོད། རྒྱ་ནག་དམར་ཤོག་སྲིད་གཞུང་གིས་ཐབས་ལམ་སྣ་ཚོགས་སྤྱད་དེ་བཙན་བྱོལ་བོད་མིའི་སྤྱི་ཚོགས་ཁྲོད་དུ་དྲ་བའི་འཇབ་རྒོལ་རྩོམ་གྱི་ཡོད་ལ། ལོ་ངོ་བཅུ་ཕྲག་ལྷག་གི་རིང་གི་ང་ཚོའི་དྲ་ལམ་གྱི་འཐབ་རྩོད་ལ་གཞིར་བཞག་ནས་གླེང་ན། རྒྱ་ནག་གཞུང་ནི་དྲ་ནང་གི་འཇིག་རྟེན་ཁྲོད་ཀྱི་ང་ཚོའི་རྩོད་མེད་ཀྱི་དགྲ་བོ་དེ་ཆགས་ཀྱི་ཡོད། དྲ་ཐོག་གི་འཇབ་རྒོལ་དེ་དག་གི་ཁྲོད་དུ། ཡིག་ཟམ་ནང་གི་ཉྭ་འཛིན་གྱི་འཇབ་རྒོལ་དང་། སྤྱི་ཚོགས་བཟོ་སྐྲུན་ཟེར་བའི་མཉེན་འབུ། གསང་ཉུལ་དྲ་འབུ་བཅས་བརྒྱུད་དེ་བོད་པའི་སྤྱི་ཚོགས་ཁྲོད་ཀྱི་མི་སྒེར་དང་ཚོགས་སྡེ་འདྲ་མིན་གྱི་གནས་ཚུལ་རྐུ་འཁྱེར་དང་། བོད་པའི་གཞི་གྲངས་དང་འཐབ་བྱུས་གལ་ཆེན་ཁག་བཀོལ་སྤྱོད་ལོག་པ་བཏང་བའི་ཐོག་ནས་བོད་ཀྱི་རྩ་དོན་ལ་གནོད་པ་སྐྱེལ་རྒྱུའི་དམིགས་ཡུལ་བཅངས་ཡོད།
བོད་པའི་སྤྱི་ཚོགས་ཁྲོད་དུ་དྲ་རྒྱའི་བདེ་འཇགས་དང་འབྲེལ་བའི་ཉེན་ཁ་ཆེ་རུ་འགྲོ་གི་ཡོད་པའི་གནས་སྟངས་ལ་གཞིགས་ཏེ། ཕྱི་ལོ་༢༠༡༦་ལོར། བོད་དོན་ལས་འགུལ་བསྟི་གནས་ཁང་གིས་ཟླ་གྲོགས་ལས་འཆར་ཞིག་ལག་བསྟར་གནང་ཡོད། ལས་འཆར་དེའི་ཁྲོད་དུ། བོད་དོན་ལས་འགུལ་བསྟི་གནས་ཁང་གི་ལས་བྱེད་ཚོས་དམིགས་བསལ་ཚོགས་པ་ཁག་ཅིག་ལ་འཕྲུལ་རིག་ལག་རྩལ་ཡར་རྒྱས་དང་། འཕྲུལ་རིག་བདེ་འཇགས་ཀྱི་ལག་ལེན་གལ་ཆེན་ཁག་རྒྱུན་འཁྱོངས་བྱེད་ཕྱོགས་ཀྱི་སྐོར་ལ་རོགས་འདེགས་བྱེད་འགོ་བཙུགས་ཡོད། དུས་ཚོད་ཀྱི་འགྱུར་བ་དང་བསྟུན་ནས། ང་ཚོས་སོ་སོའི་ཞབས་ཞུ་ཁག་རྒྱ་བསྐྱེད་བཏང་བའི་ཐོག་ནས། དེའི་ཁོངས་སུ་གང་ཐུབ་ཀྱིས་ཚོགས་པ་དང་སྒྲིག་འཛུགས་གང་མང་བཅུག་སྟེ། བོད་པའི་སྤྱི་ཚོགས་ཁྱོན་ཡོངས་ལ་སྙོབ་ཐུབ་པ་ཞིག་བཟོ་རྒྱུ་དེ་གལ་ཆེན་ཡིན་པར་མཐོང་ཡོད་ལ། བསམ་ཚུལ་དེའི་ཀློང་ནས་བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་དབུ་འཛུགས་བྱས་ཡོད།
བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གི་ལས་འཆར་ཁྲོད་ཀྱི་ཚོགས་མིའི་ལས་འཆར་ཞིག་བརྒྱུད་དེ། ང་ཚོས་བོད་པའི་སྤྱི་ཚོགས་ཁྲོད་ཀྱི་ཚོགས་པ་གང་མང་དང་མཉམ་དུ་ཕྱག་ལས་གནང་ཡོད་པ་མ་ཟད། འཛམ་གླིང་ནང་གི་འཕྲུལ་རིག་ཉམས་ཞིབ་པ་ཁག་ལ་གང་ཐུབ་ཀྱིས་མཉམ་འབྲེལ་བྱས་ཡོད། ང་ཚོའི་ལས་འཆར་འདིའི་ཁྲོད་དུ། ཚོགས་མི་ཚོར་འཕྲུལ་རིག་ལག་རྩལ་ཐད་དུ་རོགས་རམ་དང་མཐུན་སྦྱོར་གནང་ཡོད་པ་མ་ཟད། བོད་པའི་སྤྱི་ཚོགས་ཁྲོད་དུ་འཕྲུལ་རིག་བདེ་འཇགས་ཀྱི་ཤེས་བྱའི་གལ་ཆེན་རང་བཞིན་སྐོར་གོ་རྟོགས་སྤེལ་ཡོད། མི་སྒེར་དང་ཚོགས་པ་གང་མང་ལ་ཇི་ཙམ་གྱིས་འབྲེལ་བ་མང་བ་བྱས་པའི་ཚོད་ཀྱིས། ང་ཚོས་རྒྱ་ནག་ཕྱོགས་ནས་སྔར་ལས་མང་བ་རྩོམ་བཞིན་པའི་དམིགས་གཏད་རང་བཞིན་གྱི་དྲ་ཐོག་གི་འཇབ་རྒོལ་གྱི་དབང་གིས། བོད་པའི་ཚོགས་སྡེ་ལ་འཕྲད་བཞིན་པའི་འཕྲུལ་རིག་ལག་རྩལ་ཐད་ཀྱི་དཀའ་ངལ་དེ་ལས་མང་བ་ཤེས་རྟོགས་བྱུང་ཐུབ་ཡོད། དྲ་ཐོག་གི་ཉེན་ཁ་དེའི་རིགས་ཞི་འཇམ་དུ་གཏོང་བར་དམིགས་ཏེ། ང་ཚོས་འཕྲུལ་རིག་བདེ་འཇགས་ཀྱི་གཞི་རྩའི་ཟབ་སྦྱོང་དང་། འབྲེལ་ཡོད་ཚོགས་སྡེ་ཁག་དང་ལྷན་དུ་འཕྲུལ་རིག་བདེ་འཇགས་ཀྱི་སྲིད་བྱུས་གསར་བཟོ་དང་ལག་བསྟར་བྱས་པ་བརྒྱུད་དེ། བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གི་ཚོགས་མི་ཚོར་འཕྲུལ་རིག་བདེ་འཇགས་ཀྱི་སྐོར་ལ་གོ་རྟོགས་སྤེལ་ཡོད། ང་ཚོས་ད་དུང་ཉྭ་འཛིན་གྱི་ཡིག་ཟམ་དང་། སྤྱི་ཚོགས་བཟོ་སྐྲུན་གྱི་མཉེན་འབུ། གསང་མྱུལ་དྲ་འབུ་སོགས་ཀྱི་འཇབ་རྒོལ་ཐེབས་པའི་ཚོགས་སྡེ་ཁག་གི་ཉེན་ཁ་ཞི་འཇམ་དུ་གཏོང་བར་དམིགས་ཏེ། འཕྲུལ་རིག་བདེ་འཇགས་དང་འབྲེལ་བའི་དོན་རྐྱེན་ཁག་ལ་ཡ་ལན་སྤྲོད་ཕྱོགས་ཀྱི་མཐུན་སྦྱོར་ཡང་གནང་ཡོད། ང་ཚོའི་ཟབ་སྦྱོང་དང་ཐད་ཀར་གྱི་རོགས་སྐྱོར་ཁག་རྒྱ་གར་ནང་གི་བོད་པའི་གཞི་ཆགས་ཁག་ནང་དུ་ཆ་བགོས་བྱས་ཡོད་པའི་ང་ཚོའི་འཕྲུལ་རིག་བདེ་འཇགས་ཀྱི་སྐུ་ཚབ་མི་སྣ་བཞི་ཡིས་གནང་ཡོད། བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གིས་support@tibcert.org་དྲ་གནས་འདིའི་སྟེང་དུ་རོགས་སྐྱོར་སྟེགས་བུ་ཞིག་འགོ་འཛུགས་བྱས་ཡོད་ལ། མི་ཚོས་དྲ་གནས་འདིའི་སྟེང་དུ་འཕྲུལ་རིག་བདེ་འཇགས་དང་འབྲེལ་བའི་དྲི་བ་འདོན་ཆོག་གི་ཡོད། ཁྱེད་ཀྱིས་བཏང་བའི་ཡིག་ཟམ་གྱིས་འཛིན་བྱང་ཞིག་བསྐྲུན་གྱི་ཡོད་ལ། ང་ཚོས་དུས་ཚོད་༤༨་ཡི་ནང་ཚུད་དུ་དྲི་བ་ཁག་ལ་ལན་འདེབས་གནང་གང་ཐུབ་བྱེད་ཀྱི་ཡོད།
བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གི་ཚོགས་མིའི་ལས་འཆར་ལ་ཆ་མཚོན་ན། ད་ཆ་རྒྱ་གར་ནང་དུ་ང་ཚོ་དང་མཉམ་དུ་ཕྱག་སྦྲེལ་བྱེད་མཁན་གྱི་ཚོགས་པ་དང་སྒྲིག་འཛུགས་༤༠་ལྷག་ཡོད་ལ། ང་ཚོས་ཚོགས་པ་དང་སྒྲིག་འཛུགས་དེ་དག་ལ་ལམ་ལྷོང་ལྡན་པའི་རོགས་སྐྱོར་གྱི་འབྲེལ་མཐུད་ཞིག་བསྐྲུན་ཐུབ་ཡོད། འོན་ཀྱང་། བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གི་ཚོགས་མི་མ་ཡིན་པའི་བོད་མི་མང་དག་ཅིག་ལ་ཁྱབ་ཆེ་བའི་ཐོག་ནས་སྙོབ་ཐུབ་པའི་ཆེད་དང་། དེ་འདྲའི་གཞི་རྒྱ་ཆེ་བའི་འབྲེལ་མཐུད་ཀྱི་ཁོངས་སུ་ཡོད་པའི་ཚོགས་སྡེ་ཁག་ལ་འཕྲད་པའི་འཕྲུལ་རིག་བདེ་འཇགས་དང་འབྲེལ་བའི་གནད་དོན་སྐོར་ལ་བསམ་ཚུལ་བརྗེ་རེས་དང་། ཉེན་ཁར་དོ་དམ། དེ་བཞིན་ཁོང་ཚོར་ཁྱབ་ཆེ་བའི་རོགས་འདེགས་བྱེད་ཐུབ་པའི་ཆེད་དུ། ང་ཚོས་ལས་འཆར་གསར་པ་ཞིག་འགོ་འཛུགས་བྱེད་དགོས་པ་མཐོང་ཡོད། གནས་སྟངས་དེར་གདོང་ལེན་བྱེད་པའི་ཆེད་དུ། ང་ཚོས་ལས་འཆར་གསར་པ་ཞིག་འགོ་འཛུགས་བྱས་ཏེ། གཞི་ཁྱོན་ཆེ་བའི་བོད་མིའི་འདུས་སྡོད་ཀྱི་ས་ཁུལ་ཁག་གི་ནང་དུ་ས་གནས་ས་ཐོག་གི་དང་བླངས་རང་བཞིན་གྱི་ཡ་ལན་ལྟེ་གནས་གསར་འཛུགས་གནང་ཡོད། ཕྱི་ལོ་༢༠༢༠་ལོའི་ཟླ་༡༡་བར། ང་ཚོས་དང་བླངས་མི་སྣ་༡༡་གིས་གྲུབ་པའི་ཡ་ལན་ལྟེ་གནས་ཤིག་ངྷ་རམ་ས་ལར་བདེ་ལེགས་ངང་གསར་འཛུགས་གནང་ཐུབ་ཡོད། དེ་མ་ཟད། འབྱུང་འགྱུར་གྱི་ཟླ་བ་ཁ་ཤས་ཀྱི་ནང་དུ། བྷེལ་ཀོབ་དང་མོན་རྒུ་ས་གནས་སུ་ཡང་ཡ་ལན་ལྟེ་གནས་གསར་པ་གཉིས་འཛུགས་འཆར་ཡོད། ལས་འཆར་འདི་བོད་མི་སྤྱི་ཚོགས་ཁྱོན་ཡོངས་ཀྱི་འཕྲུལ་རིག་བདེ་འཇགས་དང་འབྲེལ་བའི་ཤེས་བྱ་གོང་སྤེལ་དང་། འཕྲུལ་རིག་ལག་རྩལ་གོང་མཐོར་གཏོང་བར་ཁེ་ཕན་ཆེན་པོ་ཡོད་པར་གདོན་མི་ཟ། ལྷག་པར་དུ། ད་ལྟའི་དུས་སྐབས་འདིར། ང་ཚོས་སྤྱི་ཚོགས་འབྲེལ་མཐུད་དྲ་རྒྱ་ཁག་བརྒྱུད་དེ་ཁྱབ་སྤེལ་འགྲོ་བཞིན་པའི་གནས་ཚུལ་རྫུན་མ་དང་གནས་ཚུལ་ནོར་བའི་སྐོར་ལ་གོ་རྟོགས་སྤེལ་བའི་ཐུན་མོང་གི་དམིགས་འབེན་གྱི་སྒང་དུ་དམིགས་ཁ་གཏོད་ཀྱི་ཡོད་ལ། བྱུང་ན་མ་འོངས་པར། ང་ཚོའི་རོགས་འདེགས་ཀྱི་ནུས་པ་རྒྱ་གར་ཕྱི་ལོགས་ཀྱི་བོད་པའི་ཚོགས་སྡེ་ཁག་ལ་རྒྱ་བསྐྱེད་གཏོང་ཐུབ་པའི་རེ་ལྟོས་བྱེད་ཀྱི་ཡོད།
ཡ་ལན་ལྟེ་གནས་ཀྱི་ལས་འཆར་དེ་གཞི་རྩའི་ལས་དོན་བཞིའི་སྒང་ལ་གཞི་བཅོལ་ཡོད།
༡. སློབ་སྦྱོང་།
དེ་ཡང་ཡ་ལན་ལྟེ་གནས་ཀྱི་ཚོགས་མི་ཚོ་ཡོང་སའི་ཁུངས་མི་འདྲ་བས། ཕན་ཚུན་བར་སློབ་སྦྱོང་ལེན་རེས་བྱེད་ཐུབ་པའི་གོ་སྐབས་ཆེན་པོ་ཡོད། ཚོགས་མི་ཁ་ཤས་དྲ་ཐོག་གི་ཉེན་ཁ་དང་འབྲེལ་བའི་་སྤྱི་ཚོགས་ཀྱི་གནད་དོན་གླེང་སློང་བྱེད་པ་དང་། འཕྲུལ་རིག་ལག་རྩལ་ངོས་ཐད་ནས་མཁས་པ་ཡིན་ལ། ཚོགས་མི་གཞན་ཁག་ཅིག་ལ་རྩོམ་འབྲི་བ་དང། མི་གཞན་ལ་ཤུགས་རྐྱེན་སྤྲོད་ཐུབ་པ། རི་མོའི་བཟོ་བཀོད་ཇུས་འགོད་བྱེད་པ་ལ་སོགས་པའི་ནུས་པ་ལྡན། ཡ་ལན་ལྟེ་གནས་ཀྱི་སྒྲོམ་གཞི་དང་ཁོར་ཡུག་འདིས་དང་བླངས་པ་ཚོར་ལག་རྩལ་བརྗེ་རེས་བྱེད་པའི་ལམ་ཁ་བརྒྱུད་དེ་སོ་སོ་རང་ཉིད་ཀྱི་ནུས་པ་གོང་མཐོར་གཏོང་བའི་གོ་སྐབས་ཆེན་པོ་བསྐྲུན་གྱི་ཡོད།
༢. བརྗེ་རེས།
བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གི་ཡ་ལན་ལྟེ་གནས་ཀྱིས་གུ་ཡངས་དང་འབྲེལ་བ་ཟབ་པའི་ཁོར་ཡུག་བཟང་པོ་ཞིག་བསྐྲུན་གྱི་ཡོད་སྟབས། ཚོགས་མི་ཚོས་རང་ཉིད་ཀྱིས་གདོང་ལེན་བྱེད་བཞིན་པའི་དཀའ་ངལ་ཁག་འཛེམ་དོགས་མེད་པའི་ཐོག་ནས་ཚོགས་མི་གཞན་དག་ལ་ལྷུག་པོར་བརྗོད་ཐུབ་ཀྱི་ཡོད་ལ། རང་ཉིད་ཀྱི་བསམ་ཚུལ་ངོ་མ་སྦ་གསང་མེད་པའི་ཐོག་ནས་ཕྱིར་སྟོན་ཐུབ་ཀྱི་ཡོད། ཁོར་ཡུག་དེ་འདྲ་ཞིག་བསྐྲུན་པ་ལ་བརྟེན་ནས། ཚོགས་མི་ཚོས་རང་ཉིད་ནོར་མི་ཡོང་ངམ་སྙམ་པའི་འཛེམ་སོམ་དང་དོགས་སྣང་མེད་པར་སོ་སོའི་སེམས་གཏིང་གི་སྐད་ཆ་ཁག་བརྗོད་ཐུབ་ཀྱི་ཡོད་ལ། ཚོགས་མི་གཞན་དག་དང་ལྷན་དུ་བསམ་ཚུལ་བརྗེ་རེས་བྱེད་ཐུབ་ཀྱི་ཡོད།
༣. འབྲེལ་མཐུད།
ཡ་ལན་ལྟེ་གནས་འཛུགས་དགོས་པའི་ཐོག་མའི་དམིགས་ཡུལ་ཁག་གི་ཁོངས་ཀྱི་གཅིག་ནི། ང་ཚོའི་སྤྱི་ཚོགས་ཁྲོད་ཀྱི་མི་གང་མང་ཞིག་ལ་འཕྲུལ་རིག་བདེ་འཇགས་ཀྱི་སྐོར་ལ་གོ་རྟོགས་སྤེལ་ཏེ་དེ་འབྲེལ་གྱི་ཁོང་ཚོའི་ཤེས་བྱ་གོང་སྤེལ་གཏོང་རྒྱུ་དང་། ཁོང་ཚོར་འཕྲད་པའི་འཕྲུལ་རིག་བདེ་འཇགས་ཀྱི་གནད་དོན་ཁག་གི་ཐོག་ཏུ་རོགས་འདེགས་བྱེད་རྒྱུ་དེ་ཡིན། ཡ་ལན་ལྟེ་གནས་དེ་བརྒྱུད་ནས་མི་མང་ཕོན་ཆེན་པོར་འབྲེལ་བ་འཛུགས་པའི་ཁྱབ་རྒྱ་དེ་བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གཅིག་པུ་དང་བསྡུར་ན་ཧ་ཅང་ཆེ།
༤. རོགས་སྐྱོར།
ཡ་ལན་ལྟེ་གནས་ཀྱི་དམིགས་ཡུལ་མཐའ་མ་དེ་ནི། བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གི་འབྲེལ་བ་བརྒྱུད་དེ་མི་སྒེར་དང་ཚོགས་པ་ཚང་མར་འཕྲུལ་རིག་བདེ་འཇགས་སྐོར་གྱི་ཤེས་བྱ་དང་། འཕྲུལ་རིག་ངོས་ཐད་ཀྱི་ལག་རྩལ་མཁོ་སྤྲོད་བྱེད་རྒྱུ་དེ་ཡིན། དམིགས་ཡུལ་དེ་ལེགས་འགྲུབ་ཡོང་བར། ཡ་ལན་ལྟེ་གནས་ཀྱི་ཚོགས་མི་ཚོའི་གྲོས་བསྡུར་གྱི་ཁྲོད་དུ་མོས་མཐུན་བྱུང་བའི་ཁ་ཡོད་ལག་ཡོད་ཀྱི་ཐབས་ལམ་ཁག་འཐབ་བྱུས་ལྡན་པའི་སྒོ་ནས་ལག་བསྟར་གནང་སྟེ། དགོས་ངེས་ཀྱི་རྒྱབ་སྐྱོར་ཆ་ཚང་གནང་ཐུབ་པར་འབད་བརྩོན་བྱེད་ཀྱི་ཡོད།
སྤྱི་ཚོགས་རྨང་གཞིར་བྱས་པའི་བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གི་ཡ་ལན་ལྟེ་གནས་བརྒྱུད་ནས། ཚོགས་མི་ཚོ་མཉམ་དུ་འཛོམས་ནས་གྲོས་བསྡུར་བྱེད་པ་དང་། དཀའ་ངལ་སེལ་བའི་ཐབས་ལམ་འཚོལ་བ། རྙེད་སོན་བྱུང་བའི་ཐབས་ལམ་ཁག་ཇི་ལྟར་ལག་བསྟར་བྱེད་ཐུབ་མིན་སོགས་ཀྱི་སྐོར་ཐག་གཅོད་བྱེད་ཀྱི་ཡོད། གྲོས་བསྡུར་གྱི་ལས་རིམ་མམ་མཉམ་འཛོམས་དེ་དག་ཟླ་རེར་ཐེངས་གཅིག་བཀོད་སྒྲིག་བྱེད་ཀྱི་ཡོད། དེ་ཡང་ཡ་ལན་ལྟེ་གནས་ཀྱི་ཚོགས་མི་ཁག་གི་ཤེས་ཡོན་གྱི་རྒྱབ་ལྗོངས་དང་ཆེད་ལས་ཀྱི་ངོ་བོ་མི་འདྲ་བས། སྣ་འཛོམས་རང་བཞིན་ཅན་གྱི་ལྟ་ཚུལ་དང་བསམ་ཚུལ་དེ་དག དེང་སྐབས་བོད་པའི་སྤྱི་ཚོགས་ལ་འཕྲད་ཀྱིན་པའི་འཕྲུལ་ཆས་དང་དྲ་རྒྱའི་ཐོག་གི་གནད་དོན་འདྲ་མིན་མང་པོ་སེལ་བར་དགོས་པའི་ཁྱབ་ཆེ་ཞིང་གསར་གཏོད་རང་བཞིན་ལྡན་པའི་ཐབས་ལམ་ཁག་སྣ་འདྲེན་བྱེད་པའི་རྒྱུ་རྐྱེན་གཙོ་བོ་ཞིག་ཆགས་ཡོད། ང་ཚོས་ད་དུང་དྲ་ཐོག་གི་སྡིངས་ཆ་བརྟན་པོ་ཞིག་སྒྲིག་བཟོ་བྱས་ཡོད་ལ། ཡ་ལན་ལྟེ་གནས་ཀྱི་ཚོགས་མི་ཁག་དང་དེ་བཞིན་ང་ཚོའི་ལས་དོན་ལ་དོ་ཁུར་བྱེད་མཁན་གྱི་མི་བུ་སུ་འདྲ་ཞིག་ཡིན་རུང་སྡིངས་ཆ་དེའི་ཐོག་ཏུ་མཉམ་འཛོམས་བྱས་ཏེ་ཕན་ཚུན་ལ་འབྲེལ་མཐུད་བྱེད་ཆོག་ལ། དྲ་ཐོག་གི་གནད་དོན་དང་འབྲེལ་བའི་གསར་བྱུང་གི་གནས་ཚུལ་དང་། དེ་བཞིན་འཕྲུལ་ཆས་དང་དྲ་རྒྱའི་བདེ་འཇགས་སྐོར་གྱི་འབྲེལ་ཡོད་གནས་ཚུལ་རིགས་ཀྱང་བརྒྱུད་སྤེལ་བྱེད་ཆོག དེ་ཡང་སྤྱི་ཚོགས་བཟོ་སྐྲུན་རང་བཞིན་གྱི་མཉེན་འབུའི་འཇབ་རྒོལ་དང་། ཡིག་ཟམ་ནང་གི་ཉྭ་འཛིན་གྱི་འཇབ་རྒོལ། དེ་བཞིན་རྒྱ་ནག་གཞུང་གི་གནས་ཚུལ་བཀག་སྡོམ་དང་གསང་མྱུལ་གྱི་དོན་རྐྱེན་ཁག་སྔར་ལས་མང་དུ་ཕྱིན་ཡོད་སྟབས། ང་ཚོའི་སྤྱི་ཚོགས་ཁྲོད་ཀྱི་མི་ཚང་མར་མ་མཐའ་ཡང་འཕྲུལ་ཆས་ཀྱི་གཞི་རྩའི་ཤེས་བྱ་ལྡན་པ་ཞིག་དགོས་རྒྱུ་དང་། བོད་མི་ཡོད་དོ་ཅོག་གིས་དྲ་རྒྱའི་བདེ་འཇགས་ཀྱི་གལ་ཆེའི་རང་བཞིན་སྐོར་ཧ་གོ་བ་བྱེད་རྒྱུ་དེ་གལ་ཆེན་པོ་ཆགས་ཡོད་ལ། དེས་བོད་མིའི་རང་དབང་གི་འཐབ་རྩོད་ལས་འགུལ་ནུས་ལྡན་བཟོ་ཐུབ་པ་མ་ཟད་རྒྱུན་རིང་པོར་བསྲིང་ཐུབ་ཀྱི་ཡོད།
༣. བོད་མིའི་སྤྱི་ཚོགས་ཀྱི་ཐོག་ཏུ་བརྩམས་པའི་དམིགས་གཏད་རང་བཞིན་གྱི་འཇབ་རྒོལ།
༣.༡ ཁ་བྱང་རྫུན་མ་དང་དྲ་ཐོག་གི་སྡིགས་ར།
ངོ་དེབ་དང་། ལིན་ཌིན(LinkedIn) ཨིན་སི་ཌ་གྷི་རམ(Instagram) ཐོས་ཐར་སོགས་སྤྱི་ཚོགས་འབྲེལ་མཐུད་ཀྱི་སྡིངས་ཆ་ཁག མི་སྒེར་དང་ཚོགས་པ། བཟོ་ཚོང་ཁང་སོ་སོའི་འབྲེལ་མཐུད་ཀྱི་ཁྱབ་རྒྱ་ཆེ་རུ་གཏོང་བར་མེད་དུ་མི་རུང་བའི་ལག་ཆ་ཞིག་ཆགས་ཡོད། ཡིན་ན་འང་། སྤྱི་ཚོགས་འབྲེལ་མཐུད་དྲ་རྒྱ་ཁག་གིས་མཇུག་འབྲས་བཟང་ངན་སྣ་ཚོགས་བསྐྲུན་སྲིད་ཀྱི་ཡོད། གང་ཡིན་ཞེ་ན། སྤྱི་ཚོགས་འབྲེལ་མཐུད་དྲ་རྒྱ་ཁག་ཡོད་པའི་རྒྱུ་མཚན་གྱིས། ང་ཚོའི་བར་དུ་ལེ་དབར་སྟོང་ཕྲག་གི་རྒྱང་ཐག་ཡོད་ནའང་། སྡིངས་ཆ་དེ་དག་བརྒྱུད་ནས་བརྙན་དང་པར་སྣ་ཚོགས་བརྒྱུད་སྐུར་བྱེད་ཐུབ་ཀྱི་ཡོད་པ་དེས་ང་ཚོའི་འཚོ་བར་སྔར་མེད་པའི་མྱོང་སྣང་གསར་པ་ཞིག་བསྐྲུན་ཡོད་ལ། མི་ཕན་ཚུན་བར་གྱི་འབྲེལ་བ་མུ་མཐུད་ནས་རྒྱུན་མཐུད་པར་རོགས་འདེགས་བྱེད་ཀྱི་ཡོད། སྤྱི་ཚོགས་འབྲེལ་མཐུད་དྲ་བ་ཁག་གི་ཁ་བྱང་བཟོ་རྒྱུ་ཧ་ཅང་ལས་སླ་པོ་ཡོད་སྟབས། ཉིན་མ་རེ་རེར་སྤྱི་ཚོགས་འབྲེལ་མཐུད་ཀྱི་ཁ་བྱང་གསར་པ་ཧ་ཅང་མང་པོ་བཟོས་ཡོང་གི་ཡོད་ལ། དེ་དང་ལྷན་དུ། ཁ་བྱང་རྫུན་མ་མང་པོའི་གྲངས་ཀ་ཡང་མགྱོགས་མྱུར་ངང་ཡར་འཕར་ཡོང་གི་ཡོད། གནས་སྟངས་མང་པོ་ཞིག་གི་ཁྲོད་དུ། ཁ་བྱང་རྫུན་མ་དེ་དག་མི་སྒེར་དང་ཚོགས་པ་ཁག་ལ་གནོད་པ་སྐྱེལ་བའི་དམིགས་ཡུལ་བཟུང་སྟེ་བཟོས་ཡོད། ཁ་བྱང་རྫུན་མ་དེ་དག་བཀོལ་སྤྱོད་བྱེད་མཁན་ཚོས་སོ་སོའི་ངོ་བོ་སྦ་གསང་བྱས་པའི་ཐོག་ནས་གནོད་འཚེ་ཕོག་ཡུལ་གྱི་གང་ཟག་ལ་ཤུགས་རྐྱེན་ཆེན་པོ་སྤྲོད་ཀྱི་ཡོད། སྟབས་མ་ལེགས་པ་ཞིག་ལ། མི་ངན་པ་ཁ་ཤས་ཀྱིས་སྤྱི་ཚོགས་འབྲེལ་མཐུད་དྲ་རྒྱའི་ཁ་བྱང་རྫུན་མ་བཟོས་རྗེས། སྡིངས་ཆ་དེ་བརྒྱུད་ནས་མི་སྒེར་དང་སྤྱི་ཚོགས་ཁྱོན་ཡོངས་ལ་གནོད་པ་ཆེ་བའི་གནས་ཚུལ་ནོར་བ་དང་རྫུན་མ་གང་མང་ཁྱབ་སྤེལ་བཏང་སྟེ། རང་རེའི་སྤྱི་ཚོགས་ལ་དཀའ་ངལ་དང་ཟིང་ཆ་བཟོ་ཡི་ཡོད། དེའི་ཁོངས་སུ། དམར་གསོད་ཀྱི་འཇིགས་སྐུལ་དང་། འཁོན་འཛིན་གྱི་གཏམ་བརྗོད། ལྐོག་ཤོམ་སྡིགས་སྐུལ། མི་སྒེར་གྱི་ཡིག་ཟམ་ནང་སྦྲག་སྙིགས་བསྐུར་བ། མི་གལ་ཆེན་ཁག་ལ་བརྫུ་བ། གནོད་ཚབས་ཆེ་བའི་ཡིག་ཆའི་ནང་དོན་ཁྱབ་སྤེལ་གཏོང་བ་སོགས་ཚུད་ཡོད།
ཕྱི་ལོ་༢༠༡༨་ནས་བཟུང་། བོད་མིའི་སྒྲིག་འཛུགས་ཀྱིས་ལོ་རེར་བོད་དོན་དང་འབྲེལ་བའི་གླེང་སྟེགས་ཤིག་སིད་སི་གྲོང་ཁྱེར་ཇི་ནེ་ཝ་རུ་བཀོད་སྒྲིག་བྱེད་ཀྱི་ཡོད། ཤུགས་རྐྱེན་ཆེ་བའི་རྒྱལ་སྤྱིའི་རང་བཞིན་གྱི་སྡིངས་ཆ་དེའི་ཐོག་ཏུ། འགྲོ་བ་མིའི་ཐོབ་ཐང་རྩོད་ལེན་པ་དང་། ལས་འགུལ་བ། རྒྱལ་འབྲེལ་སྐུ་ཚབ། གཙུག་ལག་མཁས་པ། ཆབ་སྲིད་པ་སོགས་མཉམ་འཛོམས་བྱས་ཏེ། རྒྱ་ནག་གཞུང་གིས་འགྲོ་བ་མིའི་ཐོབ་ཐང་རྡོག་རོལ་བཏང་བའི་གནད་དོན་སྐོར་ལ་གླེང་སློང་དང་སྐྱོན་འཛུགས་བྱེད་ཀྱི་ཡོད། འོན་ཀྱང་། ཏོག་དབྱིབས་ནད་དུག་གི་རྐྱེན་གྱིས། ཕྱི་ལོ་༢༠༢༠་ལོའི་ཇི་ནེ་ཝ་གླེང་སྟེགས་དེ་ངོ་དེབ་བརྒྱུད་ནས་དྲ་ལམ་དུ་འཚོགས་ཡོད། ད་ལོའི་གླེང་སྟེགས་ཀྱི་སྐབས་དོན་བརྗོད་གཞི་ལྟེ་བ་དེ་རྒྱ་ནག་གི་ཆོས་ལུགས་རང་དབང་གི་སྲིད་ཇུས་དང་དེས་འཛམ་གླིང་ཁྱོན་ཡོངས་ལ་ཐེབས་པའི་ཤུགས་རྐྱེན་གྱི་སྐོར་རེད། གླེང་སྟེགས་ཀྱི་ལེ་ཚན་དེའི་ནང་དུ། རྒྱ་ནག་གི་གུ་ཡངས་མེད་པའི་ཆོས་ལུགས་ཀྱི་སྲིད་ཇུས་ལ་བརྟེན་ནས། བོད་ཀྱི་ནང་པ་དང་། ཡུ་གུར་ཁ་ཆེ་བ། ཡེ་ཤུ་བ། ཧྥ་ལུན་ཀོང་རྩ་རླུང་སྒོམ་སྒྲུབ་ཉམས་ལེན་བྱེད་མཁན་སོགས་ལ་ཁྲིམས་ཐོག་གི་ཉེས་ཆད་ཕོག་གི་ཡོད་པའི་སྐོར་ལ་གླེང་སློང་བྱས་ཡོད། ཕྱི་ལོ་༢༠༢༠་ལོའི་ཟླ་༡༡་པའི་ཚེས་༩་ནས་༡༣་བར་གྱི་ཉིན་ལྔ་འི་རིང་གི་ངོ་དེབ་ཀྱི་དྲ་ལམ་ཐད་གཏོང་ལེ་ཚན་ཁག་ལ་འཁོན་འཛིན་གྱི་མཆན་༥༠༠༠༠ལྷག་རྒྱག་མཁན་བྱུང་ཡོད། བགྲོ་གླེང་ལེ་ཚན་གྱི་མགོ་མཇུག་བར་གསུམ་ཚང་མར། དྲ་འབུ་ཚོས་གླེང་སྟེགས་དེ་དང་། འགྲོ་བ་མིའི་ཐོབ་ཐང་གི་ཐོག་ཏུ་གོ་བསྡུར་བྱེད་མཁན། དེ་བཞིན་དྲ་ཐོག་ཏུ་མཉམ་ཞུགས་བྱེད་མཁན་སོགས་ལ་རྒོལ་བའི་འཁོན་འཛིན་རང་བཞིན་གྱི་མཆན་སྣ་ཚོགས་སྤེལ་ཡོད། འཁོན་འཛིན་རང་བཞིན་གྱི་མཆན་དེ་དག་གནས་ཚུལ་རྫུན་མ་དང་ནོར་བའི་ཁྱབ་ཁོངས་སུ་གཏོགས་ཀྱི་ཡོད། གང་ཡིན་ཞེ་ན། མཆན་དེ་དག་གིས་ཐད་གཏོང་ལེ་ཚན་ལ་གཟིགས་མཁན་གྱི་ལྟད་མོ་བ་དང་མི་གསར་པ་ཚོར་དམིགས་ཏེ། བདེན་པ་མིན་པའི་གནས་ཚུལ་ཁྱབ་སྤེལ་བཏང་ཡོད། ཇི་ནེ་ཝ་གླེང་སྟེགས་ཀྱི་ཐོག་ཏུ་ཞིབ་ཏུ་གཟིགས་ན། ལེ་ཚན་རེ་རེའི་ཐད་གཏོང་ལ་ལྟ་མཁན་མི་བརྒྱ་ཙམ་བྱུང་ཡོད་རུང་། ཉིན་རེར་ཐད་གཏོང་ལ་མཆན་༣༠༠༠་ལྷག་བྱུང་ཡོད། དེའི་རྐྱེན་གྱིས། མཆན་རྒྱག་མཁན་དེ་ཚོའི་གྲས་ཀྱི་མི་མང་པོ་རྫུན་མ་ལྟ་བུར་སྣང་བས། ང་ཚོས་མི་དེ་དག་གི་ངོ་དེབ་ཁ་བྱང་ལ་ལྟ་དུས། པར་མགོ་ཞིག་མ་གཏོགས། མི་དེ་ཚོར་གྲོགས་པོ་དང་པར་གཞན་པ་གང་ཡང་མེད་པ་ཧ་གོ་ཡོད། དེ་མ་ཟད། མཆན་དེ་དག་ངོ་དེབ་ཁ་བྱང་མ་འདྲ་བ་མང་པོ་བརྒྱུད་ནས་བཀོད་ཡོད་རུང་། མཆན་དེ་དག་ཁྲོད་ཀྱི་མང་པོ་ཞིག་ཧ་ཅང་འདྲ་བོ་ཡོད་མ་ཟད། ཁ་ཤས་གཅིག་མཚུངས་ཡིན་པ་ར་སྤྲོད་བྱུང་བས། དེ་ནི་རུ་ཁག་ཅིག་གིས་བརྩམས་པའི་མཉམ་འབྲེལ་རང་བཞིན་གྱི་ལས་འགུལ་ཞིག་ཡིན་པ་གསལ་སྟོན་བྱས་ཡོད། མཆན་དེ་དག་གི་ཚིག་གྲུབ་སྦྱོར་སྟངས་ལ་དཔྱད་ཞིབ་བྱེད་དུས། རྒྱ་ནག་གི་དྲ་དམག་གི་ཁྲོད་དུ་རྒྱ་མི་དང་བོད་ནང་གི་བོད་མི་གཉིས་ཀ་གླས་ཡོད་པར་ཚོད་དཔག་བྱེད་ཐུབ་ཅེས་བོད་ཀྱི་སྲིད་བྱུས་ཉམས་ཞིབ་ཁང་གི་ཉམས་ཞིབ་པ་བསྟན་འཛིན་དགྲ་ལྷ་ལགས་ཀྱིས་ཕ་ཡུལ་གསར་ཁང་ལ་བརྗོད་ཡོད།
པར་རིས་དང་པོ། ངོ་དེབ་ཁ་བྱང་གཅིག་གིས་སྐད་ཡིག་མི་འདྲ་བ་གསུམ་གྱི་ནང་དུ་བརྗོད་དོན་མི་འདྲ་བ་གསུམ་གྱི་སྒང་དུ་མཆན་བཀོད་ཡོད།
པར་རིས་གཉིས་པ། ཉིན་ལྔའི་རིང་གི་དྲ་ཐོག་གི་ལེ་ཚན་ཁག་ལ་མཆན་འགོད་མཁན་ཕོན་ཆེན་པོ་བྱུང་བའི་དཔེ་མཚོན་གཉིས།
སྤྱི་ཚོགས་འབྲེལ་མཐུད་དྲ་རྒྱའི་སྡིངས་ཆ་སོ་སོའི་འཁོན་འཛིན་གྱི་གཏམ་བརྗོད་ངོས་འཛིན་བྱེད་ཕྱོགས་དང་གོ་བ་ལེན་སྟངས་མི་འདྲ། ངོ་དེབ་ཀྱི་སྡིངས་ཆའི་ནང་དུ། རིགས་རུས་དང་། མི་རིགས། རྒྱལ་ཁབ། མཚན་རྟགས། ཕོ་མོའི་དབྱེ་བ། མཁྲིག་སྦྱོར་མོས་ཕྱོགས། དབང་པོ་སྐྱོན་ཅན། ན་ཚ་བྱེ་བྲག་ཅིག་ལ་རྒོལ་བའི་ནང་དོན་སོགས་སྤེལ་མི་ཆོག་པ་གསལ་ཡོད། ཡིན་ནའང་། ངོ་དེབ་བཟོ་ཚོང་ཁང་གིས། ང་ཚོས་མི་གཞན་ལ་འཇིགས་སྐུལ་དང་རྒོལ་འཛིང་བྱས་པར་ངོས་འཛིན་བྱེད་སྲིད་པའི་དགོད་བྲོ་ཞིང་ཟུར་ཟའི་ནང་དོན་རིགས་བཀག་འགོག་མི་བྱེད་ཟེར་བའི་གསལ་བཤད་གལ་ཆེན་ཞིག་ཀྱང་ཁ་སྣོན་བྱས་ཡོད་ལ། དེའི་ཁོངས་སུ་མི་མང་པོ་ཞིག་གིས་ཡག་པོ་མཐོང་གི་མེད་པའི་ཆ་འཕྲིན་གྱི་ནང་དོན་ཀྱང་ཚུད་ཡོད། ཕྱི་ལོ་༢༠༡༨་ལོའི་ཟླ་༡༠་ནས་༢༠༡༩་ལོའི་ཟླ་༣་བར། ངོ་དེབ་བཟོ་ཚོང་ཁང་གིས་སོ་སོའི་སྡིངས་ཆའི་སྒང་ནས་ངོ་དེབ་ཁ་བྱང་དུང་ཕྱུར་༣༣་དང་གྲངས་ཆུང་༩་ཙམ་མེད་པར་བཟོས་ཡོད་ཚུལ་གྱི་གནས་ཚུལ་བཀོད་ཡོད། ངོ་དེབ་ཁ་བྱང་རྫུན་མ་ཁག མིས་བཟོས་རིག་སྟོབས་དང་མི་དངོས་ཀྱིས་དོ་དམ་གཉིས་ཀ་བརྒྱུད་ནས་ངོས་འཛིན་བྱེད་ཀྱི་ཡོད་ལ། ཁ་བྱང་རྫུན་མ་དེ་དག་མང་ཆེ་བ་ཞིག་བཟོས་ཚར་བའི་རྗེས་ཀྱི་སྐར་མ་ཁ་ཤས་ཀྱི་ནང་དུ་བཀག་འགོག་བྱེད་ཀྱི་ཡོད། སྤྱི་ཚོགས་འབྲེལ་མཐུད་དྲ་རྒྱ་མང་པོ་ཞིག་གིས་འཁོན་འཛིན་གྱི་གཏམ་བརྗོད་དང་དོགས་གཞི་ཅན་གྱི་ཁ་བྱང་མང་པོ་ཞིག་མེད་པར་བཟོ་བའི་འབད་རྩོལ་བྱེད་ཀྱི་ཡོད་རུང་། ཁོང་ཚོས་ཆ་ཚང་མེད་པར་བཟོ་ཐུབ་ཀྱི་མེད་པ་དེ། ང་ཚོས་ཕྱི་ལོ་༢༠༢༠་ལོའི་ཇི་ནེ་ཝ་གླེང་སྟེགས་ཀྱི་ཐད་གཏོང་ལེ་ཚན་གྱི་འོག་ཏུ་བཀོད་པའི་མཆན་དེ་དག་བརྒྱུད་ནས་གསལ་པོ་མཐོང་ཐུབ་ཀྱི་ཡོད།
སྤྱི་ཚོགས་འབྲེལ་མཐུད་ཀྱི་སྡིངས་ཆ་ཁག་ལ་གནས་ཚུལ་རྫུན་མ་དང་འཁོན་འཛིན་གྱི་གཏམ་བརྗོད་ཁག་ཁྱོན་ཡོངས་ནས་སྟངས་འཛིན་དང་བཀག་འགོག་བྱེད་པའི་ནུས་པ་མེད་རུང་། ཁ་བྱང་རྫུན་མ་ཡིན་མིན་ངོས་འཛིན་བྱེད་སྟངས་དང་། དེ་དག་ངོ་དེབ་བཟོ་ཚོང་ཁང་སོགས་ལ་ཡར་ཞུ་བྱེད་སྟངས་ཀྱི་གོ་རིམ་ཁག་ཅིག་ཡོད།
- སྤྱི་ཚོགས་འབྲེལ་མཐུད་དྲ་རྒྱའི་ཁ་བྱང་རྫུན་མ་ཡིན་མིན་ཇི་ལྟར་ངོས་འཛིན་བྱེད་དགོས།
- མགོ་པར་མེད་པའམ། ཡང་ན། པར་གཅིག་གཉིས་ལས་མེད་པ་གང་ཞིག་ལ། ཁ་བྱང་བཟོས་ནས་ལོ་གཉིས་གསུམ་ཙམ་མ་གཏོགས་འགོར་མེད་པ། དེ་བཞིན་མི་སྐད་གྲགས་ཅན་གྱི་མགོ་པར་སྤྱད་ཡོད་པ།
- སྤྱིར་བཏང་ངམ་མི་ཚང་མས་ཧ་གོ་བའི་སློབ་གྲྭ་དང་ལས་གནས། དཔེར་ན། བྷི་རོང་སི་ཚན་རིག་སློབ་འབྲིང་ནས་སློབ་མཐར་ཕྱིན་པའམ། ཧ་བར་ཌི་གཙུག་ལག་སློབ་ཆེན་ནས་མཐར་ཕྱིན་པ། CNN གསར་ཁང་དུ་ལས་ཀ་བྱས་པ་ལྟ་བུ་བཀོད་ཡོད་པ།
- ངོ་དེབ་ཀྱི་བདག་པོ་པཱ་ཀི་སི་ཐན་ནས་ཡིན་པ་གང་ཞིག་ལ། ཁོའི་གྲོགས་པོ་ཚང་མ་སོ་སོའི་ས་གནས་ཀྱི་མི་མ་ཡིན་པར། ཨ་རི་ལྟ་བུའི་ཕྱི་རྒྱལ་གྱི་ལུང་པ་ནས་ཡིན་པ།
- ངོ་དེབ་ཁ་བྱང་དེའི་ནང་སྤེལ་བའི་བརྗོད་དོན་ལ་འགྱུར་བ་ཆེན་པོ་འགྲོ་ཡི་ཡོད་ན། དེ་ཡང་ཁ་བྱང་རྫུན་མའི་མཚན་རྟགས་ཤིག་ཡིན།
- ཁ་བྱང་དེས་མི་གཞན་ལ་འབྲེལ་འདྲིས་བྱས་པའི་ལོ་རྒྱུས་མེད་པ། དཔེར་ན། དགའ་རྟགས་དང་མཆན་མེད་པ།
- ཁ་བྱང་གི་དྲ་གནས་ཀྱི་URL དང་སྒེར་གྱི་ཡིག་ཆའི་མིང་ལོགས་ཀ་ཡིན་པ།
- གོང་དུ་ངོ་སྤྲོད་བྱས་པའི་གོ་རིམ་འདི་དག་གི་འགྲེལ་བཤད་རྒྱས་པ་ང་ཚོའི་དྲ་ངོས་https://learn.tibcert.org/knowledge-base/how-do-we-know-if-the-facebook-account-is-fake/ སུ་བཞག་ཡོད།
- ཁྱེད་རང་དྲ་ཐོག་ནས་ཁ་བྱང་རྫུན་མ་དེ་འདྲར་འཕྲད་པའི་སྐབས་སུ། སྤྱི་ཚོགས་འབྲེལ་མཐུད་དྲ་རྒྱའི་བཟོ་ཚོང་ཁང་དེས་མཁོ་སྤྲོད་བྱས་པའི་ལམ་སྟོན་ཁག་གཞིར་བཞག་སྟེ། ཁ་བྱང་རྫུན་མ་དེ་བཟོ་ཚོང་ཁང་དེའི་འབྲེལ་ཡོད་སྡེ་ཚན་ལ་ཡར་ཞུ་བྱེད་དགོས་པའི་རེ་སྐུལ་ཞུ་ཡི་ཡོད། དེ་མ་ཟད། ཁ་བྱང་རྫུན་མ་དེ་པར་རྒྱག་པའམ་པར་འདེབས་བྱས་ཏེ་ཉར་ཚགས་བྱེད་དགོས་ལ། འབྲེལ་ཡོད་སྡེ་ཁག་གིས་ཁྱེད་ལ་དཔང་རྟགས་མཁོ་སྤྲོད་བྱེད་དགོས་པའི་རེ་སྐུལ་ཞུས་ཚེ། དེ་སྔོན་ཉར་ཚགས་བྱས་པའི་པར་དེ་མཁོ་སྤྲོད་བྱེད་དགོས། ད་དུང་། ཁྱེད་ཀྱིས་ངོ་དེབ་སྒང་དུ་ཁ་བྱང་རྫུན་མ་ཡར་ཞུ་བྱེད་ཕྱོགས་ཀྱི་ལམ་སྟོན་འཁོད་ཡོད་པའི་ང་ཚོའི་དྲ་ངོས་https://learn.tibcert.org/knowledge-base/how-to-report-content-or-fake-profile-in-facebook/ འདི་ལ་གཟིགས་ཆོག་ལ། ང་ཚོའི་འཕྲུལ་རིག་ཚན་པར་support@tibcert.org འབྲེལ་བ་བྱས་ཏེ་དགོས་ངེས་ཀྱི་རོགས་པ་བཙལ་ཆོག
༣.༢ ང་ཚོའི་སྤྱི་ཚོགས་ཀྱི་སྒང་དུ་བརྩམས་པའི་དངོས་རྫས་བཙན་ལེན་གྱི་དྲ་འབུའི་འཇབ་རྒོལ།
འདི་ལོའི་སྟོན་དུས་སུ། ང་ཚོས་དངོས་རྫས་བཙན་ལེན་གྱི་དྲ་འབུའི་འཇབ་རྒོལ་ཧ་ཅང་མང་པོ་ཞིག་བྱུང་བ་དོ་སྣང་བྱུང་ཡོད་ལ། ད་ལོའི་སྟོན་ཀ་གཅིག་པུར་འཛམ་གླིང་ཁྱོན་ཡོངས་སུ་དེ་འདྲའི་འཇབ་རྒོལ་གྱི་གྲངས་ས་ཡ་༡༩༩་དང་གྲངས་ཆུང་༧་བྱུང་ཡོད། དངོས་རྫས་བཙན་ལེན་གྱི་དྲ་འབུའི་འཇབ་རྒོལ་ནི། མཉེན་འབུའི་རིགས་ཤིག་ཡིན་ལ། དེས་གནོད་འཚེ་གཏང་ཡུལ་གྱི་མི་སྒེར་གྱི་ཡིག་ཆ་དང་སྐུལ་ཆས་སོགས་ལ་གསང་སྡོམ་བྱས་ཏེ། དེ་དག་གི་ནང་དོན་ཁག་དོ་བདག་རང་ཉིད་ཀྱིས་ཀྱང་ལྟ་ཀློག་བྱེད་མ་ཐུབ་པ་བཟོ་ཡི་ཡོད། དེ་ནས་འཇབ་རྒོལ་པའམ་དྲ་ཇག་གིས། གནོད་འཚེ་ཕོག་ཡུལ་གྱི་མི་དེས་ཁོ་ལ་བླུ་ཡོན་སྤྲད་ན། ད་གཟོད་མི་དེའི་ཡིག་ཆ་ཕྱིར་རྩིས་སྤྲོད་བྱེད་རྒྱུ་ཡིན་ཚུལ་བརྗོད་ཀྱི་ཡོད། གལ་ཏེ་ཁྱེད་ལ་ཡོངས་ཁྱབ་ཀྱི་སྤྱི་ཚོགས་འབྲེལ་མཐུད་ཀྱི་ཁ་བྱང་དང་། དྲ་ཚིགས། སྒེར་གྱི་རྩིས་འཕྲུལ། ཡིག་ཚང་ནང་གི་རྩིས་འཕྲུལ་སོགས་ཡོད་ཚེ། ཁྱེད་རང་ཡང་དངོས་རྫས་བཙན་ལེན་གྱི་དྲ་འབུའི་འཇབ་རྒོལ་གྱི་དམིགས་འབེན་ཞིག་ཏུ་འགྱུར་ངེས།
མི་ཕལ་ཆེ་བར་དངོས་རྫས་བཙན་ལེན་གྱི་དྲ་འབུའི་འཇབ་རྒོལ་ཇི་ལྟར་འབྱུང་གི་ཡོད་མེད་སྐོར་ལ་སྔར་ཡོད་ཀྱི་ཤེས་བྱ་མེད་ཀྱང་། ཆེས་རྒྱུན་ལྡན་གྱི་འཇབ་རྒོལ་ཁག་ཡིག་ཟམ་ནང་དུ་བཏང་བའི་གནོད་ཚབས་ཆེ་བའི་འབྲེལ་ཐག་དང་། ཟུར་སྣོན། དེ་བཞིན་ཕར་བལྟས་ཚོད་ཀྱིས་ཡིད་རྟོན་རུང་བའི་རྒྱུ་ཆ་དང་འདྲ་བའི་ཡིག་ཆ་རྫུན་མའི་རིགས་བརྒྱུད་ནས་རྩོམ་གྱི་ཡོད་པ་ཧ་གོ་བར་བྱེད་རྒྱུ་གལ་ཆེ། ཁྱེད་ཀྱིས་ཟུར་སྣོན་ཞིག་ཕབ་ལེན་བྱས་པའམ། ཡང་ན་ཡིག་ཆ་དེ་འདྲ་ཁ་ཕྱེ་ཚར་བ་ཡིན་ན། དེས་ཁྱེད་ཀྱི་ཡོ་ཆས་ལ་སྟངས་འཛིན་བྱས་པའི་ཐོག་ནས། དྲ་ཐོག་གི་འཇབ་རྒོལ་པར་ཁྱེད་ཀྱི་ཡོ་ཆས་ཀྱི་སྒྲིག་བཟོ་ཁག་ལ་འགྱུར་བ་གཏང་ཆོག་པའི་ཆོག་མཆན་སྤྲོད་ཀྱི་ཡོད། གནས་སྟངས་དེའི་ཁྲོད་དུ། ཁྱེད་ཀྱི་ཡོ་ཆས་ནང་གི་ཡིག་སྒམ་དང་སྐུལ་ཆས་སོགས་གསང་སྡོམ་བྱེད་ཀྱི་ཡོད། དངོས་རྫས་བཙན་ལེན་གྱི་དྲ་འབུའི་འཇབ་རྒོལ་གྱི་ཉེན་ཁ་ཞི་འཇམ་དུ་གཏོང་བའི་ཐབས་ལམ་ཡག་ཤོས་དེ་ནི། ཁྱེད་རང་གི་གཞི་གྲངས་ཁག་གྲབས་ཉར་བྱེད་རྒྱུ་དེ་རེད། གང་ཡིན་ཞེ་ན། དངོས་རྫས་བཙན་ལེན་གྱི་དྲ་འབུའི་འཇབ་རྒོལ་ཁྲོད་དུ། ཁྱེད་ཀྱིས་འཇབ་རྒོལ་པར་བླུ་ཡོན་ཕུལ་རུང་། སོ་སོའི་ཡིག་ཆ་བསྐྱར་གསོ་བྱེད་ཐུབ་མིན་ཁག་ཐེག་བྱེད་དཀའ། ང་ཚོས་ཁྱེད་ལ་སོ་སོས་གྲབས་ཉར་བྱས་ཡོད་པའི་གཞི་གྲངས་ཁག་བསྐྱར་དུ་གནས་གཞན་པ་ཞིག་ཏུ་གྲབས་ཉར་བྱེད་པའི་རེ་སྐུལ་ཞུ་ཡི་ཡོད། གང་ཡིན་ཞེ་ན། གྲབས་ཉར་བྱས་ཡོད་པའི་གཞི་གྲངས་དེ་བརླག་པའམ་སྐྱོན་ཤོར་བ་ཡིན་ན། གནས་གཞན་པ་ཞིག་ཏུ་བསྐྱར་དུ་ཉར་ཚགས་བྱས་ཡོད་པའི་ཡིག་ཆ་དེས་ཁྱེད་ལ་ཕན་ཐོགས་ཐུབ།
མི་རིང་བའི་སྔོན་དུ། བོད་པའི་སྤྱི་ཚོགས་ཁྲོད་དུ་དངོས་རྫས་བཙན་ལེན་གྱི་དྲ་འབུའི་འཇབ་རྒོལ་གྱི་དོན་རྐྱེན་ཁ་ཤས་བྱུང་ཡོད། དེ་དག་ཁྲོད་ཀྱི་དཔེ་མཚོན་ཞིག་ནི། དྲ་བའི་ཞབས་ཞུ་ཆས་ཆ་ཚང་དྲ་ཐོག་གི་འཇབ་རྒོལ་པས་གསང་སྡོམ་བྱས་ཡོད་པ་དང་། དེ་ནས་འཇབ་རྒོལ་པས་གསང་སྡོམ་བྱས་པའི་དྲ་བའི་ཞབས་ཞུ་ཆས་གསང་གྲོལ་བྱེད་པར་བླུ་ཡོན་སྤྲོད་དགོས་པའི་དགོས་འདུན་བཏོན་ཡོད། དཔེ་མཚོན་གཞན་ཞིག་ནི། རྩིས་འཕྲུལ་ཞིག་གི་ནང་གི་ཡིག་ཆ་ཁག་ཅིག་གསང་སྡོམ་བྱས་ཡོད་པ་དེའང་གཏོར་བརླག་རང་བཞིན་ཅན་ཞིག་ཆགས་ཡོད། གོང་དུ་བརྗོད་པའི་འཇབ་རྒོལ་ཁག་གཉིས་ཁྲོད་ཀྱི་དཔེ་མཚོན་རྗེས་མ་དེའི་ནང་བཀོལ་སྤྱོད་བྱས་པའི་གསང་སྡོམ་ནི་“.ogdo”ཡིན་ལ། དེ་Ogdo དངོས་རྫས་བཙན་ལེན་གྱི་དྲ་འབུའི་ཁོངས་སུ་གཏོགས་པ་ཡིན། Ogdo ནི། གནོད་ཚབས་ཆེ་བའི་མ་ལག་ཅིག་ཡིན་ལ། དེ་Djvuདངོས་རྫས་བཙན་ལེན་གྱི་དྲ་འབུའི་རུ་ཁག་གི་ཆ་ཤས་ཤིག་ཡིན། དྲ་འབུ་དེ་གཞི་གྲངས་གསང་སྡོམ་བྱས་ཏེ་བླུ་ཡོན་ལེན་པའི་ཆེད་དུ་དམིགས་བསལ་གྱི་ཐོག་ནས་འཆར་འགོད་བྱས་ཡོད། གཤམ་གྱི་པར་རིས་ནང་གསལ་ལྟར། དེ་ཡང་གསང་སྡོམ་གྱི་བརྒྱུད་རིམ་ཁྲོད་དུ། འཇབ་རྒོལ་ཐེབས་ཚར་བའི་ཡིག་ཆ་ཚང་མའི་རྒྱབ་ཏུ་“.ogdo”ཞིག་མཐུད་ཡོད། དཔེར་ན། ཡིག་ཆ་ངོ་མའི་འགོ་བརྗོད་དེ་“2010-TCV teaching Buddhism 4\01\VIDEO_TS.BUP” ཡིན་པའི་དབང་དུ་བཏང་ན། གསང་སྡོམ་བྱས་ཚར་བའི་རྗེས་སུ། ཡིག་ཆའི་འགོ་བརྗོད་དེ་ “2010-TCV teaching Buddhism 4\01\VIDEO_TS.BUP.ogdo”ལ་འགྱུར་འགྲོ་ཡི་ཡོད། བརྒྱུད་རིམ་དེ་མཇུག་བསྒྲིལ་ཚར་ན། བླུ་ཡོན་སྤྲོད་དགོས་པའི་“readme.txt”འཕྲིན་ཐུང་ཞིག་བཟོས་ཏེ། དེ་དག་གནོད་སྐྱོན་ཐེབས་ཚར་བའི་ཡིག་སྒམ་ཁག་གི་ཁོངས་སུ་འཇུག་གི་ཡོད། བླུ་ཡོན་སྤྲོད་དགོས་པའི་“readme.txt”འཕྲིན་ཐུང་གི་ནང་དུ། གནོད་འཚེ་ཕོག་ཡུལ་གྱི་མི་དེའི་གཞི་གྲངས་ཁག་ཆེས་སྟོབས་ཤུགས་ཆེ་བའི་གསང་སྡོམ་དང་ཐུན་མིན་གྱི་ལྡེ་མིག་ཅིག་གིས་གསང་སྡོམ་བྱས་ཡོད་ཚུལ་བཀོད་ཡོད། འཕྲིན་ཐུང་དེའི་ནང་དུ་གནོད་འཚེ་ཕོག་པའི་མི་ཚོས་Ogdo་དངོས་རྫས་བཙན་ལེན་གྱི་དྲ་འབུའི་རྒྱབ་ཏུ་བསྐུངས་པའི་དྲ་ཐོག་གི་ཉེས་ཅན་པ་ཚོའི་ལག་ནས་གསང་གྲོལ་གྱི་ལྡེ་མིག་ཉོས་ཚེ། སོ་སོའི་ཡིག་ཆ་ཁག་སླར་གསོ་བྱེད་ཐུབ་པའི་ཁག་ཐེག་བྱས་ཡོད།
པར་རིས་གསུམ་པ། ཡིག་ཆ་ངོ་མའི་མིང་གི་རྒྱབ་ཏུ་གསང་སྡོམ་བྱས་པའི་“.ogdo” ཁ་སྣོན་བྱས་ཡོད་པའི་འཆར་ངོས་ཀྱི་པར།
པར་རིས་བཞི་པ། “readme.txt”འཕྲིན་ཐུང་གིས་གསང་སྡོམ་བྱས་པའི་ཡིག་ཆ་ཁག་བསྐྱར་གསོ་བྱེད་པར་བླུ་ཡོན་སྤྲོད་དགོས་པའི་རེ་སྐུལ།
དངོས་རྫས་བཙན་ལེན་གྱི་དྲ་འབུའི་འཇབ་རྒོལ་ལ་གཡོལ་བྱེད་ཀྱི་སྔོན་འགོག་གི་ཐབས་ལམ་ཁག་ཅིག་ཡོད་དེ། དེ་དག་ནི།
- མ་བསྣུན་གོང་ལ་བསམ་བློ་ཐོངས། ཡིག་ཟམ་གྱི་ཁོངས་སུ་འབྱོར་བའི་དོགས་གཞི་ཅན་དང་རྒྱུས་མེད་ཀྱི་འབྲེལ་ཐག་ཁག་གི་སྒང་དུ་མ་མནན་པའི་གོང་དུ་བསྐྱར་དུ་བསམ་བློ་གཏོང་དགོས།
- ཟུར་སྣོན་རིགས་དང་ཁ་བྲལ། མཉེན་འབུའི་འཇབ་རྒོལ་ལ་གཡོལ་ཕྱིར། མི་གཞན་ལ་ཟུར་སྣོན་གཏོང་བ་དང་། ཡང་ན། གཞན་གྱིས་བཏང་བའི་ཟུར་སྣོན་རིགས་ཁ་མ་འབྱེད།
- གཞི་གྲངས་གྲབས་ཉར་བྱོས། རང་ཉིད་ཀྱི་རྩིས་འཕྲུལ་དང་སྦྲེལ་མེད་པའི་སྲ་སྡེར་སྐུལ་ཆས་ཀྱི་ནང་དུ་སྒེར་གྱི་ཡིག་ཆ་ཁག་ལོགས་སུ་གྲབས་ཉར་བྱོས་དང་། ཁྱེད་ཀྱིས་འཇབ་རྒོལ་པར་བླུ་ཡོན་སྤྲོད་མི་དགོས།
- རྒྱུས་མེད་ཀྱི་དྲ་ངོས་གང་རུང་དུ་སྒེར་གྱི་གནས་ཚུལ་རྩ་བ་ནས་ཕྱིར་བསྒྲགས་བྱེད་མི་རུང་། ཁྱེད་ཀྱིས་ཡིག་ཟམ་ནང་དང་། རྒྱུས་མེད་ཀྱི་ཁ་པར། འཕྲིན་ཐུང་བཅས་ཀྱི་ལམ་ནས་མི་གཞན་ལ་ལན་འདེབས་བྱེད་པའི་སྐབས་སུ། སོ་སོའི་སྒེར་གྱི་གནས་ཚུལ་མཁོ་སྤྲོད་བྱེད་མི་རུང་། ཉྭ་འཛིན་གྱི་འཇབ་རྒོལ་རྩོམ་མཁན་གྱི་དྲ་ཇག་ཚོས་བློ་གཏད་བཅོལ་ཆོག་པའི་ཞབས་ཞུ་མཁོ་སྤྲོད་མཁན་ལ་བརྫུས་ཏེ། ལས་མི་ཚོར་མཉེན་འབུ་ནང་འཇུག་བྱེད་དུ་འཇུག་པའམ། ཡང་ན། གསང་བའི་གནས་ཚུལ་བསྡུ་ལེན་བྱེད་ཀྱི་ཡོད།
- སྒུག་ནས་མ་སྡོད། གསར་སྣོན་བྱོས། ཁྱེད་ཀྱི་ཡོ་ཆས་སྟེང་གི་མ་ལག་དང་མཉེན་ཆས་ཁག་དུས་ཐོག་ཏུ་གསར་སྣོན་བྱས་ཡོད་པའི་ཁག་ཐེག་བྱེད་དགོས། ནམ་རྒྱུན་མི་གཞན་གྱི་སྟངས་འཛིན་འོག་ཤོར་ཚར་བའི་དྲ་ཚིགས་བེད་སྤྱད་དེ་མཉེན་འབུ་ཁྱབ་སྤེལ་གཏོང་གི་ཡོད་པས། གནོད་འཚེ་ཐེབས་རུང་བའི་མཉེན་ཆས་ཁག་གསར་སྣོན་བྱས་ན། སིམ་འཛུལ་གྱི་འཇབ་རྒོལ་བཀག་འགོག་བྱེད་ཐུབ།
- བླུ་ཡོན་མ་སྤྲོད། བླུ་ཡོན་སྤྲད་པ་ཡིན་ན། དེས་འཇབ་རྒོལ་པར་མ་རྩ་འཛུགས་ཀྱི་ཡོད་པ་མ་ཟད། ཁོང་གི་བྱེད་ལས་ལ་སྐུལ་འདེད་བྱེད་ཀྱི་ཡོད། ཁྱེད་ཀྱིས་བླུ་ཡོན་སྤྲད་ཚར་ནའང་། སོ་སོའི་ཡིག་ཆ་ཁག་ཕྱིར་ལག་སོན་བྱུང་ཐུབ་མིན་ཁ་ཚོན་གཅོད་མི་ཐུབ།
གཞི་གྲངས་གྲབས་ཉར་གྱི་གལ་ཆེའི་རང་བཞིན་དང་། གཞི་གྲངས་གྲབས་ཉར་གྱི་ལག་ལེན་ཡག་ཤོས་ཁག་གི་སྐོར་ལ་ཧ་གོ་འདོད་ན། ང་ཚོའི་དྲ་ངོས་འདི་ལ་https://learn.tibcert.org/knowledge-base/importance-of-data-backup-and-recovery/ ཁུངས་གཏུགས་རོགས།
༣.༣ ང་ཚོའི་སྤྱི་ཚོགས་ཀྱི་ཁྲོད་དུ་འབྱོར་བའི་གནོད་ཚབས་ཆེ་བའི་ཡིག་ཟམ་གྱི་གྲངས་ཀ་ཡར་འཕར་བ། (ཡིག་ཟམ་བརྒྱུད་ནས་བརྩམས་པའི་དམིགས་གཏད་རང་བཞིན་གྱི་འཇབ་རྒོལ།)
འདས་པའི་ལོ་ངོ་བཅུ་ཕྲག་ལྷག་གི་རིང་དུ། ང་ཚོའི་སྤྱི་ཚོགས་ཁྲོད་རྒྱ་ནག་སྲིད་གཞུང་གིས་བཏང་བའི་སྤྱི་ཚོགས་བཟོ་སྐྲུན་གྱི་ཡིག་ཟམ་མང་པོ་འབྱོར་གྱི་ཡོད་ཀྱང་། ཉེ་བའི་ལོ་ཁ་ཤས་ཀྱི་ནང་དུ། ང་ཚོས་ཡིག་ཟམ་ནང་གི་འཇབ་རྒོལ་གྱི་གྲངས་ཀ་ཉུང་དུ་ཕྱིན་ཡོད་པ་དོ་སྣང་བྱུང་ཡོད། ཡིན་ནའང་། རྒྱ་གར་གཞུང་གིས་རྒྱ་ནག་གི་བཀོལ་ཆས་ཁག་བཀག་སྡོམ་བྱེད་འགོ་བཙུགས་པ་ནས་བཟུང་། ཡིག་ཟམ་ནང་གི་འཇབ་རྒོལ་གྱི་གྲངས་ཀ་བསྐྱར་དུ་ཡར་འཕར་ཡོད། དཔེར་ན། ང་ཚོས་བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གི་ཚོགས་མི་ཚོར་འབྱོར་བའི་གནོད་ཚབས་ཅན་གྱི་ཡིག་ཟམ་ཁག་ཆ་འདྲ་བོ་ཡོད་པ་དོ་སྣང་བྱུང་ཡོད། རྒྱ་ནག་གི་བཀོལ་ཆས་ཁག་བཀོལ་སྤྱོད་བྱེད་མཁན་གྱི་བོད་མིའི་གྲངས་འབོར་གློ་བུར་དུ་ཉུང་དུ་ཕྱིན་ཡོད་པར་བརྟེན། ང་ཚོས་རྒྱ་ནག་གི་བཀོལ་ཆས་ཁག་བརྒྱུད་ནས་འཇབ་རྒོལ་བྱེད་པའི་ལམ་ཁ་ཉུང་དུ་ཕྱིན་པ་དང་ཡིག་ཟམ་ནང་གི་འཇབ་རྒོལ་གྱི་གྲངས་ཀ་ཡར་འཕར་བ་གཉིས་ཀའི་བར་དུ་ལྟོས་བཅས་ཀྱི་འབྲེལ་བ་ཞིག་ཡོད་པ་ཚོད་དཔག་བྱེད་ཐུབ།
ཕྱི་ལོ་༢༠༡༩་ལོའི་ཟླ་༡༠་ནང་དུ། ང་ཚོས་བོད་པའི་སྤྱི་ཚོགས་ལ་དམིགས་པའི་ཡིག་ཟམ་ནང་གི་འཇབ་རྒོལ་ཁག་ཅིག་གསར་རྙེད་བྱུང་ཡོད། དེ་དག་གི་ཁྲོད་ཀྱི་དཔེ་མཚོན་གཅིག་གི་ནང་དུ། ཡིག་ཟམ་བརྒྱུད་ནས་ཡི་གེ་གཏོང་མཁན་དེ་༧གོང་ས་མཆོག་གི་སྐུ་སྒེར་ཡིག་ཚང་ལ་བརྫུས་ཡོད། འདི་ནི་ཡིག་ཟམ་བརྒྱུད་དེ་མི་གཞན་པ་མགོ་སྐོར་གཏོང་བའི་དཔེ་མཚོན་ཞིག་ཡིན་ལ། འཇབ་རྒོལ་དེའི་ཁྲོད་དུ། འཇབ་རྒོལ་པས་ཡིག་ཟམ་གྱི་འགོ་བརྗོད་རྫུན་སྒྲིག་བྱས་ཏེ། གཏང་ཡུལ་གྱི་གང་ཟག་དེར་ཡི་གེ་དེ་ཁུངས་ལྡན་ཡིན་པར་ཡིད་ཆེས་བྱེད་དུ་འཇུག་གི་ཡོད། དཔེ་མཚོན་འདིའི་ཁྲོད་དུ། ཡིག་ཟམ་གྱི་ཁོངས་སུ་གྷོ་གྷིལ་སྐུལ་ཆས་ཀྱི་འབྲེལ་ཐག་ཅིག་ཡོད་ལ། དེའི་སྒང་དུ་མནན་ཚེ། .exe ཡིག་ཆ་ཞིག་ཕབ་ལེན་བྱེད་ཀྱི་ཡོད་པ་དང་། དེ་ནས་གཏང་ཡུལ་གྱི་ཡོ་ཆས་ནང་དུ་མཉེན་འབུ་དེ་ནང་འཇུག་བྱེད་ཀྱི་ཡོད།
པར་རིས་ལྔ་པ། ཡིག་ཟམ་གྱི་འགོ་བརྗོད་ལྟར་ན། ཡིག་ཟམ་གཏོང་མཁན་ནི་md-in-68.webhostbox.net ཡིན།
པར་རིས་དྲུག་པ། འཇབ་རྒོལ་པས་བཏང་བའི་ཡིག་ཟམ་རྫུན་མའི་ཁོངས་སུ་གྷོ་གྷོལ་སྐུལ་ཆས་ཀྱི་འབྲེལ་ཐག་ཅིག་ཡོད།
གྷོ་གྷིལ་སྐུལ་ཆས་ཀྱི་འབྲེལ་ཐག་བཅུག་པའི་ཡིག་ཟམ་དེ་འདྲ་ཞིག་གོང་གི་ཡིག་ཟམ་ཁ་བྱང་དེ་རང་བརྒྱུད་དེ་མི་གཞན་པ་ལའང་བཏང་ཡོད། བོད་པའི་སྤྱི་ཚོགས་ཁྱོན་ཡོངས་ཀྱི་དྲ་ཐོག་གི་ཉེན་ཁའི་སྐོར་གྱི་ཤེས་བྱའི་གནས་ཚད་གོང་མཐོར་ཕྱིན་ཡོད་པར་བརྟེན། འཇབ་རྒོལ་པས་བོད་པའི་སྤྱི་ཚོགས་ཁྲོད་དུ་རྒྱུས་མེད་ཀྱི་འབྲེལ་ཐག་དང་ཟུར་སྣོན་རིགས་དོན་མེད་དུ་ཁ་འབྱེད་ཀྱི་མེད་པ་ཧ་གོ་ཡོད། དེར་བརྟེན། འབྲེལ་ཐག་གཏོང་བའི་ཚབ་ཏུ། གྷོ་གྷིལ་སྐུལ་ཆས་བརྒྱུད་དེ་མཉེན་འབུ་བཏང་ཡོད། གང་ཡིན་ཞེ་ན། མི་མང་པོ་ཞིག་གིས་གྷི་གྷིལ་གྱིས་མཉེན་འབུའི་རིགས་རང་འགུལ་གྱི་ཐོག་ནས་ངོས་འཛིན་བྱས་མ་ཐག་དེ་དག་མེད་པར་བཟོ་ཡི་ཡོད་སྟབས། འཇབ་རྒོལ་གྱི་ཉེན་ཁ་ཆུང་བ་ཡོད་པ་ཤེས་ཀྱི་ཡོད། ཡིན་ནའང་། ངན་ལྷད་ཅན་གྱི་གྷོ་གྷིལ་སྐུལ་ཆས་ཀྱི་ཡིག་ཆ་དེར་འཚེར་བརྒྱབ་སྟེ་གསང་ཚིག་གིས་སྲུང་སྐྱོབ་བྱས་ཡོད་སྟབས། དེའི་ཁོངས་སུ་མཉེན་འབུ་ཡོད་མེད་ཞིབ་བཤེར་བྱེད་མི་ཐུབ་པས། འཇབ་རྒོལ་པས་གནས་སྟངས་དེ་གོ་སྐབས་སུ་བཟུང་སྟེ། གྷོ་གྷིལ་སྐུལ་ཆས་ཀྱི་ནང་དུ་MESSAGEMANIFOLD མཉེན་འབུ་ཡོད་པའི་འཚེར་བརྒྱབ་པའི་ཡིག་ཆ་ཞིག་བཏང་ཡོད། འདི་ནི་བོད་པའི་སྤྱི་ཚོགས་ལ་དམིགས་པའི་ཉྭ་འཛིན་འཇབ་རྒོལ་ལས་འགུལ་གྱི་ཆ་ཤས་ཤིག་ཡིན་ལ། འཇབ་རྒོལ་གྱི་ལས་འགུལ་འདི་དེ་སྔོན་ཐེ་ཝན་ཁྲིམས་བཟོ་ལྷན་ཁང་གི་ཐོག་ཏུའང་བརྩམས་ཡོད། dalailama-Invitation.exe ལག་བསྟར་བྱེད་ཆོག་པའི་ཡིག་ཆ་དེ་གྷོ་གྷིལ་སྐུལ་ཆས་ཀྱི་འབྲེལ་ཐག་གི་ནང་དུ་ཡོད་པ་དང་། འབྲེལ་ཐག་དེའི་སྒང་དུ་མནན་པ་ཡིན་ན། སྒེའུ་ཁུང་ནོར་བའི་བརྡ་ལན་ཞིག་འཆར་ངོས་ལ་མངོན་གྱི་ཡོད་པ་དང་། དེ་ནས་.exe ཡིག་ཆ་ཞིག་རང་འགུལ་གྱི་ཐོག་ནས་ནད་འབུ་འགོས་པའི་ཡོ་ཆས་ཀྱི་ཡིག་སྒམ་“C:\users\public” ནང་དུ་ཕབ་ལེན་བྱེད་ཀྱི་ཡོད།
པར་རིས་བདུན་པ། དྲ་ཚིགས་འདི་jetmore.org བཀོལ་སྤྱོད་བྱས་པའི་༧གོང་ས་མཆོག་གི་སྐུ་སྒེར་ཡིག་ཚང་གི་ཡིག་ཟམ་ཁ་བྱང་རྫུན་མ།
ཕྱི་ལོ་༢༠༢༠་ལོའི་ཟླ་༡༠་པའི་ཚེས་༡༩་ཉིན། ༧གོང་ས་མཆོག་གི་སྐུ་སྒེར་ཡིག་ཚང་ལ་བརྫུས་པའི་ཡིག་ཟམ་ནང་གི་འཇབ་རྒོལ་གྱི་དོན་རྐྱེན་ཞིག་བྱུང་ཡོད། ཡིག་ཟམ་དེའི་ནང་དུ་.pdf ཟུར་སྣོན་ཞིག་དང་སྦྲེལ་བའི་འབྲེལ་ཐག་ཅིག་ཡོད། ཡིག་ཟམ་གཏོང་མཁན་གྱི་མི་དེའི་ཡིག་ཟམ་ཁ་བྱང་ohhdl@dalailama.online འདི་མངོན་གྱི་ཡོད་ལ། འདི་ནི་༧་སྐུ་སྒེར་ཡིག་ཚང་གི་ཡིག་ཟམ་ཁ་བྱང་ངོ་མ་དེ་མིན། ང་ཚོས་ཡིག་ཟམ་དེར་དབྱེ་ཞིབ་བྱེད་པའི་སྐབས་སུ། འཇབ་རྒོལ་པས་བསླུ་བྲིད་རང་བཞིན་གྱི་ཡིག་ཟམ་ཁ་བྱང་དེ་ཐོ་འགོད་བྱེད་པའི་སྐབས་སུ་སྒེར་གྱི་གནས་ཚུལ་རྫུན་མ་མཁོ་སྤྲོད་གནང་ཡོད་པ་ཤེས་རྟོགས་བྱུང་ཡོད།
པར་རིས་བརྒྱད་པ། ཡིག་ཟམ་ཁ་བྱང་དེའི་རྒྱབ་ལྗོངས་ཀྱི་གནས་ཚུལ་ཁག་གཞི་མེད་དང་རྫུན་བཟོ་ཤ་སྟག་ཡིན།
པར་རིས་དགུ་པ། ཡིག་ཟམ་དེའི་ཁོངས་སུ་གྷོ་གྷིལ་སྐུལ་ཆས་ཀྱི་འབྲེལ་ཐག་ཡོད་པའི་.pdf་ཡིག་ཆ་ཞིག་ཡོད།
ང་ཚོས་www.whois.com དྲ་ངོས་སུ་འཚོལ་བཤེར་བྱེད་དུས། ཡིག་ཟམ་ཁ་བྱང་དེ་ཐོ་འགོད་བྱེད་མཁན་གྱི་གང་ཟག་གི་གནས་ཚུལ་ཡོངས་རྫོགས་རྫུན་མ་ཡིན་པ་མ་ཟད། dalailama.online་ཟེར་བའི་ཁ་བྱང་འདི། གཤམ་གྱི་པར་རིས་ནང་གསལ་ལྟར། ཡིག་ཟམ་ནང་གི་འཇབ་རྒོལ་དེ་མ་བརྩམས་གོང་གི་ཉིན་ཁ་ཤས་སྔོན་ལ་གསར་བཟོ་བྱས་ཡོད་པ་ངོས་འཛིན་ཐུབ་ཡོད།
པར་རིས་བཅུ་པ། dalailama.online ཁ་བྱང་འདི་ཡིག་ཟམ་ནང་གི་འཇབ་རྒོལ་དེ་མ་བརྩམས་གོང་གི་ཉིན་ཁ་ཤས་སྔོན་ལ་གསར་དུ་བཟོས་ཡོད།
བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གིས་བཏོན་པའི་ཐབས་ལམ་ཁག
མིག་སྔར་དར་ཁྱབ་འགྲོ་བཞིན་པའི་དྲ་ཐོག་གི་འཇབ་རྒོལ་གྱི་ཉེན་ཁར་གཞིགས་ནས་གླེང་ན། འཇབ་རྒོལ་རིགས་ལ་གཡོལ་བར་མུ་མཐུད་ནས་དྲ་ཐོག་གི་ལག་ལེན་ཡག་ཤོས་ཁག་བཀོལ་སྤྱོད་བྱེད་རྒྱུ་དེ་ཧ་ཅང་གལ་ཆེན་པོ་ཆགས་ཡོད། བསྐྱར་དུ་ནན་སྐུལ་བྱེད་འདོད་པ་ཞིག་ནི། ག་དུས་ཡིན་ཡང་།
- མ་བསྣུན་གོང་ལ་བསམ་བློ་ཐོངས། ཁྱེད་ཀྱིས་ངོ་མི་ཤེས་པའི་མི་ཞིག་གི་ཕྱོགས་ནས་ཁྱེད་ལ་ཡིག་ཟམ་ཞིག་འབྱོར་བ་ཡིན་ན། མི་དེའི་ཡིག་ཟམ་ཁ་བྱང་ར་སྤྲོད་བྱས་ཏེ། ཡིག་ཟམ་གཏོང་མཁན་དེ་ཁྱེད་ཀྱིས་ཡིད་ཆེས་བྱེད་ཆོག་སའི་མི་ཞིག་ཡིན་མིན་ཁག་ཐེག་བྱེད་རྒྱུ་གལ་ཆེ། དེ་བཞིན། རྟག་ཏུ་འབྲེལ་ཐག་རིགས་ལ་ཡིད་གཟབ་བྱོས། འབྲེལ་ཐག་ཅིག་གི་སྒང་དུ་མ་མནན་པའི་སྔོན་དུ། ཁྱེད་ཀྱིས་འབྲེལ་ཐག་དེ་པར་བཤུས་བརྒྱབ་སྟེ། https://virustotal.com དྲ་ངོས་སུ་ཞིབ་བཤེར་བྱས་ན། དེའི་ཁོངས་སུ་མཉེན་འབུ་ཡོད་མེད་ར་སྤྲོད་བྱེད་ཐུབ།
- ཟུར་སྣོན་རིགས་དང་ཁ་བྲལ། ཡིག་གདན་Wordདང་། PDF ཡིག་ཆ། དེ་བཞིན་ཡིག་ཆའི་རིགས་གཞན་པའི་ནང་དུ་ཡོད་པའི་ཟུར་སྣོན་གང་རུང་ཞིག་ཉེན་ཚབས་ཆེ་བའི་མཉེན་ཆས་དང་སྦྲེལ་ཏེ་མཚོན་ཆ་ཅན་དུ་བསྒྱུར་ཐུབ་ཀྱི་ཡོད་ལ། དེ་བཀོལ་སྤྱོད་བྱས་པའི་ཐོག་ནས་ཁྱེད་ཀྱི་རྩིས་འཕྲུལ་ལ་ནད་འབུ་བགོ་ཐུབ་ཀྱི་ཡོད། ཡིག་ཆ་མཉམ་སྤྱོད་དང་བརྒྱུད་སྐུར་བྱེད་ཐབས་ཀྱི་ལམ་ཁ་ཡག་ཤོས་གཞན་ཞིག་ནི། ཟུར་སྣོན་གྱི་ཚབ་ཏུ་གྷོ་གྷིལ་སྐུལ་ཆས་བཀོལ་སྤྱོད་བྱེད་རྒྱུ་དེ་རེད། གྷོ་གྷིལ་སྐུལ་ཆས་ཀྱི་ཁོངས་སུའང་མཉེན་འབུ་བསྐུང་སྲིད་པས། ཡིག་ཆའི་རིགས་ཕབ་ལེན་བྱེད་རྒྱུའི་ཚབ་ཏུ་སྔོན་ལྟ་བྱེད་དགོས། སྐར་ཁུང་ནང་དུ་ .exe ཡིག་ཆའི་རིགས་དང་། ཀུ་ཤུའི་རྩིས་འཕྲུལ་ནང་དུ .dmg ཡིག་ཆའི་རིགས། དེ་བཞིན་འཚེར་བརྒྱབ་ཡོད་པའི་ཡིག་ཆ་སོགས་ལ་གཡོལ་དགོས། གང་ཡིན་ཞེ་ན། གྷོ་གྷིལ་ཞབས་ཞུ་ཡིས་ཡིག་ཆ་དེ་འདྲའི་རིགས་ཀྱི་ཁོངས་སུ་མཉེན་འབུ་བསྐུངས་ཡོད་མེད་ཞིབ་བཤེར་བྱེད་མི་ཐུབ། ཁྱེད་ཀྱིས་ད་དུང་ང་ཚོའི་ཤེས་བྱའི་གཏེར་མཛོད་དྲ་ངོས་https://learn.tibcert.org/་ལ་ཁུངས་གཏུགས་ཏེ། དྲ་ཐོག་གི་ལག་ལེན་ཡག་ཤོས་གཞན་དག་གི་སྐོར་ལ་སློབ་སྦྱོང་བྱེད་ཆོག
- སྒུག་ནས་མ་སྡོད། གསར་སྣོན་བྱོས། མཉེན་ཆས་ཁག་གི་ཁོངས་སུ་ལྷག་ཡོད་པའི་བདེ་འཇགས་ཀྱི་སྐྱོན་ཆ་ཁག་དག་སེལ་བྱེད་པའི་ཆེད་དུ། འཕྲུལ་རིག་བཟོ་ཚོང་ཁང་ཁག་གིས་རྐང་བཙུགས་ནས་མཉེན་ཆས་རིགས་གསར་སྣོན་བྱེད་ཀྱི་ཡོད། ཁྱེད་ཀྱིས་དུས་ཐོག་ཏུ་གསར་སྣོན་མ་བྱས་ན། འཇབ་རྒོལ་པས་མཉེན་ཆས་ཐོན་རྙིང་པའི་ཁོངས་ཀྱི་སྐྱོན་ཆ་བེད་སྤྱད་པའི་ཐོག་ནས། ཁྱེད་རང་གི་ཡོ་ཆས་ཀྱི་ནང་དུ་འཛུལ་ཐུབ་པ་མ་ཟད། ཁྱེད་ལ་འཇབ་རྒོལ་བྱེད་ཐུབ། དེར་བརྟེན། མཉེན་ཆས་ཐོན་རིམ་གསར་པ་ཞིག་སླེབས་མ་ཐག ཁྱེད་ཀྱིས་མཉེན་ཆས་དེ་གསར་སྣོན་བྱས་ཡོད་པ་ཁག་ཐེག་བྱེད་དགོས།
- སྐར་ཆ་༣༠་རིང་གི་ཡིག་ཟམ་མྱུལ་ཞིབ་པ་ཞིག་བྱོས། (Be a 30-Second Email Detective )ཡིག་ཟམ་ནང་གི་ཉེན་ཁའི་རིགས་སྔར་ལས་ཆེ་རུ་འགྲོ་ཡི་ཡོད་སྟབས། དོགས་གཞི་ཅན་གྱི་ཡིག་ཟམ་ངོས་འཛིན་བྱེད་སྟངས་སྐོར་ཧ་གོ་བར་བྱས་ན། ཡིག་ཟམ་བརྒྱུད་ནས་འོང་བའི་ཉེན་ཁའི་རིགས་ཏན་ཏན་ཉུང་དུ་གཏོང་ཐུབ།
༡༽ ཁྱེད་ཀྱིས་སོ་སོར་ཡིག་ཟམ་གཏོང་མཁན་གྱི་མི་དེ་ངོ་ཤེས་ཀྱི་ཡོད་མེད་རྩད་ཞིབ་བྱོས།
༢༽ ཁྱེད་ཀྱིས་སོ་སོར་ཡིག་ཟམ་གཏོང་མཁན་གྱི་མི་དེ་ངོ་ཤེས་ཀྱི་ཡོད་རུང་། ཡིག་ཟམ་ཁ་བྱང་གཞན་ཞིག་བརྒྱུད་ནས་བཏང་ཡོད་མེད་ཞིབ་ལྟ་བྱོས།
༣༽ ཡིག་ཟམ་གྱི་ནང་དུ་ཡིག་ནོར་གཏགས་ཡོད་མེད་ཞིབ་ལྟ་བྱོས།
༤༽ ཁྱེད་ཀྱིས་ཡིད་ཆེས་བཅོལ་སའི་མི་ཞིག་གི་ཕྱོགས་ནས་འབྱོར་བའི་ཟུར་སྣོན་དང་དོགས་གཞི་ཅན་གྱི་འབྲེལ་ཐག་རིགས་ལའང་ག་དུས་ཡིན་ཡང་ཡིད་གཟབ་བྱེད་དགོས།
འབྱུང་འགྱུར་གྱི་ལོ་ཟླར་སྔོན་དཔགས།
༤.༡ གནས་ཚུལ་ནོར་བ་དང་གནས་ཚུལ་རྫུན་མ།
དེང་སང་། ང་ཚོའི་ཆེད་ལས་དང་སྒེར་གྱི་འཚོ་བ་གཉིས་ཀ་དྲ་རྒྱས་སྟངས་འཛིན་བྱས་ཡོད་པ་དེ་སུས་ཀྱང་བསྙོན་དུ་མེད། བརྡ་འཕྲིན་གྱི་དུས་རབས་འདིར། འཛམ་གླིང་ས་ཕྱོགས་གང་སར་གནས་པའི་མི་ཚོས་མཛུབ་གནོན་ཐེངས་གཅིག་གིས་ཕན་ཚུན་བར་དངོས་དོན་དང་། བསམ་ཚུལ། ལྟ་བ་སོགས་བརྗེ་ལེན་བྱེད་ཐུབ་ཀྱི་ཡོད། ཡིན་ནའང་། འཚོ་བ་དངོས་ཀྱི་ནང་དང་དྲ་རྒྱའི་སྟེང་ནས་བསམ་ཚུལ་བརྗེ་ལེན་བྱས་པའམ། ཡང་ན་ཆ་འཕྲིན་གཏོང་ལེན་བྱས་པའི་བར་ལ་ཁྱད་པར་ཆེན་པོ་ཡོད། མི་ཚོས་དངོས་སུ་གདོང་ཐུག་ནས་ལྟ་བ་དང་བསམ་ཚུལ་བརྗེ་ལེན་བྱེད་པའི་སྐབས་སུ། སོ་སོས་བཀོལ་སྤྱོད་བྱས་པའི་ཐ་སྙད་དང་སོ་སོས་བཤད་པའི་སྐད་ཆ་ལ་ཡིད་གཟབ་བྱེད་ཀྱི་ཡོད། འོན་ཀྱང་། དེ་ལས་ལྡོག་སྟེ། དྲ་རྒྱ་ནི་གནས་ཚུལ་གང་རུང་ཞིག་དངོས་ཡོད་ཡིན་མིན་དང་། དེས་མི་གཞན་ལ་གནོད་པ་སྐྱེལ་གྱི་ཡོད་མེད་ལ་མ་ལྟོས་པར། གང་འདོད་ལྟར་སྤེལ་ཆོག་སའི་སྡིངས་ཆ་ཞིག་ཆགས་ཡོད། དྲ་རྒྱའི་ངན་ཕྱོགས་ཤིག་ནི། མི་ཚོས་རང་ཉིད་ཀྱི་ངོ་བོ་སྦ་གསང་བྱས་པའི་ཐོག་ནས། དྲ་ཐོག་ཏུ་གནས་ཚུལ་འདྲ་མིན་སྤེལ་བ་མ་གཏོགས། གནས་ཚུལ་དེ་དག་གིས་སྤྱི་ཚོགས་ཁྱོན་ཡོངས་ལ་སྤྲད་སྲིད་པའི་ཤུགས་རྐྱེན་ངན་པའི་སྐོར་ལ་འགན་ཁུར་གང་ཡང་མེད་པར་སྣང་མེད་གཏོང་གི་ཡོད་པ་དེ་རེད། མི་ཁ་ཤས་ཀྱིས་བསམ་བཞིན་དུ་གནག་སེམས་བཅངས་ནས་དྲ་ཐོག་ཏུ་བྱེད་ལས་ངན་པ་རྩོམ་གྱི་ཡོད་ལ། མི་གཞན་ཁག་ཅིག་གིས་དེའི་སྐོར་ལ་ཧ་མ་གོ་བའི་བྱེད་ཀྱི་ཡོད།
ང་ཚོའི་དུས་དེབ་འདོན་ཐེངས་༤པའི་ནང་དུ་རྒྱས་བཤད་བྱས་ཟིན་པ་བཞིན། ང་ཚོའི་སྤྱི་ཚོགས་ལ་འཕྲད་བཞིན་པའི་གནད་དོན་ཚབས་ཆེན་ཞིག་ནི། གནས་ཚུལ་ནོར་བ(གནས་ཚུལ་གྱི་ཡོངས་ཁུངས་དག་མ་ཡིན་མིན་བརྩད་ཞིབ་མ་བྱས་པར་བརྒྱུད་བསྐུར་བྱེད་པ)་དང་གནས་ཚུལ་རྫུན་མའི(གཞན་ལ་གནོད་པ་སྐྱེལ་བར་དམིགས་ཏེ་བསམ་བཞིན་དུ་ཆ་འཕྲིན་རྫུན་མ་ཁྱབ་སྤེལ་གཏོང་བ)་རིགས་ས་ཁྱབ་རྡོ་ཁྱབ་ཏུ་འགྲོ་བཞིན་་ཡོད་པ་དེ་རེད། དེ་ཡང་ཕྱི་ལོ་༢༠༢༡་ལོའི་སྲིད་སྤྱི་གཉིས་ཀྱི་འོས་བསྡུ་སླེབས་ལ་ཉེ་བའི་དུས་འདིར། གནས་ཚུལ་ནོར་བ་དང་རྫུན་མ་ཤུགས་ཆེར་ཁྱབ་བརྡལ་ཕྱིན་པ་དེས་བོད་ཀྱི་མང་གཙོ་དང་འོས་བསྡུའི་བརྒྱུད་རིམ་ལ་སྔར་མེད་ཀྱི་དཀའ་ངལ་ཆེན་པོ་ཞིག་བཟོ་སྲིད། སྲིད་སྤྱིའི་འོས་མི་བྱེ་བྲག་པ་ཐོག་ཏུ་བཟུང་བའི་ང་ཚོའི་ལྟ་ཚུལ་དང་། སྒེར་གྱི་བསམ་ཚུལ་མ་མཐུན་པའི་དབང་གིས། གནས་ཚུལ་ལོག་འགྲེལ་དང་། མི་གཞིར་དམའ་འབེབས་བྱེད་པའི་ལམ་ཁ་སོགས་བརྒྱུད་དེ་དགོས་མེད་ཀྱི་སྤྱི་ཚོགས་དབྱེ་འབྱེད་རིགས་ནམ་ཡང་བྱེད་དུ་འཇུག་མི་རུང་། དུས་རྒྱུན་དུ་གནས་ཚུལ་རྫུན་མའི་སྐོར་ལ་སྤྱང་གྲུང་དོད་པོ་བྱེད་དགོས་ལ། ལྷག་པར་དུ། ད་ལྟའི་སྲིད་སྤྱིའི་འོས་བསྡུའི་དུས་སྐབས་སུ་སྔར་ལས་གཟབ་ནན་བྱེད་རྒྱུ་ཧ་ཅང་གལ་ཆེ།
དཔེར་ན། ཕྱི་ལོ་༢༠༢༠་ལོའི་ཟླ་༩་པའི་ནང་དུ། ༧གོང་ས་མཆོག་གི་མཚན་ཐོག་ནས་བཟོས་པའི་ཕྱག་ཡིག་རྫུན་མ་ཞིག་རང་རེའི་སྥྱི་ཚོགས་ཁྲོད་དུ་ཁྱབ་སྤེལ་ཤུགས་ཆེན་པོ་ཕྱིན་ཡོད། ཕྱག་ཡིག་དེའི་ནང་དུ། བོད་མི་ཚོས་ད་ལྟའི་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་ལགས་ཀྱི་ཕྱག་ལས་ཁག་མུ་མཐུད་ནས་རྒྱུན་སྐྱོང་ཐུབ་མཁན་གྱི་འོས་མི་ཞིག་མ་འོངས་པའི་སྲིད་སྐྱོང་ལ་འདེམས་དགོས་པ་ལས། དོགས་གཞི་དང་རྩོད་གཞི་ཅན་གྱི་འོས་མི་ཞིག་འདེམས་མི་རུང་བའི་སྐུལ་མ་བྱས་ཡོད། ༧གོང་ས་སྐྱབས་མགོན་མཆོག་གི་སྐུ་སྒེར་ཡིག་ཚང་གི་ངོས་ནས་ཕྱག་ཡིག་དེ་རྫུན་མ་ཡིན་པའི་གསལ་བཤད་གནང་ཡོད་རུང་། འདི་ནི་མི་མང་ལམ་ལོག་ལ་འཁྲིད་ཐབས་ཀྱི་གནས་ཚུལ་སྤེལ་ཏེ་༧གོང་ས་མཆོག་གི་མཚན་སྙན་ལ་གནོད་པ་བཟོ་རྒྱུ་དང་། འོས་འཕེན་པར་ཤུགས་རྐྱེན་སྤྲོད་རྒྱུ། བཙན་བྱོལ་བོད་མིའི་སྤྱི་ཚོགས་ཆིག་སྒྲིག་རྩ་གཏོར་གཏོང་རྒྱུའི་དམིགས་ཡུལ་བཟུང་སྟེ་ཁྱབ་སྤེལ་བཏང་བའི་གནས་ཚུལ་རྫུན་མའི་དཔེ་མཚོན་གསལ་ཤོས་ཤིག་ཡིན།
པར་རིས་བཅུ་གཅིག ༧གོང་ས་སྐྱབས་མགོན་ཆེན་པོ་མཆོག་གི་མཚན་ཐོག་ནས་བོད་པའི་འོས་བསྡུའི་སྐོར་ལ་གནང་བའི་ཕྱག་ཡིག་རྫུན་མ།
ཕྱི་ལོ་༢༠༢༠་ལོའི་ཟླ་༨་ཚེས་༥་ཉིན་བསྐོངས་བའི་གསར་འགོད་གསལ་བསྒྲགས་ཀྱི་སྐབས་སུ། བོད་པའི་འོས་བསྡུ་ལྷན་ཁང་གིས། བོད་མི་ཡོད་དོ་ཅོག་གིས་སོ་སོའི་འགན་འཁྲི་དང་དུ་བླངས་ཏེ། དྲང་བདེན་དང་། རང་དབང་། ཆེ་མཐོང་ལྡན་པའི་རང་རེའི་འོས་བསྡུའི་བརྒྱུད་རིམ་ལ་ཤུགས་རྐྱེན་ངན་པ་སྤྲད་སྲིད་པའི་སྤྱི་ཚོགས་འབྲེལ་མཐུད་དྲ་རྒྱ་ཁག་གི་སྟེང་གི་གནས་ཚུལ་ནོར་བ་དང་རྫུན་མ་རིགས་ཁྱབ་སྤེལ་མ་འགྲོ་བའི་ཐད་དུ་ཡིད་གཟབ་བྱེད་དགོས་སྐོར་གྱི་རྩ་འཛིན་ལམ་སྟོན་ཁྱབ་བསྒྲགས་གནང་ཡོད། སྲིད་སྤྱིའི་འོས་བསྡུ་ཙམ་མ་ཟད། ད་ལྟའི་ཏོག་དབྱིབས་ནད་དུག་གི་གནས་བབ་འདིས་མུ་མཐུད་ནས་གནས་ཚུལ་རྫུན་མ་ཁྱབ་སྤེལ་གཏོང་སའི་ཁོར་ཡུག་བཟང་པོ་ཞིག་བསྐྲུན་གྱི་ཡོད། ཕྱི་ལོ་༢༠༢༠་ལོར། རྒྱ་གར་ནང་དུ་ཁྱིམ་སྡོད་བཀའ་རྒྱ་འགོ་བཙུགས་པའི་གནས་སྐབས་སུ། ཏོག་དབྱིབས་ནད་དུག་དང་འབྲེལ་བའི་གནས་ཚུལ་ནོར་བ་དང་རྫུན་མ་མང་པོ་ཁྱབ་སྤེལ་ཕྱིན་པ་དེས། མི་ཚོས་ཚན་རིག་དང་ཆོས་ལུགས་ལ་བཅོལ་བའི་ཡིད་ཆེས་ལ་དོ་ཕོག་བཟོས་ཡོད། ང་ཚོས་བསམ་ན། ཏོག་དབྱིབས་ནད་དུག་ཁྱབ་བརྡལ་འགྲོ་བཞིན་པའི་དུས་སྐབས་འདིར། ནད་དུག་དང་འབྲེལ་བའི་གསར་འགྱུར་མང་པོ་ཞིག་ཁུངས་སྐྱེལ་ར་སྤྲོད་གང་ཡང་མེད་པའི་ཐོག་ནས་ཁྱབ་སྤེལ་འགྲོ་བཞིན་ཡོད། ལྷག་པར་དུ། རྒྱལ་ཁབ་མང་པོ་ཞིག་གི་ནང་དུ། ཏོག་དབྱིབས་ནད་དུག་གི་འགོག་ཁབ་བགོ་འགྲེམས་བྱེད་ཀྱི་ཡོད་སྟབས། ང་ཚོས་འགོག་ཁབ་ཀྱིས་ནུས་པ་ཐོན་མིན་དང་འབྲེལ་བའི་གསར་འགྱུར་རྫུན་མའི་སྐོར་ལ་ཡིད་གཟབ་བྱེད་རྒྱུ་གལ་ཆེ། དེ་མ་ཟད། མ་འོངས་པའི་ཉིན་ཁ་ཤས་ཀྱི་ནང་དུ། ཨིན་ཡུལ་གྱི་ལྷོ་ཤར་ས་ཁུལ་ནས་དར་ཁྱབ་ཕྱིན་པའི་དུག་དབྱིབས་ནད་དུག་གི་རིགས་གསར་པ(VUI-202012/01)་དེའི་སྐོར་ལ་གནས་ཚུལ་ནོར་བ་དང་རྫུན་མ་མང་པོ་ཞིག་ཁྱབ་བརྡལ་འགྲོ་བའི་ངེས་པ་ཆེན་པོ་ཡོད་པས། ནད་དུག་གི་རིགས་གསར་པ་དེ་དང་འབྲེལ་བའི་ཉམས་ཞིབ་ཀྱི་གྲུབ་དོན་ཚད་ལྡན་ཞིག་མ་སླེབས་པའི་བར་དུ། ང་ཚོས་གསར་ལམ་ཁག་དང་དེ་བཞིན་ང་ཚོའི་སྤྱི་ཚོགས་ཁྲོད་དུ་ཁྱབ་བརྡལ་འགྲོ་བཞིན་པའི་གནས་ཚུལ་ཚང་མ་བདེན་པར་འཛིན་མི་རུང་།
དེ་མ་ཟད། རྒྱ་ནག་གཞུང་གིས་མ་འཛུགས་བྱས་པའི་གནས་ཚུལ་རྫུན་མའི་ལས་འགུལ་ཁག་དབྱར་གྱི་ཆུ་བོ་ལྟར་ངོ་དེབ་དང་། སྐད་འཕྲིན། ཐོས་ཐར་སོགས་སྤྱི་ཚོགས་འབྲེལ་མཐུད་དྲ་རྒྱའི་ཁ་བྱང་རྫུན་མ་ཁག་བརྒྱུད་ནས་རྒྱས་ཡོང་གི་ཡོད་ལ། དེའི་དཔེ་མཚོན་གསར་ཤོས་དེ་ནི། ཇི་ནེ་ཝ་གླེང་སྟེགས་སུ་རྒྱ་ནག་གི་ཆོས་ལུགས་རང་དབང་གི་སྲིད་ཇུས་ཀྱིས་འཛམ་གླིང་ཁྱོན་ཡོངས་ལ་ཐེབས་པའི་ཤུགས་རྐྱེན་སྐོར་གླེང་སློང་བྱེད་སྐབས་ཀྱི་སྣང་ཚུལ་དེ་ཡིན། གླེང་སྟེགས་དེ་ངོ་དེབ་བརྒྱུད་ནས་ཐད་གཏོང་བྱས་པ་དེར། ངོ་དེབ་ཁ་བྱང་རྫུན་མ་བཀོལ་མཁན་ཚོས་ཉིན་གསུམ་རིང་སྐད་ཡིག་སྣ་ཚོགས་ཀྱི་ནང་དུ་རྒྱ་གཞུང་གི་དྲང་བདེན་མིན་པའི་དྲིལ་བསྒྲགས་དང་འབྲེལ་བའི་མཆན་༥༠༠༠༠་ལྷག་བཀོད་ཡོད། ངོ་དེབ་ཁ་བྱང་རྫུན་མ་དེ་དག་རྒྱ་ནག་དམར་ཤོག་སྲིད་གཞུང་གིས་མ་འཛུགས་བྱས་པའི་སྒོར་ཟུར་༥༠་དམག་སྡེས་བཀོལ་སྤྱོད་བྱེད་ཀྱི་ཡོད་ངེས། ཕ་ཡུལ་གསར་ཁང་གིས་གནས་ཚུལ་འཁོད་གསལ་ལྟར་ན། རྒྱ་ནག་གཞུང་གིས་གླས་པའི་དྲ་དམག་ཁྲི་༥་ནས་ས་ཡ་༢་ཙམ་ཡོད་པ་དེ་ཚོ་སྐད་ཡིག་སྣ་ཚོགས་ལ་བྱང་ཆ་ལྡན་ལ། ཁོང་ཚོས་དྲ་ཐོག་ཏུ་རྒྱ་ནག་དམར་ཤོག་སྲིད་གཞུངགི་ཆེ་མཐོང་དང་མཚན་སྙན་ལ་བསྟོད་བསྔགས་དང་། དེ་ལ་སྐྱོན་བརྗོད་བྱེད་མཁན་ཚོར་རྒོལ་འཛིངས་བྱས་ཏེ་བདེན་དོན་རྫུན་སྒྲིག་བྱེད་པ་དང་། གཞུང་གི་ལྟ་ཚུལ་དང་མི་མཐུན་པའི་ནང་དོན་རིགས་མེད་པར་བཟོ་ཡི་ཡོད། ཏོག་དབྱིབས་ནད་དུག་དང་། ལྷག་པར་དུ་མི་སྒེར་དང་ཚོགས་པ་ཁག་གི་དྲ་ཐོག་གི་འདུ་འཛོམས་དང་ཚོགས་འདུའི་གྲངས་ཀ་མང་དུ་ཕྱིན་པའི་རྐྱེན་གྱིས། རྒྱ་ནག་གི་སྒོར་ཟུར་༥༠་དྲ་དམག་གི་གྲངས་ཀ་ཡང་མགྱོགས་མྱུར་ངང་ཡར་འཕར་ཡོད།
བོད་ཀྱི་གློག་ཀླད་ཛ་དྲག་གྲ་སྒྲིག་ཚན་ཁག་གི་ངོས་ནས་བཏོན་པའི་ཐབས་ལམ་ཁག
- དྲ་ཐོག་ཏུ་གནས་ཚུལ་ནོར་བ་དང་རྫུན་མའི་གྲངས་ཀ་མགྱོགས་མྱུར་ངང་འཕེལ་ཡོང་གི་ཡོད་སྟབས། ང་ཚོས་ག་དུས་ཡིན་ཡང་སྤྱི་ཚོགས་འབྲེལ་མཐུད་དྲ་རྒྱ་དང་གསར་འགྱུར་གྱི་སྡིངས་ཆ་གཞན་པའི་སྟེང་དུ་སྤེལ་ཡོད་པའི་གནས་ཚུལ་གྱི་ཡོངས་ཁུངས་ར་སྤྲོད་བྱེད་དགོས་ལ། གནས་ཚུལ་གང་རུང་ཞིག་བདེན་པ་ཡིན་མིན་དག་སྐྱེལ་མ་བྱས་པའི་སྔོན་དུ་བརྒྱུད་སྐུར་བྱེད་མི་རུང་། དེའི་རྒྱུ་མཚན་གྱིས། ཁུངས་ལྡན་མིན་པའི་གནས་ཚུལ་ལ་ཡིད་ཆེས་དང་དེ་དག་བརྒྱུད་སྐུར་བྱས་པ་ལ་བརྟེན་ནས་གཞན་ལ་གནོད་པ་བསྐྱེལ་སྲིད་པའི་ཉེན་ཁ་ཆུང་དུ་གཏོང་བར་མ་བསྣུན་གོང་ལ་བསམ་བློ་ཐོངས་ཟེར་བའི་མན་ངག་དེ་གལ་ཆེན་པོ་ཆགས་ཀྱི་ཡོད།
- ང་ཚོའི་རོགས་འདེགས་ཞབས་ཞུའི་སྟེགས་བུ་support@tibcert.org ལ་འབྲེལ་བ་བྱས་ཏེ། ང་ཚོའི་སྤྱི་ཚོགས་ཁྲོད་དུ་ཁྱབ་སྤེལ་འགྲོ་བཞིན་པའི་དོགས་གཞི་ཅན་དང་ཡང་ན། བདེན་པ་མིན་པའི་གནས་ཚུལ་རིགས་ཡར་ཞུ་བྱེད་རོགས། ང་ཚོས་ཁྱེད་ཀྱིས་བཏང་བའི་ཡིག་ཟམ་ལ་འཛིན་བྱང་ཞིག་བཟོ་ངེས་ལ། དུས་ཚོད་༤༨་ནང་ཚུད་དུ་ཁྱེད་ལ་ལན་འདེབས་གནང་ཐུབ་པ་བྱེད་ངེས།
- སྤྱི་ཚོགས་འབྲེལ་མཐུད་དྲ་རྒྱའི་ཁ་བྱང་རྫུན་མའི་རིགས་ཡར་ཞུ་དང་། སྙིགས་མཆན་ནུས་མེད་བཟོ་བ།
- ངོ་དེབ་ཐོག་ཏུ་ཁ་བྱང་རྫུན་མའི་རིགས་དོ་སྣང་བྱུང་ཚེ། ངོ་དེབ་ཁ་བྱང་དེའི་སྒེར་གྱི་ཡིག་ཆའི་ནང་དུ་ཕྱིན་ཏེ། ཡར་ཞུ་བྱེད་ཆོག
ངོ་དེབ་ནང་གི་བགྲོ་གླེང་དང་ཚོགས་འདུ་ཁག་གི་སྐབས་སུ། ཉེ་ལམ་གསར་དུ་བཟོས་པའི་ངོ་དེབ་ཁ་བྱང་དང་། དེ་བཞིན་དུས་ཚོད་ངེས་ཅན་ཞིག་གི་ནང་དུ་ཐད་གཏོང་ལེ་ཚན་ལ་མ་བལྟས་པར་བཀོད་པའི་ཡིག་སྙིགས་དང་འཁོན་འཛིན་རང་བཞིན་གྱི་དཔྱད་མཆན་རིགས། ངོ་དེབ་ནང་གི་དཔྱད་མཆན་དོ་དམ་གྱི་ཁྱད་ཆོས་བཀོལ་སྤྱོད་བྱས་ཏེ་བཀག་འགོག་དང་ནུས་མེད་བཟོས་ཆོག
༤.༢ དྲ་ཐོག་གི་ཁ་བྱང་རྫུན་མ་དང་། སྙིགས་མཆན། འཁོན་འཛིན་གྱི་གཏམ་བརྗོད།
མི་ཚོས་གནའ་ནས་བཟུང་ཕན་ཚུན་ལ་འབྲེལ་མཐུད་བྱེད་སྤྱད་ཀྱི་ལམ་ཁ་འཚོལ་གྱི་ཡོད། དེང་སང་། མི་ཚོས་སྦྲག་ཁང་བརྒྱུད་ནས་ཡི་གེ་གཏོང་བའི་ཚབ་ཏུ་ཡིག་ཟམ་བརྒྱུད་ནས་ཡི་གེ་གཏོང་གི་ཡོད་ལ། ཁ་པར་གྱི་ཚབ་ཏུ་གཟུགས་མཐོང་གླེང་མོལ་བྱེད་ཀྱི་ཡོད་པ་མ་ཟད། ཚགས་པར་གྱི་ཚབ་ཏུ་གསར་ཁང་གི་ཁག་གི་བཀོལ་ཆས་རིགས་བཀོལ་སྤྱོད་བྱེད་ཀྱི་ཡོད། དེང་གི་བརྡ་འཕྲིན་གྱི་དུས་རབས་འདིར། མི་ཚོས་ངོ་དེབ་དང་། (ཨིན་སི་ཀྲ་གྷི་རམ)Instagram (སི་ནེ་ཕི་)Snapchat་གླེང་མོལ། ཐོས་ཐར་སོགས་སྤྱི་ཚོགས་འབྲེལ་མཐུད་དྲ་རྒྱ་ཁག་བརྒྱུད་དེ་དྲ་ཐོག་ཏུ་ཕན་ཚུན་ལ་འབྲེལ་འདྲིས་བྱེད་ཀྱི་ཡོད། ཕྱི་ལོ་༢༠༢༠་ལོར། འཛམ་གླིང་གི་མི་གྲངས་དུང་ཕྱུར༣༨་ཙམ་གྱིས་སྤྱི་ཚོགས་འབྲེལ་མཐུད་དྲ་རྒྱ་བཀོལ་སྤྱོད་བྱེད་ཀྱི་ཡོད་པ་ཤེས་རྟོགས་བྱུང་ཡོད་ལ། གྲངས་ཀ་དེ་ཕྱི་ལོ་༢༠༡༩་ལོ་དང་བསྡུར་ན་བརྒྱ་ཆ་༩་དང་གྲངས་ཆུང་༢་གཉིས་ཡར་འཕར་ཡོད། ཕྱི་ལོ་༢༠༡༥་ལོར། འཛམ་གླིང་ནང་སྤྱི་ཚོགས་འབྲེལ་མཐུད་དྲ་རྒྱ་བཀོལ་སྤྱོད་བྱེད་མཁན་གྱི་མི་གྲངས་དུང་ཕྱུར་༢༠.༠༧་མ་གཏོགས་མེད། དེ་ཡང་སྤྱི་ཚོགས་འབྲེལ་མཐུད་དྲ་རྒྱ་བཀོལ་སྤྱོད་བྱེད་མཁན་གྱི་གྲངས་འབོར་ཡར་འཕར་བ་བསྟུན་ནས། དྲ་ཐོག་གི་ཁ་བྱང་རྫུན་མ་མང་པོ་ཞིག་ཐོན་ཡོད། ངོ་དེབ་བཟོ་ཚོང་ཁང་གིས་ཚོད་དཔག་བྱས་པ་ལྟར་ན། ངོ་དེབ་དྲ་ངོས་ཀྱི་ཁ་བྱང་ཚང་མའི་ནང་གི་བརྒྱ་ཆ་༥ལྷག་(ས་ཡ་༩༠)རྫུན་མ་ཡིན་འདུག་ལ། ལོ་གཅིག་གི་ནང་ཚུད་དུ་ཁ་བྱང་རྫུན་མའི་གྲངས་འབོར་ལ་འགྱུར་བ་གང་ཡིན་ཕྱིན་མེད།
པར་རིས་བཅུ་གཉིས། ཕྱི་ལོ་༢༠༢༠་ལོའི་ཟླ་༡༠་ནང་གི་སྤྱི་ཚོགས་འབྲེལ་མཐུད་དྲ་རྒྱ་བཀོལ་སྤྱོད་བྱེད་མཁན་གྱི་གྲངས་འབོར། འཛད་སྤྱོད་པའི་གྲངས་འབོར་མང་ཉུང་ལྟར་རིམ་བསྒྲིགས་བྱས་ཡོད།
ཟླ་བ་ཁ་ཤས་རེའི་ནང་དུ། སྤྱི་ཚོགས་འབྲེལ་མཐུད་དྲ་རྒྱའི་ཁ་བྱང་རྫུན་མ་དུང་ཕྱུར་བཅུ་ཙམ་མེད་པར་བཟོ་ཡི་ཡོད་རུང་། ཁ་བྱང་རྫུན་མའི་དཀའ་ངལ་དེ་གཏན་དུ་མེད་པར་ཆགས་མི་སྲིད་པས། སྙིགས་མཆན་དང་འཁོན་འཛིན་གྱི་གཏམ་བརྗོད་ཁག་གིས་གནོད་འཚེ་ཕོག་ཡུལ་གྱི་མི་ཚོར་མུ་མཐུད་ནས་ཤུགས་རྐྱེན་སྤྲོད་ངེས་ཀྱང་། དེ་དག་གི་གནོད་སྐྱོན་ཆུང་དུ་གཏོང་ཐབས་ཀྱི་འཐབ་བྱུས་ཁག་ཅིག་ཡོད་པ་དེ་དག་ང་ཚོས་ལག་བསྟར་བྱེད་ཆོག
དཔེར་ན། ངོ་དེབ་སྒང་དུ་ཐད་གཏོང་འགོ་མ་བཙུགས་པའི་སྔོན་དུ། ཁྱེད་ཀྱིས་ངོ་དེབ་ཀྱི་སྒྲིག་འགོད་ཁོངས་ནས་ཁ་བྱང་རྫུན་མ་དང་འཁོན་འཛིན་གྱི་གཏམ་བརྗོད་རིགས་དོ་དམ་བྱེད་ཆོག
དང་ཐོག་ངོ་དེབ་ཀྱི་སྒྲིག་འགོད་ཁོངས་སུ་ཕྱིན། དེ་ནས་དཔྱད་མཆན་སྒྲིག་འགོད་ཀྱི་ཁོངས་ནས།
- ཁྱེད་ཀྱིས་སོ་སོར་དོ་ཁུར་དང་རྗེས་འདེད་བྱེད་མཁན་ཁོ་ནས་མ་གཏོགས་མཆན་འགོད་མི་ཐུབ་པ་བཟོ་ཆོག
- མཆན་རྒྱག་མཁན་གྱི་མགྱོགས་ཚད་དལ་དུ་བཏང་སྟེ། སྐར་ཆ་༡༠་རེའི་ནང་དུ་མཆན་གཅིག་རེ་མ་གཏོགས་འགོད་མི་ཆོག་པ་བཟོ་ཆོག
- གྲོས་བསྡུར་གྱི་ཁྱད་ཆོས་ནུས་ཡོད་བཟོས་ཚེ། ཡིག་འབྲུ་༡༠༠་ལས་མང་བའི་མཆན་ཁོ་ན་མ་གཏོགས་མི་མངོན།
- དཔྱད་མཆན་རིགས་དམ་བསྒྲགས་བྱེད་པའི་ཁྱད་ཆོས་སྒོ་ཕྱེ་ཚེ། མཆན་འགོད་མཁན་ལ་གཟའ་འཁོར་གཉིས་ལས་མང་བ་འགོར་ཚར་བའི་ངོ་དེབ་ཁ་བྱང་་དགོས་ཀྱི་ཡོད།
- སྲུང་སྐྱོབ་བྱས་པའི་སྒྲིག་འགོད་བཀོལ་སྤྱོད་བྱས་ན། མཆན་འགོད་མཁན་གྱི་གང་ཟག་དེས་མཆན་འགོད་པར་ཁྱེད་ལ་དོ་ཁུར་བྱས་ནས་ཉུང་མཐར་ཡང་སྐར་མ་༡༥འགོར་དགོས་ཀྱི་ཡོད།
༥. འཕྲུལ་རིག་བདེ་འཇགས་ཀྱི་གནས་ཚུལ་ཁ་སྐོང་།
༥.༡ཏོག་དབྱིབས་ནད་དུག་ལ་ཁ་གཡར་ཏེ་འཛམ་གླིང་ཁྱོན་ཡོངས་སུ་གནས་ཚུལ་བཀག་སྡོམ་དང་གསང་བའི་མྱུལ་ཞིབ་གཞི་རྒྱ་ཆེ་རུ་བཏང་ཡོད།
ཕྱི་ལོ་༢༠༢༠་ལོར། ཏོག་དབྱིབས་ནད་དུག་གི་རྐྱེན་གྱིས་མི་ཚོས་རང་ཁྱིམ་ནས་ལས་ཀ་བྱེད་དགོས་བྱུང་བ་དང་། ཕྱི་ལ་འགྲོ་མ་ཆོག་པར་གྱུར་བ། དེ་བཞིན། འཕྲུལ་ཆས་དང་དྲ་རྒྱ་ཤུགས་ཆེར་བཀོལ་སྤྱོད་བྱེད་དགོས་བྱུང་བ་སོགས་མདོར་ན། ནད་ཡམས་དེས་འཛམ་གླིང་གི་མི་ཚང་མར་ཤུགས་རྐྱེན་ཆེན་པོ་སྤྲད་ཡོད། འཛམ་གླིང་གི་རྒྱལ་ཁབ་སོ་སོས་གོ་སྐབས་འདི་དམ་འཛིན་བྱས་ཏེ། ནད་ཡམས་བཀག་འགོག་གི་ཆེད་དུ་གཞི་གྲངས་བསྡུ་རུབ་དང་ནུས་ལྡན་གྱི་འཕྲུལ་རིག་བརྒྱུད་དེ་མྱུལ་ཞིབ་བྱེད་པའི་ལག་ཆ་གསར་པ་བཟོ་སྐྲུན་བྱས་ཡོད། ཡིན་ན་འང་། སྙན་ཐོ་གསར་པ་ཁག་གི་ནང་དུ་གནས་ཚུལ་ཐོན་གསལ་ལྟར་ན། འཕྲུལ་ཆས་དེ་དག་དབང་ཆ་ལོག་སྤྱོད་ཀྱི་ཆེད་དུ་བཀོལ་གྱི་ཡོད་འདུག
རང་དབང་ཁང་པ་ཟེར་བའི་ཨ་རིའི་འགྲོ་བ་མིའི་ཐོབ་ཐང་ལྟ་ཞིབ་ཚོགས་པས་བརྗོད་གསལ་ལྟར་ན། འདས་པའི་ལོ་ངོ་བཅུ་ཡི་ནང་དུ་འཛམ་གླིང་ནང་གི་དྲ་རྒྱའི་རང་དབང་ཉམས་རྒུད་དུ་ཕྱིན་ཡོད་འདུག་ལ། ལྷག་པར་དུ། ཏོག་དབྱིབས་ནད་དུག་དར་ཁྱབ་ཕྱིན་པ་ལ་བརྟེན་ནས། དྲ་ལམ་མྱུལ་ཞིབ་ཀྱི་འཕྲུལ་ཆས་བརྒྱུད་དེ་དྲ་རྒྱའི་རང་དབང་རྡོག་རོལ་གཏོང་བའི་ཚད་གཞི་མཐོན་པོར་སླེབས་པ་དངོས་སུ་བདེན་དཔང་བྱས་ཡོད། ཆབ་སྲིད་ཀྱི་འགོ་ཁྲིད་དང་གཞུང་འཛིན་མི་སྣ་ཁག་གིས་ཏོག་དབྱིབས་ནད་དུག་ལ་ཁ་གཡར་ཏེ་རང་དབང་གི་ཆ་འཕྲིན་ལ་ཚོད་འཛིན་དང་། རང་དབང་ཅན་གྱི་གསར་འགྱུར་སྡེ་ཁག་གི་གནས་ཚུལ་ཡོངས་ཁུངས་བཀག་སྡོམ། དེ་བཞིན། ཏོག་དབྱིབས་ནད་དུག་སྐོར་གྱི་དཀྲོགས་གཏམ་དང་གནས་ཚུལ་རྫུན་མ་ལ་ཁ་གཏད་གཅོག་མཁན་གྱི་གསང་བ་ཕྱིར་བསྒྲགས་མཁན་འཛིན་བཟུང་བྱེད་ཀྱི་ཡོད། གནས་སྟངས་ཁ་ཤས་ཁྲོད་དུ། གཞུང་གི་འབྲེལ་ཡོད་སྡེ་ཁག་མང་པོ་ཞིག་གིས་གནས་ཚུལ་ནོར་བ་བེད་སྤྱད་དེ་དངོས་ཡོད་ཀྱི་གནད་དོན་སྦ་གསང་བྱས་ཡོད་ལ། ཏོག་དབྱིབས་ནད་དུག་ལ་ཁ་གཡར་ཏེ། གསང་མྱུལ་དང་། མི་སྒེར་གྱི་གསང་རྒྱ་ལ་རྒོལ་བའི་སིམ་འཛུལ་རང་བཞིན་གྱི་འཕྲུལ་ཆས་རྒྱ་བསྐྱེད་གནང་ཡོད། འདི་ལྟར་མང་ཚོགས་ཀྱི་འཕྲོད་བསྟེན་ལྟ་སྐྱོང་གི་ཆག་འཇིག་དེས། གཞུང་འཛིན་མི་སྣ་ཚོར་མི་སྒེར་གྱི་གསང་བའི་གཞི་གྲངས་ཁག་ལ་འདང་ངེས་ཀྱི་སྲུང་སྐྱོབ་མེད་པའི་ཐོག་ནས་བསྡུ་རུབ་དང་། དབྱེ་ཞིབ། བརྡ་འཕྲིན་རང་བཞིན་ཅན་དུ་བསྒྱུར་བའི་གོ་སྐབས་ཤིག་བསྐྲུན་ཡོད་པ་མ་ཟད། མིས་བཟོས་རིག་སྟོབས་དང་། སྐྱེ་དངོས་ཁྱད་རྟགས་ཀྱི་མྱུལ་ཞིབ། གཞི་གྲངས་ཆེན་པོའི་ལག་ཆ་སོགས་བརྒྱུད་དེ་མི་སྒེར་གྱི་་དཔལ་འབྱོར་དང་། སྤྱི་ཚོགས། ཆབ་སྲིད་བཅས་ཀྱི་ཐོབ་ཐང་ལ་ཤུགས་རྐྱེན་སྤྲོད་ངེས་པའི་གྲོས་ཐག་གཅོད་པའི་ཚད་གཞི་ཡང་མཐོ་རུ་ཕྱིན་ཡོད།
ལྷག་པར་དུ། ཏོག་དབྱིབས་ནད་དུག་གི་དུས་སྐབས་འདིར། རྒྱ་ནག་གཞུང་གིས་ནད་དུག་བཀག་འགོག་བྱེད་པའི་ཆེད་དུ་གནས་ཚུལ་བཀག་སྡོམ་དང་གསང་མྱུལ་གྱི་འཕྲུལ་ཆས་ཤུགས་ཆེར་བཀོལ་སྤྱོད་བྱས་ཡོད། ཡིན་ནའང་། དུས་མཚུངས་སུ། རྒྱ་ནག་དམར་ཤོག་སྲིད་གཞུང་གིས་འཕྲུལ་ཆས་དེ་དག་བེད་སྤྱད་དེ། རང་འགུལ་གྱི་གནས་ཚུལ་བཀག་སྡོམ་དང་། ཚད་མཐོ་བའི་འཕྲུལ་རིག་གི་མྱུལ་ཞིབ། འབྲེལ་ཐུག་རྩད་གཅོད་གྱི་ལམ་ཁ་བཅས་བརྒྱུད་ནས། རང་དབང་གི་ཆ་འཕྲིན་དང་སྲིད་གཞུང་ལ་སྐྱོན་བརྗོད་བྱེད་པའི་བརྗོད་དོན་ཁག་བཀག་འགོད་བྱས་ཡོད།
༥.༢ གཏན་འཇགས་མཉེན་ཆས་ཀྱི་སྐྱོན་ཆ།
དེང་སང་གི་རྩིས་འཕྲུལ་དང་ཁ་པར། དེ་བཞིན་དྲ་རྒྱ་དང་འབྲེལ་བའི་ཡོ་ཆས་ཁག་གིས་མཉེན་ཆས་བཀོལ་སྤྱོད་བྱེད་ཀྱི་ཡོད་ལ། མཉེན་ཆས་ཁག་ཅིག་གློག་ཆས་རིགས་ཉོ་བའི་སྐབས་སུ་དང་ཐོག་ནས་ནངའཇུག་བྱས་ཡོད། མཉེན་ཆས་གཞན་པ་མང་པོ་ཞིག་རང་ངོས་ནས་ཕབ་ལེན་དང་ནང་འཇུག་བྱེད་དགོས་ཀྱི་ཡོད། ང་ཚོ་ཚང་མས་ཧ་གོ་དགོས་པའི་དོན་གནད་གལ་ཆེན་ཞིག་ནི། འཕྲུལ་ཆས་ཀྱི་རིགས་ཡོངས་རྫོགས་ཉིན་མ་རེ་རེར་ཡར་རྒྱས་ཕྱིན་ཏེ་སྤུས་ཚད་མཐོ་རུ་འགྲོ་ཡི་ཡོད་པ་བཞིན། མཉེན་ཆས་ཁག་གི་ཁོངས་ནས་སྐྱོན་ཆ་མང་པོ་ཐོན་ཡོང་གི་ཡོད་ལ། དེ་འདྲའི་མཉེན་ཆས་ཤིག་ཁྱེད་ཀྱི་ཡོ་ཆས་དང་མཉམ་དུ་རང་ཆས་སུ་ཡོད་པ་དེའི་མིང་ལ་གཏན་འཇགས་མཉེན་ཆས་ཟེར། གཏན་འཇགས་མཉེན་ཆས་ནི་མཉེན་ཆས་ཀྱི་བྱ་རིམ་ཞིག་གམ་མཁྲེགས་ཆས་ཀྱི་ཡོ་ཆས་སྟེང་དུ་བཟོས་ཡོད་པའི་ལམ་སྟོན་ཁག་ཅིག་ཡིན་ལ། དེས་ཡོ་ཆས་གང་རུང་ཞིག་གིས་རྩིས་འཕྲུལ་གཞན་པའི་མཁྲེགས་ཆས་དང་འབྲེལ་མཐུད་ཇི་ལྟར་བྱེད་དགོས་མིན་ཐད་དུ་དགོས་ངེས་ཀྱི་ལམ་སྟོན་ཁག་མཁོ་སྤྲོད་བྱེད་ཀྱི་ཡོད། གཏན་འཇགས་མཉེན་ཆས་དེ་མཁྲེགས་ཆས་ཀྱི་ཡོ་ཆས་ཤིག་གི་འཁྱུག་ཙམ་ཀློག་པའི་གསོག་ཆས་(ROM)ཀྱི་ཁོངས་སུ་ཉར་ཚགས་བྱས་ཡོད། རོམ་(ROM) ནི་ཀློག་རྐྱང་གསོག་ཆས་ཤིག་ཡིན་པ་བཞིན། འཁྱུག་ཙམ་ཀློག་པའི་གསོག་ཆས་དེ་འཁྱུག་ཙམ་གསོག་ཆས་ཀྱི་རིགས་ཤིག་ཡིན་སྟབས། དེ་གསུབ་ཆོག་ལ་བསྐྱར་འབྲི་ཡང་བྱེད་ཆོག
ཅིའི་ཕྱིར་གཏན་འཇགས་མཉེན་ཆས་ཀྱི་བདེ་འཇགས་གལ་ཆེན་པོ་ཆགས་ཀྱི་ཡོད།
གཏན་འཇགས་མཉེན་ཆས་ཀྱི་བདེ་འཇགས་སྲ་བརྟན་དགོས་ཀྱི་ཡོད་རུང་། རྩིས་འཕྲུལ་མང་ཆེ་བའི་གཞི་རྩའི་ནང་འཇུག་དང་ཕྱིར་འདོན་གྱི་མ་ལག་ནང་གི་གཏན་འཇགས་མཉེན་ཆས་ཁག་རང་བཞིན་གྱི་ཐོག་ནས་བརྟན་པོ་མེད། ཡོ་ཆས་གཅིག་གི་ནང་དུ་པར་ཆས་དང་། སྒྲ་བྱང་། བརྙན་ཡོལ་མངོན་ཚུལ་སོགས་གཏན་འཇགས་མཉེན་ཆས་མང་པོ་ཡོད། མཉེན་འབུ་ཁག་གཏན་འཇགས་མཉེན་ཆས་ཀྱི་ཁོངས་སུ་འཛུལ་ངེས་ལ། གཏན་འཇགས་མཉེན་ཆས་ལ་དྲ་ཇག་གིས་འཇབ་རྒོལ་ཡང་བྱེད་སྲིད་པས། གཏན་འཇགས་མཉེན་ཆས་ཀྱིས་ཁྱེད་རང་གི་ཁ་པར་དང་རྩིས་འཕྲུལ་ཁག་ལ་ཉེན་ཁ་ཆེན་པོ་བཟོ་སྲིད། གང་ཡིན་ཞེ་ན། གཏན་འཇགས་མཉེན་ཆས་བཟོ་སྐྲུན་བྱེད་མཁན་ཚོས་སོ་སོའི་གཏན་འཇགས་མཉེན་ཆས་ཁག་གི་བདེ་འཇགས་གཙིག་ཆེན་དུ་བཟུང་སྟེ་འཆར་འགོད་བྱེད་ཀྱི་མེད། གཏན་འཇགས་མཉེན་ཆས་ཀྱི་མཉེན་འབུས་མ་ལག་ཁོངས་ཀྱི་བདེ་འཇགས་མེད་པའི་གནས་བབ་དེ་གོ་སྐབས་བཟུང་སྟེ་སོ་སོའི་ཨང་ཚབ་ཁག་གཏན་འཇགས་མཉེན་ཆས་ཀྱི་ཨང་ཚབ་ལ་སྦྲེལ་གྱི་ཡོད། དེ་ཡང་གཏན་འཇགས་མཉེན་ཆས་ཁག་གསང་ཨང་མིང་རྟགས་ཀྱིས་ཉེན་སྲུང་བྱས་ཡོད་པས། དེས་སིམ་འཛུལ་གྱི་དོན་རྐྱེན་བྱུང་ཡོད་མེད་རྩད་གཅོད་མི་བྱེད་ལ། མཉེན་འབུ་ཁག་གཏན་འཇགས་མཉེན་ཆས་ཀྱི་ཨང་ཚབ་ཀྱི་ཁོངས་སུ་སྦ་གསང་བྱེད་ངེས།
གཏན་འཇགས་མཉེན་ཆས་ཀྱི་བདེ་འཇགས་དང་འབྲེལ་བའི་ཉེན་ཁ་ཆེ་ཤོས་ཁག་གང་དག་ཡིན།
གཏན་འཇགས་མཉེན་ཆས་ལ་བདེ་འཇགས་མེད་པ་དེས། ཁྱེད་རང་ཉྭ་འཛིན་གྱི་འཇབ་རྒོལ་དང་ཚོང་དོན་དང་འབྲེལ་བའི་ཡིག་ཟམ་ནང་གི་འཇབ་རྒོལ། དེ་བཞིན་དྲ་ཐོག་གི་འཇབ་རྒོལ་གཞན་དག་འགོག་པའི་ཐབས་ལམ་སྐོར་མ་ཤེས་ཚེ་འཕྲད་ངེས་པའི་ཉེན་ཁ་དེ་འདྲའི་སྒོ་མོ་འབྱེད་ཀྱི་ཡོད། དྲ་ཐོག་གི་འཇབ་རྒོལ་པས་གཏན་འཇགས་མཉེན་ཆས་ཀྱི་མཉེན་འབུ་བརྒྱུད་དེ།
༡༽ ཁྱེད་ཀྱི་མ་ལག་རྒྱང་རིང་ནས་སྟངས་འཛིན་བྱེད་ཐུབ།
༢༽ ཁྱེད་ལ་ལྐོག་ནས་སོ་ལྟ་བྱེད་ཐུབ།
༣༽ ཁྱེད་ཀྱི་དྲ་ཐོག་གི་བྱེད་སྒོ་ཁག་ལ་སྟངས་འཛིན་བྱེད་ཐུབ།
ཧྭ་ཝེའི་གཏན་འཇགས་མཉེན་ཆས།
ཕྱི་ལོ་༢༠༡༩་ལོར། ཧྭ་ཝེ་བཟོ་ཚོང་ཁང་གིས་རང་ཉིད་ཀྱི་ཉེར་སྤྱོད་མ་ལག་ཡོངས་བསྒྲགས་བྱས་ཡོད། ཉེར་སྤྱོད་མ་ལག་དེ་དང་ཐོག་དྲ་བའི་ཡོ་ཆས་ཁག་དང་མཉམ་དུ་ལས་ཀ་བྱེད་ཐུབ་པའི་ཆེད་དུ་འཆར་འགོད་བྱས་ཡོད། ཕྱི་ལོ་༢༠༢༠་ལོའི་ཟླ་༡༢་ཚེས་༡༦་ཉིན་ཁ་པར་དང་། རྣ་ཉན། ལག་འདོགས་ཆུ་ཚོད། བརྙན་འཕྲིན་སོགས་ཀྱི་ནང་དུ་ལས་ཀ་བྱེད་ཐུབ་པའི་འཆམ་མཐུན་༢.༠་ཡི་ཚོད་ལྟའི་ཉེར་སྤྱོད་མ་ལག་དེ་དངོས་སུ་འདོན་སྤེལ་བྱས་པའི་ཁྱབ་བསྒྲགས་གནང་ཡོད། འཆམ་མཐུན་ཉེར་སྤྱོད་མ་ལག་དེ་ཨན་ཌོ་ཁ་པར་ཁག་གི་ཁོངས་སུ་ལས་ཀ་བྱེད་ཐུབ་ཀྱི་ཡོད་རུང་། དེ་ནི་ཨན་ཌོ་མ་ལག་གི་རིགས་གཞན་པ་ཞིག་མིན། ཨན་ཌོའི་ཉིང་ལྷེབ་གཅིག་དང་མི་འདྲ་བར། འཆམ་མཐུན་མ་ལག་དེ་ཉིང་ཕྲན་གྱི་སྟེང་དུ་གཞི་བཅོལ་ཡོད་པས། ཉིང་ཕྲན་དེ་འགྱུར་བ་གཏོང་ཆོག་གི་ཡོད།
ཧྭ་ཝེ་བཟོ་ཚོང་ཁང་གིས་རྒྱ་ནག་ནང་གི་བཟོ་ཚོང་ཁང་གཞན་ཁག་ནང་བཞིན་དམ་བསྒྲགས་ཆེ་བའི་དྲ་རྒྱའི་སྲིད་བྱུས་དང་ལེན་བྱེད་དགོས་ལ། དེ་ཡང་གནས་ཚུལ་ཐོན་གསལ་ལྟར་ན། རྒྱ་ནག་སྲིད་གཞུང་གིས་ཧྭ་ཝེ་ལ་རོགས་སྐྱོར་བྱས་ཏེ། བཟོ་ཚོང་ཁང་དེ་འཛམ་གླིང་ནང་གི་5G་དྲ་བ་མཁོ་སྤྲོད་མཁན་གཙོ་བོ་ཞིག་ཏུ་བསྒྱུར་ཡོད། ཨ་རིའི་ཝ་ཞིན་ཁྲོན་གྱི་དུས་དེབ་ཀྱིས་གནས་ཚུལ་སྤེལ་གསལ་ལྟར་ན། རྒྱ་ནག་སྲིད་གཞུང་གི་རོགས་སྐྱོར་འོག་ཧྭ་ཝེ་བཟོ་ཚོང་ཁང་དེ་འཛམ་གླིང་ནང་གི་བརྡ་འཕྲིན་མཁོ་ཆས་མཐུན་སྦྱོར་བྱེད་མཁན་ཆེ་ཤོས་དེ་ཆགས་ཡོད་ལ། སྲིད་གཞུང་གི་དཔལ་འབྱོར་གྱི་རྒྱབ་རྟེན་ལ་་བརྟེན་ནས། ཧྭ་ཝེའི་མཁོ་ཆས་ཁག་བརྡ་འཕྲིན་མཁོ་ཆས་མཐུན་སྦྱོར་བྱེད་མཁན་གཞན་དག་གི་མཁོ་ཆས་ཀྱི་རིན་གོང་ལས་བརྒྱ་ཆ་༣༠དམའ་བ་བཟོས་ཡོད།
འཆམ་མཐུན་ཉེར་སྤྱོད་མ་ལག་གི་ཉེན་ཁ།
འཆམ་མཐུན་ཉེར་སྤྱོད་མ་ལག་བཟོ་མཁན་གྱི་ཧྭ་ལེ་བཟོ་ཚོང་ཁང་གི་བདེ་འཇགས་དང་གསང་རྒྱའི་སྐོར་གྱི་རྙོག་གླེང་མང་པོ་ཞིག་གསར་འགྱུར་བརྒྱུད་ལམ་ཁག་གི་ནང་དུ་ཐོན་ཡོད། ཉེ་ལམ་ཨ་རིའི་གཞུང་གིས་ཧྭ་ཝེ་བཟོ་ཚོང་ཁང་དེ་རྒྱ་ནག་དམར་ཤོག་དང་འབྲེལ་བ་དམ་ཟབ་ཡོད་པར་བརྗོད་དེ། ཨ་རིའི་ནང་དུ་ཧྭ་ཝེ་བཟོ་ཚོང་ཁང་གི་5G་དྲ་བའི་འཛུགས་སྐྲུན་ལས་གཞི་ཁག་བཀག་འགོག་བྱས་ཡོད་པ་མ་ཟད། ཨ་རིའི་ནང་གི་བཟོ་ཚོང་ཁང་ཁག་ཀྱང་ཧྭ་ཝེ་དང་མཉམ་འབྲེལ་བྱེད་རྒྱུ་མཚམས་འཇོག་བྱེད་དུ་བཅུག་ཡོད། ཨོ་སི་ཁྲོ་ལི་ཡ་དང་ཡུ་རོབ་ཀྱི་རྒྱལ་ཁབ་ཁག་ཅིག་གིས་ཀྱང་རྒྱ་ནག་སྲིད་གཞུང་གིས་ཧྭ་ཝེ་བཟོ་ཚོང་ཁང་བེད་སྤྱད་དེ་རྒྱ་ནག་ཕྱི་ཕྱོགས་ཀྱི་འཛད་སྤྱོད་པའི་ཐོག་ཏུ་གསང་མྱུལ་བྱེད་ཀྱི་ཡོད་པར་ཞེད་ནས་སོ་སོའི་རྒྱལ་ཁབ་ཁག་ནང་གི་བཟོ་ཚོང་ཁང་ཁག་ཧྭ་ཝེ་དང་མཉམ་འབྲེལ་བྱེད་དུ་བཅུག་མེད།
ཨོ་ཕོའི་གཏན་འཇགས་མཉེན་ཆས།
ཨོ་ཕོ་ནི་ཁ་པར་དང་གློག་ཆས་རིགས་བཟོ་མཁན་གྱི་རྒྱ་ནག་གི་བརྡ་འཕྲིན་བཟོ་ལས་ཁང་ཞིག་ཡིན་ལ། ཨོ་ཕོ་མ་རྩའི་རོམ་(Oppo Stock ROM)ནི་ཨོ་ཕོ་ཁ་པར་གྱི་གཞུང་འབྲེལ་ཉེར་སྤྱོད་མ་ལག་དེ་ཡིན། གལ་ཏེ་མཉེན་ཆས་གང་རུང་དང་འབྲེལ་བའི་དཀའ་ངལ་དང་། མ་ལག་འགོ་འཛུགས་བྱེད་པའི་སྐབས་སུ་དེའི་ཁོངས་སུ་ཡོད་པའི་ཡིག་ཆ་ཁག་གིས་བྱེད་ལས་རྩོམ་སྟངས་མ་ཤེས་པའི་གནད་དོན། IMEI དཀའ་ངལ་སོགས་འཕྲད་པའི་སྐབས་སུ། མ་རྩའི་རོམ་བེད་སྤྱད་དེ་ཉེར་སྤྱོད་མ་ལག་བསྐྱར་དུ་ནང་འཇུག་བྱེད་ཆོག ཨོ་ཕོ་མ་རྩའི་རོམ་(Oppo Stock ROM)བེད་སྤྱད་དེ་ཨོ་ཕོ་ཁ་པར་གྱི་ཉེར་སྤྱོད་མ་ལག་གི་གནས་རིམ་མཐོ་རུ་གཏོང་ཆོག་ལ། དམའ་རུའང་གཏོང་ཆོག ཨོ་ཕོ་བཟོ་ཚོང་ཁང་དེ་རྒྱ་ནག་སྲིད་གཞུང་ལ་འབྲེལ་བ་ཡོད་པའི་རྒྱུ་མཚན་གྱིས། ཨོ་ཕོའི་གཏན་འཇགས་མཉེན་ཆས་བཀོལ་སྤྱོད་བྱེད་མཁན་ཚོར་གསང་མྱུལ་གྱི་ཉེན་ཁ་ཡོད།
དྲ་རྒྱའི་སྟེང་ནས་ཕབ་ལེན་བྱས་པའི་མ་རྩའི་རོམ་(Stock ROM)བཀོལ་སྤྱོད་བྱས་པའི་ཉེན་ཁ།
- དྲ་རྒྱའི་སྟེང་ནས་ཕབ་ལེན་བྱས་པའི་མ་རྩའི་རོམ་(Stock ROM)བཀོལ་སྤྱོད་བྱས་པའི་ཉེན་ཁ་ནི་གང་ཟག་གསུམ་པས་བཟོས་པའི་མ་རྩའི་རོམ་གྱིས་རང་ཉིད་མ་རྩའི་རོམ་ངོ་མར་བརྫུ་ཐུབ་ཀྱི་ཡོད། གལ་ཏེ། ཁྱེད་ཀྱིས་སྟབས་མ་ལེགས་པར་གང་ཟག་གསུམ་པའི་བཟོས་པའི་མ་རྩའི་རོམ་དེ་འདྲ་ཕབ་ལེན་བྱས་ཚེ། ཁྱེད་ཀྱི་གཞི་གྲངས་ཁག་ལ་དྲ་ཐོག་གི་འཇབ་རྒོལ་གྱི་ཉེན་ཁ་ཚབས་ཆེན་ཕོག་སྲིད།
- འཕྲུལ་རིག་བཟོ་ལས་ཁང་ཁག་གིས་མཁོ་སྤྲོད་གནང་བའི་མ་རྩའི་རོམ་དེ་སྤྱིར་བཏང་གི་ཆ་ནས་བདེ་འཇགས་ཡིན། ཡིན་ནའང་། རྒྱ་ནག་ནང་གི་བཟོ་ལས་ཁང་ཚང་མ་སྲིད་གཞུང་གི་སོ་ལྟའི་འོག་ཏུ་ཡོད་སྟབས། ཁྱེད་ཀྱིས་བཟོ་ལས་ཁང་གང་རུང་གིས་མཐུན་སྦྱོར་གནང་བའི་མ་རྩའི་རོམ་བཀོལ་སྤྱོད་བྱེད་ཀྱི་ཡོད་རུང་། ཁྱེད་ཀྱི་གཞི་གྲངས་ཁག་ལ་ཉེན་ཁ་ཆེན་པོ་ཡོད་སྲིད། ཉམས་ཞིབ་ཁག་གི་ནང་དུ་རྒྱ་ནག་སྲིད་གཞུང་གིས་ཁ་པར་གྱི་གཏན་འཇགས་མཉེན་ཆས་ཀྱི་ཁོངས་སུ་ལྟག་སྒོ་ཞིག་ནང་འཇུག་བྱས་ཡོད་པ་གསལ་སྟོན་གནང་ཡོད་ལ། ལྟག་སྒོ་དེས་འཛད་སྤྱོད་པའི་གནས་ཚུལ་མང་དག་ཅིག་སྲིད་གཞུང་གི་འབྲེལ་ཡོད་སྡེ་ཁག་ལ་མཁོ་སྤྲོད་དང་ཕྱིར་བསྒྲགས་བྱེད་ཀྱི་ཡོད། བསྡུ་རུབ་དང་བརྒྱུད་གཏོང་བྱས་པའི་མི་སྒེར་གྱི་གནས་ཚུལ་ཁག་གི་ཁོངས་སུ།
- འཕྲིན་ཐུང་གི་ནང་དོན་ཆ་ཚང་དང་།
- ཁ་པར་གྱི་འབྲེལ་ཐོ་ཡོངས་རྫོགས།
- ཁ་པར་བཏང་བའི་ལོ་རྒྱུས་དང་གཏང་ཡུལ་གྱི་ཁ་པར་ཨང་གྲངས་ཆ་ཚང་།
- འཛད་སྤྱོད་པའི་ཁ་པར་གྱི་རྒྱལ་སྤྱིའི་ཁ་པར་འཛད་སྤྱོད་པའི་ངོ་རྟགས(IMSI)དང་། རྒྱལ་སྤྱིའི་ཁ་པར་ཡོ་ཆས་ཀྱི་ངོ་རྟགས་ (IMEI) སོགས་ཚུད་ཡོད།
དཔེར་ན། ཕྱི་ལོ་༢༠༡༩་ལོར། ཨོ་ཕོའི་གཏན་འཇགས་མཉེན་ཆས་ཀྱི་ཁོངས་སུ་སྔོན་ཚུད་ནས་ནང་འཇུག་བྱས་པའི་སྡིངས་ཆའི་བཀོལ་ཆས་ཤིག་གི་རྣམ་པའི་ནང་ཡོད་པའི་སྐྱོན་ཆ་ཞིག་རྙེད་སོན་བྱུང་ཡོད། འཛད་སྤྱོད་པས་བཀོལ་ཆས་དེ་ནུས་མེད་བཟོ་ཐུབ་ཀྱི་མེད་ལ། ཀླད་གོར་དབང་ཚད་བཀོལ་ཆས་ཤིག་གིས་འཇབ་རྒོལ་བརྩམ་ཐུབ་ཀྱི་ཡོད། མཉེན་འབུ་དེས་ཁ་པར་གྱི་བདག་པོ་ངོ་མ་ནང་བཞིན་ལས་ཀ་བྱས་ཏེ། གང་ཟག་གསུམ་པས་བཟོས་པའི་བཀོལ་ཆས་ལ་ཁ་པར་གྱི་འཆར་ངོས་བརྙན་ལེན་པ་དང་། ཁ་པར་བསྐྱར་དུ་སྒྲིག་བཟོ་བྱེད་པ། འཛད་སྤྱོད་པར་འབྱོར་བའི་བརྡ་ལན་རག་ཐུབ་པ། ཁ་པར་གྱི་ཉེར་སྤྱོད་མ་ལག་ཁོངས་ཀྱི་ཡིག་ཆའི་ཐོ་གཞུང་ཀློག་པ། པར་གཞིའི་འཛད་སྤྱོད་པའི་དྲ་ངོས་ཀྱི་ནང་དུ་མཛད་རིམ་ཡར་འཇུག་བྱེད་པ། འཛད་སྤྱོད་པའི་འཕྲིན་ཐུང་རག་ཐུབ་པ་ལ་སོགས་པའི་ཆོག་མཆན་སྤྲོད་ཐུབ་ཀྱི་ཡོད། སྐྱོན་ཆ་དེ་བཀོལ་སྤྱོད་བྱས་པའི་ཐོག་ནས་འཛད་སྤྱོད་པའི་སྐད་ཀྱང་སྒྲ་ཕབ་ཀྱི་ཐུབ་ཀྱི་ཡོད།
གཏན་འཇགས་མཉེན་ཆས་ཀྱི་བདེ་འཇགས་ཇི་ལྟར་འགན་སྲུང་བྱེད་དགོས།
གཏན་འཇགས་མཉེན་ཆས་ཀྱི་བདེ་འཇགས་དེ་རྩ་བའི་ཆ་ནས་མཁྲེགས་ཆས་བཟོ་མཁན་གྱི་ལག་པར་ཡོད། གང་ཡིན་ཞེ་ན། མཉེན་འབུ་འགོག་སྲུང་དང་། དགོས་གལ་བྱུང་ཚེ་མཉེན་ཆས་ཐོན་གསར་པ་འདོན་སྤེལ་བྱས་ཏེ་བདེ་འཇགས་ཀྱི་སྐྱོན་ཆ་དག་སེལ་རྒྱུ་ནི་བཟོ་ལས་ཁང་གི་ལས་འགན་ཆགས་བསྡད་ཡོད། ཡིན་ནའང་། ང་ཚོས་རང་ངོས་ནས་ལག་ལེན་ཁག་ཅིག་རྒྱུན་འཁྱོངས་བྱས་ཏེ་གཏན་འཇགས་མཉེན་ཆས་སྲུང་སྐྱོབ་བྱེད་ཆོག
༡ བཟོ་ལས་ཁང་གིས་གཏན་འཇགས་མཉེན་ཆས་ཐོན་གསར་པ་འདོན་སྤེལ་བྱེད་དུས་གསར་སྣོན་བྱེད་དགོས།
ཁྱེད་ཀྱིས་སོ་སོའི་གཏན་འཇགས་མཉེན་ཆས་དུས་ཐོག་ཏུ་གསར་སྣོན་བྱས་ཏེ། མཉེན་ཆས་ཀྱི་ཁོངས་ཀྱི་བདེ་འཇགས་ཀྱི་སྐྱོན་ཆ་མེད་པར་བཟོ་དགོས་ལ། ཁྱེད་ཀྱི་མཁྲེགས་ཆས་ཀྱིས་བྱེད་ལས་ཡག་པོ་རྩོམ་ཐུབ་ཀྱི་ཡོད་པ་ཁག་ཐེག་བྱེད་དགོས།
༢ ཡིད་ཆེས་བྱེད་དཀའ་བའི་མཐེབ་འཇུག་གི་རིགས་བཀོལ་སྤྱོད་བྱེད་མི་རུང་།
མཐེབ་འཇུག་གི་རིགས་ཆ་ཚང་བརྟན་པོ་མེད་པར་མ་ཟད། དེ་ཚོ་བཀོལ་སྤྱོད་བྱས་ན་ཉེན་ཁ་ཆེན་པོ་ཡོད། སྤྱང་གྲུང་ལྡན་པའི་དྲ་ཐོག་གི་འཇབ་རྒོལ་པ་ཞིག་གིས་ཁྱེད་ཀྱི་མཐེབ་འཇུག་གི་གཏན་འཇགས་མཉེན་ཆས་ཀྱི་ཁོངས་སུ་མཉེན་འབུ་འཇུག་ངེས། ང་ཚོས་ཁྱེད་ལ་རང་ཉིད་གཅིག་པུས་དོ་དམ་བྱེད་ཀྱི་ཡོད་པའི་མཐེབ་འཇུག་རིགས་ཁོ་ན་བཀོལ་སྤྱོད་བྱེད་པའི་རེ་སྐུལ་ཞུ་ཡི་ཡོད།
༣ ཉེན་ཚབས་ཆེ་བའི་གཏན་འཇགས་མཉེན་ཆས་རིགས་འགོག་སྲུང་བྱེད་ཐུབ་པའི་མཁྲེགས་ཆས་ཀྱི་རིགས་ཉོ་དགོས།
ཐབས་ལམ་ཡག་ཤོས་དེ་ནི་ཉེན་ཚབས་ཆེ་བའི་མཉེན་འབུ་རིགས་འགོག་སྲུང་བྱེད་ཐུབ་པའི་ཆེད་དུ་བཟོས་ཡོད་པའི་མཁྲེགས་ཆས་ཉོ་རྒྱུ་དེ་རེད། BIOS བཟོ་ཚོང་ཁང་ཁག་ནི། མཁྲེགས་ཆས་བཟོ་ལས་ཁང་མང་པོ་ཡོད་པའི་ནང་ནས། དུས་རྒྱུན་དུ་གཏན་འཇགས་མཉེན་ཆས་ཁོངས་ཀྱི་སྐྱོན་ཆ་ཁག་དུས་ཐོག་ཏུ་དག་སེལ་བྱེད་མཁན་གྱི་བཟོ་ལས་ཁང་ཞིག་ཡིན།
༥.༣ གྷོ་གྷིལ་ཞབས་ཞུ(ཡིག་གདན། ཤོག་ལྷེབ། འགེངས་ཤོག་སོགས)མཚོན་ཆར་བཀོལ་སྤྱོད་བྱས་ཏེ། བདེ་འཇགས་ཀྱི་ཁྱད་ཆོས་ཁག་ལ་གཡོལ་བ།
ཏོག་དབྱིབས་ནད་དུག་གི་རྐྱེན་གྱིས། ཚོགས་པ་མང་པོ་ཞིག་གིས་ཁྱིམ་ནས་ལས་ཀ་བྱེད་པའི་མ་དཔེ་དེ་ལག་བསྟར་བྱས་ཡོད་ལ། མང་པོ་ཞིག་གིས་གྷོ་གྷིལ(Google )་དང་མའེ་ཁི་རོ་སོ་ཧྥུ་ཁྲི(Microsoft)ཞབས་ཞུ་ཁག་བཀོལ་སྤྱོད་བྱེད་འགོ་བཙུགས་ཡོད། ཉེ་ལམ། ཞབས་ཞུ་འདིའི་རིགས་འཇབ་རྒོལ་གྱི་མཚོན་ཆར་བཀོལ་སྤྱོད་བྱས་ཡོད་དེ། དྲ་ཐོག་གི་འཇབ་རྒོལ་པ་ཚོས་གྷོ་གྷིལ་སྤྲིན་མཛོད་ཞབས་ཞུ་ལྟ་བུའི་སྤྲིན་མཛོད་ཀྱི་ཞབས་ཞུ་ཁག་གི་ཁོངས་ནས་རྙེད་པའི་སྐྱོན་ཆའི་རིགས་གོ་སྐབས་བཟུང་སྟེ་འཇབ་རྒོལ་བརྩམས་ཡོད་ལ། ཁོང་ཚོས་རང་ཉིད་ཀྱི་བྱེད་ལས་ཁག་ཁྲིམས་མཐུན་རང་བཞིན་ཅན་དུ་བཟོ་ཐབས་དང་། བདེ་འཇགས་ཀྱི་ཞིབ་བཤེར་ལ་གཡོལ་ཐབས་སུ། གྷོ་གྷིལ་འགེེངས་ཤོག་(Google Forms)དང་གྷོ་གྷིལ་ཡིག་གདན།(Google Docs) མེ་ཤུགས་རྟེན་གཞི(Firebase)སོགས་བཀོལ་སྤྱོད་བྱེད་འགོ་བཙུགས་ཡོད།
གྷོ་གྷིལ་འགེངས་ཤོག་བེད་སྤྱད་དེ་ཨ་རིའི་ཤར་བགྲོད་(American Express)དཔང་རྟགས་རག་ཐབས་བྱས་པའི་འཇབ་རྒོལ།
ཕྱི་ལོ་༢༠༢༠་ལོའི་ཟླ་༡༠་པའི་ནང་དུ། གྷོ་གྷོལ་འགེངས་ཤོག་བེད་སྤྱད་པའི་ཐོག་ནས་དྲ་ཐོག་གི་འཇབ་རྒོལ་ཞིག་བརྩམས་ཡོད་ལ། འཇབ་རྒོལ་དེའི་ཁྲོད་དུ། འཇབ་རྒོལ་པས་ཨ་རིའི་ཤར་བགྲོད་ཀྱི་ཚོང་རྟགས་བེད་སྤྱད་དེ། འཛད་སྤྱོད་པའི་ཨ་རིའི་ཤར་བགྲོད་(American Express)དཔང་རྟགས་དང་དེ་མིན་གྱི་གསང་བའི་གཞི་གྲངས་ཁག་ཅིག་རག་ཐབས་བྱས་ཡོད། ཉམས་ཞིབ་བྱས་པ་ལྟར་ན། གྷོ་གྷིལ་འགེངས་ཤོག་གི་ཁོངས་སུ་བཅུག་ཡོད་པའི་ཉྭ་འཛིན་གྱི་འབྲེལ་ཐག་དེས། གྷོ་གྷིལ་བཟོ་ཚོང་ཁང་གིས་རང་འགུལ་གྱི་ཐོག་ནས་འབྲེལ་ཐག་དང་དྲ་ཚིགས་ངན་པའི་རིགས་ཞིབ་བཤེར་བྱས་ཏེ་བཀག་འགོག་བྱེད་ཀྱི་ཡོད་པ་དེར་གཡོལ་ཐུབ་ཀྱི་ཡོད། གྷོ་གྷིལ་དྲ་གནས་དེ་ཡིད་ཆེས་བཅོལ་རུང་བ་མ་ཟད། ཚོགས་པ་མང་པོ་ཞིག་གིས་ཡོངས་ཁྱབ་ཀྱི་ཐོག་ནས་བཀོལ་སྤྱོད་བྱེད་ཀྱི་ཡོད། འོན་ཀྱང་། གྷོ་གྷིལ་ཡིག་ཟམ་གྱི་བདེ་འཇགས་ཞིབ་བཤེར་ཁྲོད་དུ་མཉེན་འབུ་དེ་ངོས་འཛིན་བྱེད་མི་ཐུབ་པར་བརྟེན། མཉེན་འབུ་དེས་འཇབ་རྒོལ་རྩོམ་ཐུབ་ཀྱི་ཡོད།
པར་རིས་བཅོ་ལྔ། གྷོ་གྷིལ་འགེངས་ཤོག་བེད་སྤྱད་དེ་ཨ་རིའི་ཤར་བགྲོད་(American Express)དཔང་རྟགས་རག་ཐབས་བྱས་པའི་འཇབ་རྒོལ།
མའེ་ཁི་རོ་སོ་ཧྥུ་ཁྲི(Microsoft)རུ་ཁག་མིང་ཐོག་ནས་འཛད་སྤྱོད་པའི་གཞི་གྲངས་རག་ཐབས་སུ་བརྩམས་པའི་ཉྭ་འཛིན་གྱི་འཇབ་རྒོལ།
དོན་རྐྱེན་གཞན་ཞིག་གི་ཁྲོད་དུ། འཇབ་རྒོལ་པས་རང་ཉིད་མའེ་ཁི་རོ་སོ་ཧྥུ་ཁྲི(Microsoft)ཆ་འཕྲིན་ལག་རྩལ་རུ་ཁག་ལ་བརྫུས་ཏེ། གནོད་འཚེ་ཕོག་ཡུལ་གྱི་མི་ཚོར་སོ་སོའི་ལས་གྲོགས་ཀྱི་ངོས་ནས། མའེ་ཁི་རོ་སོ་ཧྥུ་ཁྲི(Microsoft)རུ་ཁག་ལ་བརྒྱུད་སྐུར་བྱས་པའི་བདེ་འཇགས་ཀྱི་འཕྲིན་ཐུང་དེར་བསྐྱར་ཞིབ་བྱེད་པའི་རེ་སྐུལ་ཞུས་ཡོད་ལ། རེ་སྐུལ་གྱི་འབྲེལ་ཐག་དེའི་སྒང་དུ་མནན་ཚེ། གནོད་འཚེ་ཕོག་ཡུལ་གྱི་མི་དེ་མའེ་ཁི་རོ་སོ་ཧྥུ་ཁྲི(Microsoft)རུ་ཁག་གི་དྲ་ཚིགས་དང་ཆ་འདྲ་བའི་དྲ་ངོས་ཤིག་ལ་འཁྲིད་འགྲོ་བ་དང་། དེས་བསྐྱར་དུ་Office 365 ཡི་ནང་འཛུལ་གྱི་དྲ་ངོས་དང་ཆ་འདྲ་བའི་ཉྭ་འཛིན་གྱི་འཇབ་རྒོལ་བརྩམ་སའི་དྲ་ཚིགས་ཤིག་ལ་འཁྲིད་འགྲོ་ཡི་ཡོད།
པར་རིས་བཅུ་དྲུག མའེ་ཁི་རོ་སོ་ཧྥུ་ཁྲི(Microsoft)རུ་ཁག་མིང་ཐོག་ནས་འཛད་སྤྱོད་པའི་གཞི་གྲངས་རག་ཐབས་སུ་བརྩམས་པའི་ཉྭ་འཛིན་གྱི་འཇབ་རྒོལ།
ཅིའི་ཕྱིར་འཇབ་རྒོལ་དེ་དག་ངོས་འཛིན་མ་ཐུབ་པར་ལམ་ལྷོང་བྱུང་བ་རེད།
གྷོ་གྷིལ་དང་མའེ་ཁི་རོ་སོ་ཧྥུ་ཁྲིའི་ནང་གི་འཇབ་རྒོལ་དེ་གཉིས་ཀས་ཡིག་ཟམ་ནང་གི་ཞིབ་བཤེར་དང་ར་སྤྲོད་ལ་གཡོལ་ཐུབ་ཡོད། གང་ཡིན་ཞེ་ན། དེ་དག་ཁྲིམས་མཐུན་གྱི་དྲ་གནས་ཤིག་ནས་བཏང་ཡོད་པ་མ་ཟད། ཉྭ་འཛིན་འཇབ་རྒོལ་གྱི་ངོས་ཤོག་དེ་གཉིས་ཀ་ཁྲིམས་མཐུན་གྱི་དྲ་ངོས་ཤིག་ཏུ་ཐོ་འགོད་བྱས་ཡོད་པར་བརྟེན། དེས་དྲ་གནས་ངན་པའི་རིགས་བཀག་འགོག་བྱེད་མཁན་གྱི་མེ་གྱང་དང་འཚག་སེལ་རིགས་ལ་གཡོལ་དུ་བཅུག་ཡོད། འདི་ནི་མི་སྒེར་གྱི་གཞི་གྲངས་རྐུ་འཁྱེར་བྱེད་མཁན་གྱི་སྤྱི་ཚོགས་བཟོ་སྐྲུན་རང་བཞིན་གྱི་ཡིག་ཟམ་ཞིག་ཡིན་ལ། དེས་གཡོ་ཇུས་བཤམས་ཏེ། དྲ་ངོས་རྫུན་མ་ཞིག་ཏུ་ཁྱེད་རང་སྒེར་གྱི་གསང་བའི་གཞི་གྲངས་ཁག་ཡར་འཇུག་བྱེད་དུ་འཇུག་གི་ཡོད། དེར་བརྟེན། ཁྱེད་ཀྱིས་གཞི་རྩའི་ཡིག་ཟམ་གྱི་ར་སྤྲོད་མ་བྱས་ཚེ། མི་གཞན་གྱི་འཇབ་རྒོལ་གྱི་དྲ་རྙི་ནང་ཚུད་སླ། དེ་མ་ཟད། ཡིག་ཟམ་ཁ་ཤས་ལ་ཞིབ་ཏུ་བརྟག་དཔྱད་མ་བྱས་ཚེ་རྫུན་མ་ཡིན་མིན་དབྱེ་འབྱེད་བྱེད་དཀའ། གང་ཡིན་ཞེ་ན། མཚམས་རེར་ཡིག་ཟམ་ཁག་ཁ་ཤས་དོན་དངོས་དང་ཁྱེད་ལ་སྒེར་འབྲེལ་ཡོད་པ་ལྟ་བུར་སྣང་གི་ཡོད།
༥.༤ ཀུ་ཤུས་གཞུང་དཔང་སྤྲད་པའི་མཉེན་འབུ་ནི་ཅི་ཞིག་ཡིན་པ་དང་། དེས་ཀུ་ཤུ་རྩིས་འཁོར་བཀོལ་སྤྱོད་བྱེད་མཁན་ཚོར་ཇི་ལྟར་ཤུགས་རྐྱེན་སྤྲོད་ཀྱི་ཡོད་དམ།
ཀུ་ཤུའི་གཞུང་དཔང་ཟེར་བ་དེ་ག་རེ་རེད།
ཕྱི་ལོ་༢༠༡༩་ལོར། ཀུ་ཤུ་བཟོ་ཚོང་ཁང་གིས་བཀོལ་ཆས་ཁག་ལ་གཞུང་དཔང་བྱེད་པའི་གོ་རིམ་ཞིག་འགོ་འཛུགས་གནང་ཡོད་པ་དང་། གོ་རིམ་དེའི་ཁྲོད་དུ། མཉེན་ཆས་བཟོ་སྐྲུན་མཁན་ཚོས། རང་རང་གིས་བཟོས་པའི་བཀོལ་ཆས་ཁག་ཀུ་ཤུའི་ཡོ་ཆས་ཀྱི་ནང་དུ་འདོན་སྤེལ་མ་བྱས་གོང་། དེ་དག་ཀུ་ཤུ་བཟོ་ཚོང་ཁང་ལ་ཕུལ་ཏེ་བཀོལ་ཆས་ཀྱི་བདེ་འཇགས་ཞིབ་བཤེར་བྱེད་དུ་འཇུག་དགོས་ཀྱི་ཡོད། གོ་རིམ་དེའི་ཁྲོད་དུ། བཀོལ་ཆས་ཀྱི་ཁོངས་སུ་དོགས་གཞི་ཅན་གྱི་ཨང་ཚབ་ཡོད་མེད་དང་། དཔང་ཡིག་གི་གནད་དོན་སྐོར་ལ་རང་འགུལ་གྱི་ཐོག་ནས་ཞིབ་བཤེར་བྱེད་ཀྱི་ཡོད། གལ་ཏེ། བཀོལ་ཆས་ཤིག་གིས་ར་སྤྲོད་ཀྱི་བརྒྱུད་རིམ་འདི་མཇུག་སྐྱེལ་ཐུབ་པ་ཡིན་ན། བཀོལ་ཆས་དེར་ཀུ་ཤུ་བཟོ་ཚོང་ཁང་གི་ཕྱོགས་ནས་བརྡ་ལན་གྱི་འཛིན་བྱང་ཞིག་གམ། ཡང་ན་བདེ་འཇགས་ངོས་ལེན་གྱི་འཛིན་བྱང་ཞིག་འབྱོར་གྱི་ཡོད། དེ་འབྱོར་ཚར་ན། བཀོལ་ཆས་དེ་ཀུ་ཤུའི་བིམ་མཛོད་ཀྱི་ཁྲོད་དུ་གནས་ཐུབ་པ་མ་ཟད། ཀུ་ཤུའི་ཡོ་ཆས་ཁག་གི་ནང་དུ་ལས་ཀ་བྱེད་ཐུབ་ཀྱི་ཡོད།
ཀུ་ཤུས་གཞུང་དཔང་སྤྲད་པའི་མཉེན་འབུ་ནི་ཅི་ཞིག་ཡིན།
ཀུ་ཤུས་གཞུང་དཔང་སྤྲད་པའི་མཉེན་འབུ་ནི། ཀུ་ཤུའི་ཡོ་ཆས་ཀྱི་ནང་དུ་ལས་ཀ་བྱེད་ཐུབ་པའི་ཀུ་ཤུས་གཞུང་དཔང་སྤྲད་པའི་མཉེན་འབུ་ཞིག་ཡིན། ཀུ་ཤུ་བཟོ་ཚོང་ཁང་གིས་གཞུང་དཔང་གི་འགྲོ་ལུགས་ཤིག་བརྒྱུད་དེ། གནོད་ཚབས་ཆེ་བའི་བཀོལ་ཆས་རིགས་ངོས་འཛིན་དང་བཀག་འགོག་བྱས་ཏེ། ཀུ་ཤུའི་ཡོ་ཆས་ཁག་གི་བདེ་འཇགས་སྲ་བརྟན་བཟོ་ཡི་ཡོད། ཀུ་ཤུའི་རྩིས་འཕྲུལ་གྱི་བདེ་འཇགས་ཉམས་ཞིབ་པ་གྲགས་ཅན་ཕེ་ཁྲིར ངྷན་དེ་ནེ(Peter Dantini) དང་ཕེ་ཁྲི་རེ་ཁིག་ཝར་སྒྲིལ(Patrick Wardle)་གཉིས་ཀྱིས་Adobe Flash installer་ལ་བརྫུས་པའི་མཉེན་འབུའི་འཇབ་རྒོལ་གྱི་ལས་འགུལ་ཞིག་རྙེད་ཡོད་ལ། དེ་རྒྱུན་ལྡན་ལྟ་བུར་ཆགས་ཏེ་ལོ་མང་པོར་གནས་ཡོད། སྤྱིར་བཏང་། ཀུ་ཤུའི་རྩིས་འཕྲུལ་གྱིས་མཉེན་འབུ་འདིའི་རིགས་ཁ་འབྱེད་སྐབས་ལམ་སེང་བཀག་འགོག་བྱེད་ཀྱི་ཡོད། ཡིན་ནའང་། ཉམས་ཞིབ་པ་ཚོས་ཉེན་ཚབས་ཆེ་བའི་Flash ནང་འཇུག་ཆས་དེར་ཀུ་ཤུས་གཞུང་དཔང་སྤྲད་པའི་ཨང་ཚབ་ཞིག་ཡོད་པ་མ་ཟད། མཉེན་ཆས་དེ་ཀུ་ཤུའི་ཡོ་ཆས་ཁག་གི་ནང་དུ་ལས་ཀ་བྱེད་ཐུབ་པ་ཞིག་ཡིན་པ་ཤེས་རྟོགས་བྱུང་ཡོད། དེས་ག་རེ་བསྟན་ཡོད་པ་རེད་ཟེར་ན། ཀུ་ཤུ་བཟོ་ཚོང་ཁང་གིས་ཞིབ་བཤེར་བྱས་ཡོད་ཀྱང་། མཉེན་འབུ་གང་ཡང་ངོས་འཛིན་བྱེད་མ་ཐུབ་པས། སྟབས་མ་ལེགས་པར་གཞུང་དཔང་སྤྲད་པ་རེད།
པར་རིས་བཅུ་བདུན། ཀུ་ཤུས་གཞུང་དཔང་སྤྲད་པའི་ཉེན་ཚབས་ཅན་གྱི་Flashནང་འཇུག་ཆས།
དེས་ཀུ་ཤུའི་ཡོ་ཆས་འཛད་སྤྱོད་པ་ཚོར་ཇི་ལྟར་ཤུགས་རྐྱེན་སྤྲད་ཡོད།
གནོད་ཚབས་ཆེ་བའི་Adobe Flash ནང་འཇུག་ཆས་དེས་ཀུ་ཤུའི་ཡོ་ཆས་བཀོལ་སྤྱོད་བྱེད་མཁན་ཚོར་མཉེན་འབུའི་གནོད་འཚེ་ཐེབས་སུ་འཇུག་ངེས། དེ་བས་ཀུ་ཤུའི་བིམ་མཛོད་ནི་མཉེན་འབུ་གཏན་ནས་མེད་པའི་མཉེན་ཆས་ཀྱི་མཛོད་ཅིག་གཏན་ནས་མིན། ཝར་སྒྲིལ(Wardle) ཡིས་ཀུ་ཤུའི་ནང་གི་མཉེན་འབུ་དེ་ཡར་ཞུ་བྱས་པ་ལ་བརྟེན་ནས། ཀུ་ཤུ་བཟོ་ཚོང་ཁང་གིས་མཉེན་འབུ་དེར་སྤྲད་པའི་དཔང་ཡིག་ཕྱིར་བསྡུ་བྱས་ཏེ། འབྱུང་འགྱུར་གྱི་དུས་སུ་མཉེན་འབུ་དེ་ཀུ་ཤུའི་ཡོ་ཆས་ཀྱི་ནང་དུ་ལས་ཀ་བྱེད་མི་ཐུབ་པ་བཟོས་ཡོད། འོན་ཀྱང་། འཇབ་རྒོལ་པ་དེས་ཀུ་ཤུས་གཞུང་དཔང་ཡོད་པའི་མཉེན་འབུ་གསར་པ་ཞིག་བཟོས་ཏེ། ཀུ་ཤུའི་རྩིས་འཕྲུལ་གྱི་བདེ་འཇགས་ཞིབ་བཤེར་ལ་གཡོལ་བའི་ཐོག་ནས་བསྐྱར་དུ་ཀུ་ཤུའི་བིམ་མཛོད་ནང་སླེབས་ངེས། ཀུ་ཤུ་བཟོ་ཚོང་ཁང་གིས་TechCrunch དྲ་ཚིགས་ལ་མཉེན་འབུ་དེ་བཀག་འགོག་བྱས་ཚར་བ་དངོས་སུ་ར་སྤྲོད་བྱས་ཡོད་རུང་། ཙི་ཙི་དང་ཞི་མིའི་ལྟ་བུའི་རྩེད་མོ་མུ་མཐུད་ནས་མཇུག་སྐྱོང་ངེས་ ཞེས་བདེ་འཇགས་ཉམས་ཞིབ་པ་ཝར་སྒྲིལ་ཡིས་བརྗོད་ཡོད། ད་ལྟའི་དངོས་ཡོད་ཀྱི་ཉེན་ཁ་འདི་ལ་གཞིགས་ནས་གླེང་ན། འཛད་སྤྱོད་པ་ཚོས་དྲ་ཐོག་གི་བདེ་འཇགས་ཀྱི་ལག་ལེན་ཡག་ཤོས་རྒྱུན་འཁྱོངས་དང་ལག་བསྟར་གནང་སྟེ། མཉེན་འབུའི་འཇབ་རྒོལ་གྱི་ཁྲོད་དུ་རང་ཉིད་སྲུང་སྐྱོབ་བྱེད་རྒྱུ་(གོང་ལ་གཟིགས)དང་། དུས་མཚུངས་སུ་འཕྲུལ་རིག་བདེ་འཇགས་ཀྱི་ཡར་རྒྱས་སྐོར་ལ་རྒྱུས་མངའ་ཡོད་པར་བྱེད་རྒྱུ་ཧ་ཅང་གལ་ཆེ།
༥.༤ བོད་རང་སྐྱོང་ལྗོངས་ཀྱི་ནང་དུ་ཆེས་མཐོ་བའི་གཞི་གྲངས་ལྟེ་གནས་འཛུགས་སྐྲུན།
རྒྱ་ནག་གཞུང་གིས་བོད་ཀྱི་རྒྱལ་ས་ལྷ་སའི་ནང་དུ་མཚོ་ངོས་ལས་རྨིད་༣༦༥༦་ཡོད་པའི་འཛམ་གླིང་ནང་གི་ཆེས་མཐོ་བའི་སྤྲིན་རྩིས་གཞི་གྲངས་ལྟེ་གནས་འཛུགས་སྐྲུན་བྱེད་ཀྱི་ཡོད་ལ། རྒྱ་ནག་གི་གཞུང་འབྲེལ་ཞིན་ཧྭ་གསར་ཁང་གིས་གནས་ཚུལ་སྤེལ་གསལ་ལྟར་ན། གཞི་གྲངས་ལྟེ་གནས་འདིས་རྒྱ་ནག་དང་ལྷོ་ཨེ་ཤེ་ཡའི་རྒྱལ་ཁབ་ཁག་གི་གཞི་གྲངས་ཉར་ཚགས་ཀྱི་ཆ་རྐྱེན་ཁག་དང་ལེན་བྱེད་རྒྱུ་ཡིན་འདུག
རྨིད་གྲུ་བཞི་མ་༦༤༥༠༠༠་ཡི་ས་ཁྱོན་ལ་བརྐྱངས་ཡོད་པའི་གཞི་གྲངས་ལྟེ་གནས་དེར་ཚ་གྲངས་སྙོམས་པོ་དང་དམའ་མོ་ཡིན་པའི་ཁོར་ཡུག་གི་མཐུན་རྐྱེན་བཟང་པོ་འཛོམས་པའི་ཆ་ནས། དྲ་བའི་ཞབས་ཞུ་ཆས་བསིལ་པོ་ཉར་བར་དགེ་མཚན་ཆེ་བས། ཨེ་ཤེ་ཡའི་རྒྱལ་ཁབ་གཞན་པ་དང་བསྡུར་ན། གཞི་གྲངས་ལྟེ་གནས་འཛིན་སྐྱོང་གི་འགྲོ་གྲོན་ཆུང་བ་ཡོད། གནས་སྟངས་འདིས་ས་མཐོའི་བོད་ལྗོངས་དེ་གཞི་གྲངས་ཆེན་པོའི་བཟོ་ལས་ལྟེ་གནས་ཤིག་ཆགས་པའི་ཆ་རྐྱེན་བསྐྲུན་གྱི་ཡོད། ལས་འཆར་འདིའི་མ་རྩ་ནི་ཨ་སྒོར་དུང་ཕྱུར་༡༠་དང་གྲངས་ཆུང་༨་ཡིན་ལ། ལས་འཆར་འདིས་རྒྱ་ནག་གི་ཞིང་ཆེན་དང་གྲོང་ཁྱེར་ཆེ་ཁག བལ་ཡུལ། བྷང་ལ་རྡེ་ཞི། པ་ཀི་སི་ཐན། ལྷོ་ཤར་ཨེ་ཤེ་ཡའི་ནང་གི་རྒྱལ་ཁབ་བཅས་ཀྱི་ནང་དུ་བརྙན་ལམ་སྒྲོག་སྤེལ་དང་། རང་འགུལ་འཁོར་གཏོང་། རྒྱང་རིང་སློབ་གཉེར། གཞི་གྲངས་གྲབས་ཉར་སོགས་ཀྱི་ཞབས་ཞུ་མཁོ་སྤྲོད་བྱེད་རྒྱུ་རེད་འདུག
རྒྱ་ནག་གི་ཚོང་ལས་སྡེ་ཁག་ཨ་ལི་བྷ་བྷ་(Alibaba)དང་ལྷ་སའི་ནང་གི་ཉིན་སོན་(Ningsuan Technology Group)འཕྲུལ་རིག་སྡེ་ཁག་གཉིས་ཀྱིས་གྲོས་མཐུན་ཆེན་པོ་ཞིག་ལ་མིང་རྟགས་བཀོད་ཡོད་པ་དེས། བོད་ཀྱི་ས་ཁུལ་ཁག་ནང་གི་གློག་ཤུགས་མཁོ་འདོན་དང་། དངུལ་རྩིས། རྒྱལ་སྲུང་བདེ་འཇགས། སྲིད་གཞུང་གི་ལས་དོན། མང་ཚོགས་ཀྱི་བདེ་འཇགས། དྲ་རྒྱ་བཅས་ཀྱི་ལས་དོན་ཁག་གི་ཁྲོད་དུ་ཨ་ལི་བྷ་བྷའི་སྤྲིན་རྩིས་ཚོང་ལས་མཉམ་ཞུགས་བྱེད་དུ་བཅུག་ཡོད། རྒྱ་གར་བང་ཆེན་གྱི་གསར་འགྱུར་དྲ་ངོས་སུ་གནས་ཚུལ་འཁོད་གསལ་ལྟར་ན། ལས་གཞི་འདིའི་རིམ་པ་དང་པོ་ཕྱི་ལོ་༢༠༢༡་ལོར་འགོ་འཛུགས་བྱ་འཆར་ཡོད་འདུག་ལ། རིམ་པ་དང་པོ་དེ་མཇུག་བསྒྲིལ་མཚམས། ལས་འཆར་འདིས་ལོ་རེར་ཨ་སྒོར་ས་ཡ་༢༢༣་དང་གྲངས་ཆུང་༥་ཙམ་བཟོ་ཐུབ་པའི་རོབ་རྩིས་བྱེད་ཀྱིན་ཡོད་འདུག


text:
Degé Kangyur volume 51, F.19.a
ཤཱ་རིའི་བུ་སེམས་ཅན་གང་དག་ད་ལྟར་ང་ལ་འདི་ལྟར་ཆོས་ཉན་པ་དེ་དག་ཐམས་ཅད་ཀྱང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཐོབ་པར་འགྱུར་རོ། །ཤཱ་རིའི་བུ་རྣམ་གྲངས་འདིས་ཀྱང་འདི་ལྟར་རིག་པར་བྱ་སྟེ། འདི་ལྟར་ཕྱོགས་བཅུའི་འཇིག་རྟེན་གང་ན་ཡང་ཐེག་པ་གཉིས་སུ་གདགས་པ་ཡང་མེད་ན་གསུམ་དུ་ལྟ་ག་ལ་ཡོད། འོན་ཀྱང་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ནམ་བསྐལ་པའི་སྙིགས་མ་ལས་བྱུང་ངམ་སེམས་ཅན་གྱི་སྙིགས་མའམ། ཉོན་མོངས་པའི་སྙིགས་མའམ། ལྟ་བའི་སྙིགས་མའམ། ཚེའི་སྙིགས་མ་ལས་བྱུང་ན། ཤཱ་རིའི་བུ་འདི་ལྟ་བུར་བསྐལ་པ་དང་འཁྲུལ་པའི་སྙིགས་མ་དང་དྲི་མ་མང་པོ་དང་བརྐམ་པའི་སེམས་ཅན་དགེ་བའི་རྩ་བ་ཆུང་བ་དེའི་ཚེ། ཤཱ་རིའི་བུ་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རྣམས་ཐབས་མཁས་པས་སངས་རྒྱས་ཀྱི་ཐེག་པ་གཅིག་པོ་དེ་ལས་ཐེག་པ་གསུམ་དུ་བཤད་དེ་བསྟན་ཏོ། །ཤཱ་རིའི་བུ་དེ་ལྟར་གང་ཉན་ཐོས་སམ་དགྲ་བཅོམ་པའམ་རང་སངས་རྒྱས་རྣམས་དེ་བཞིན་གཤེགས་པའི་བྱ་བ་སངས་རྒྱས་ཀྱི་ཐེག་པ་ཡང་དག་པར་འཛིན་དུ་འཇུག་པ་ལ་མི་ཉན་མི་འཇུག་ཁོང་དུ་ཆུད་པར་མི་བྱེད་པ་དེ་དག་ནི། ཤཱ་རིའི་བུ་དེ་བཞིན་གཤེགས་པའི་ཉན་ཐོས་མ་ཡིན་པར་རིག་པར་བྱའོ། །དགྲ་བཅོམ་པ་ཡང་མ་ཡིན་རང་སངས་རྒྱས་ཀྱང་མ་ཡིན་པར་རིག་པར་བྱའོ། །ཤཱ་རིའི་བུ་ཡང་དགེ་སློང་ངམ་དགེ་སློང་མ་ལ་ལ་དགྲ་བཅོམ་པར་ཁས་འཆེ་ཞིང་། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སྨོན་ལམ་ཡོངས་སུ་མི་འཛིན་ཏེ། ང་ནི་སངས་རྒྱས་ཀྱི་ཐེག་པ་བཅད་པའོ་ཞེས་ཟེར་ཞིང་ངའི་ལུས་འདི་ཐ་མ་མྱ་ངན་ལས་འདའ་བའོ་ཞེས་ཟེར་བ་ནི། ཤཱ་རིའི་བུ་དེ་ལྷག་པའི་ང་རྒྱལ་ཅན་དུ་ཤེས་པར་བྱའོ། །དེ་ཅིའི་ཕྱིར་ཞེ་ན། ཤཱ་རིའི་བུ་དགེ་སློང་དགྲ་བཅོམ་པ་ཟག་པ་ཟད་པ་དེ། དེ་བཞིན་གཤེགས་པ་མངོན་སུམ་དུ་གྱུར་ཏེ། ཆོས་འདི་ཐོས་ནས་དད་པར་མི་འགྱུར་བའི་གོ་སྐབས་མེད་ཅིང་གནས་མ་ཡིན་ཏེ། དེ་བཞིན་གཤེགས་པ་ཡོངས་སུ་མྱ་ངན་ལས་འདས་པ་ནི་མ་གཏོགས་སོ། །དེ་ཅིའི་ཕྱིར་ཞེ་ན། ཤཱ་རིའི་བུ་དེ་བཞིན་གཤེགས་པ་ཡོངས་སུ་མྱ་ངན་ལས་འདས་པ་དེའི་ཚེ། མདོ་སྡེ་འདི་ལྟ་བུ་འདི་འཛིན་པ་འམ་འཆང་བའི་ཉན་ཐོས་མི་འབྱུང་སྟེ།


text:
༢༠༡༠ ཕྱི་ཟླ་ ༤ ཚེས་ ༡༢ རེས་གཟའ་ཟླ་བ།
༄༅། །ཕྱི་ལོ་ ༢༠༡༠ ཟླ་ ༤ ཚེས་ ༡༠ ཉིན་ཛུ་རིཀ་གྲོང་ཁྱེར་ (Zurich City) གྱི་མུན་ས་ཊར་ཧོཕ་ (Munsterhof) ས་གནས་སུ་སུད་སི་རྒྱལ་ཡོངས་གྲོས་ཚོགས་ཀྱིས་འཐུས་མི་དང་ཡུ་རོབ་གྲོས་ཚོགས་ཀྱི་འཐུས་མི་གཅིག་ལྕོགས་ལོ་རེ་སི་ཝི་ལ་མཆོག་དང་། བློན་ཆེན་ཟུར་པ་ལྕམ་སྐུ་ཁོབ། དེ་བཞིན་སུད་སི་རྒྱལ་ཡོངས་གྲོས་ཚོགས་ཀྱི་འཐུས་མི་ལས་གྲུབ་པའི་བོད་དོན་རྒྱབ་སྐྱོར་ཚོགས་ཆུང་གི་ཚོགས་གཙོ་གཅིག་ལྕོགས་མ་རི་ཡའོ་ཕེལ་མཆོག་གིས་གཙོས་མང་ཚོགས་ ༨༠༠༠ བརྒལ་བ་འདུ་འཛོམས་ཀྱིས་༸གོང་ས་༸སྐྱབས་མགོན་ཆེན་པོ་མཆོག་དང་བོད་མི་རྣམས་ལ་གདུང་སེམས་མཉམ་སྐྱེའི་རྣམ་པ་གསལ་སྟོན་བྱས་ཡོད།
སྐབས་དེར་མགོན་པོ་གང་ཉིད་མཆོག་གིས་བཀའ་སློབ་སྩལ་དོན། ང་ཚོའི་གནད་དོན་ཐད་གདུང་སེམས་མཉམ་སྐྱེ་གནང་བ་དེ་རྒྱ་ནག་གཞུང་ལ་བོད་དོན་ཐོག་དྲན་སྐུལ་བྱ་རྒྱུར་ཕན་ཐོགས་ཆེན་པོ་ཆགས་ཀྱི་འདུག ངོས་ཀྱིས་བསྔགས་བརྗོད་ཡོད། རྒྱ་ནག་གཞུང་གིས་བོད་པའི་དངོས་ཡོད་དཀའ་ངལ་དེ་གསལ་སྟོན་བྱེད་དགོས་ཀྱི་རེད། རྒྱ་ནག་གཞུང་གིས་བོད་མི་ཚོར་དྲག་ཤུགས་དང་བཙན་གནོན་ཇི་ཙམ་བྱས་ཀྱང་བོད་ཀྱི་གནད་དོན་དེ་རྩ་བརླག་ཏུ་འགྲོ་གི་མ་རེད། ཅེས་བཀའ་སློབ་ཕེབས་ཡོད།དེ་བཞིན་༸གོང་ས་༸སྐྱབས་མགོན་ཆེན་པོ་མཆོག་གིས་བཀའ་སྩལ་དོན། སུད་སི་མི་མང་ནས་བོད་དོན་ལ་གདུང་སེམས་མཉམ་སྐྱེ་གནང་བར་ཐུགས་རྗེ་ཆེ་ཞུ་རྒྱུ་ཡིན།
དེ་བཞིན་སུད་སིར་བོད་མི་འབྱོར་ཏེ་མི་ལོ་ ༥༠ འཁོར་བའི་རིང་སུད་སི་གཞུང་མང་གཉིས་ནས་གང་ཅིའི་ཐད་ཐུགས་ཁུར་ཆེ་བཞེས་གནང་བར་བཀའ་དྲིན་རྗེས་དྲན་ཞུ་རྒྱུ་དང་། དེ་མིན་རྒྱ་ནག་གཞུང་གི་དྲིལ་བསྒྲགས་ཡིག་ཆ་ཁག་གི་ནང་དུས་རབས་བདུན་པའི་ནང་ཆོས་རྒྱལ་སྲོང་བཙན་སྒམ་པོས་རྒྱ་བཟའ་འུན་ཤིང་ཀོང་ཇོ་ཁབ་ཏུ་བཞེས་པ་ནས་བཟུང་བོད་རྒྱ་ནག་གི་ཆ་ཤས་སུ་གྱུར་བ་རེད་ཅེས་དྲིལ་བསྒྲགས་བྱེད་ཀྱི་ཡོད། གལ་ཏེ་དེ་ལྟར་ཡིན་ཚེ་རྒྱ་བཟའ་ཀོང་ཇོ་ཆོས་རྒྱལ་གྱི་ཁབ་ཏུ་མ་བཞེས་གོང་བལ་བཟའ་ཆོས་རྒྱལ་གྱིས་ཁབ་ཏུ་བཞེས་པས་བོད་དེ་བཞིན་བལ་ཡུལ་གྱི་ཆ་ཤས་ཀྱང་ཡིན་དགོས་ངེས། འོན་ཀྱང་འདས་པའི་ལོ་རྒྱུས་རྒྱུ་མཚན་དུ་འདྲེན་ཏེ་བོད་རང་བཙན་རྩོད་ལེན་གནང་གི་མེད། འདས་པ་ལས་མ་འོངས་པ་གལ་ཆེ་ཡིན་དུས་མིང་དོན་མཚུངས་པའི་བོད་ལ་རང་སྲིད་རང་སྐྱོང་གི་ཐོབ་ཐང་རྩོད་ལེན་གནང་བཞིན་ཡོད་ཅེས་བཀའ་སྩལ། དེ་བཞིན་མགོན་པོ་གང་ཉིད་མཆོག་གིས་སྐུ་ཚེ་ཧྲིལ་པོའི་རིང་མཛད་ཁུར་གཙོ་བོ་གསུམ་གྱི་ཁོངས་ནས་འགྲོ་བ་མིའི་རིན་ཐང་གོང་མཐོར་གཏོང་རྒྱུ་དང་། ཆོས་ལུགས་མཐུན་སྒྲིལ་གཏོང་རྒྱུའི་སྐོར་བཀའ་སློབ་སྩལ་ཡོད་པ་མ་ཟད། གདུང་སེམས་མཉམ་སྐྱེའི་འདུ་འཛོམས་དེའི་ཐོག་མང་ཚོགས་ལ་གོང་གསལ་གནད་དོན་གཉིས་ཀྱི་ཐོག་བསམ་བློ་གཏོང་རྒྱུ་དང་དེ་དག་གོང་སྤེལ་གཏོང་དགོས་པའི་འབོད་སྐུལ་ཡང་མཛད་ཡོད།
གཞན་ཡང་༸གོང་ས་༸སྐྱབས་མགོན་ཆེན་པོ་མཆོག་གིས་གལ་ཏེ་ཁྱེད་ཚོས་དེ་ལྟར་བྱས་པ་ཡིན་ན། ཏཱ་ལའི་བླ་མའི་གྲོགས་པོ་ཡག་ཤོས་ཡིན་པ་མཚོན་གྱི་རེད། ཅེས་སོགས་ཀྱི་བཀའ་སློབ་ཕེབས་ཡོད། དེ་རྗེས་སུད་སི་རྒྱལ་ཡོངས་གྲོས་ཚོགས་ཀྱི་འཐུས་མི་དང་ཡུ་རོབ་གྲོས་ཚོགས་ཀྱི་འཐུས་མི་གཅིག་ལྕོགས་མཆོག་གིས་གསུང་དོན། རྒྱ་ནག་གཞུང་གིས་བོད་མིའི་ཐོག་འཛིན་པའི་སྲིད་བྱུས་དེ་རྟག་ཏུ་ནོར་འཁྲུལ་ཁོ་ནའི་ཕྱོགས་སུ་འགྲོ་གི་འདུག དེར་ང་ཚོ་སེམས་འཚབ་ཆེན་པོ་ཡོད། གལ་ཏེ་རྒྱ་ནག་གཞུང་ལ་རྒྱལ་སྤྱིའི་སྟེང་མཚན་མཐོང་ཆེན་པོ་དགོས་ཀྱི་ཡོད་ན། བོད་དོན་ཐོག་དྲང་བདེན་གནང་དགོས་པའི་བསྐུལ་མ་ཞུས་ཀྱི་ཡོད་ཅེས་གསུངས། དེ་རྗེས་བློན་ཆེན་ཟུར་པ་ལྕམ་སྐུ་ཁོབ་མཆོག་གིས་གསུང་དོན། བོད་དོན་འཐབ་རྩོད་འདི་བཞིན་རང་རྒྱལ་གཞན་ཕམ་མིན་པར་མི་རིགས་གཅིག་གི་ངོ་བོ་འཚོ་གནས་ཐུབ་མིན་ལ་ཐུག་པའི་དྲང་བདེན་གྱི་འཐབ་རྩོད་ཅིག་ཡིན་དུས་བདེན་རྒྱབ་མ་ཞུས་ན་ག་ནས་འགྲིག དེ་བཞིན་༸གོང་ས་༸སྐྱབས་མགོན་ཏཱ་ལའི་བླ་མ་མཆོག་སུད་སིར་༸ཞབས་སོར་འཁོད་སྐབས་ང་ཚོའི་གཞུང་ནས་དུས་ཚོད་ཁོམ་གྱི་མི་འདུག་ཅེས་སྣེ་ལེན་ཕེབས་བསུ་ཞུ་མ་ཐུབ་པ་དེར་དགོངས་སེལ་ཞུ་གི་ཡིན་ཞེས་གསུངས་ཡོད།།


text:
Degé Kangyur volume 87, F.271.b
ཕྲེང་བ་དང་། རོལ་མོའི་སྒྲ་དང་། རྒྱལ་མཚན་དང་། བ་དན་རྣམས་ཀྱིས་མཆོད་པ་བྱེད་ཅིང་། ཉི་མ་བདུན་དུ་འཕགས་པའི་ཡན་ལག་བརྒྱད་ལ་གནས་ཏེ། གཟུངས་ཀྱི་ཚིག་འདི་དག་ལན་སྟོང་རྩ་བརྒྱད་དུ་བཏོན་ན། དེ་ལ་དེ་བཞིན་གཤེགས་པ་རྣམས་དགོངས་པར་འགྱུར། བྱང་ཆུབ་སེམས་དཔའ་ཐམས་ཅད་སེམས་པར་འགྱུར། རྡོ་རྗེ་འཛིན་ཐམས་ཅད་ཀྱང་ཡང་དག་པར་བསྲུང་བར་འགྱུར། ལྷ་ཐམས་ཅད་དང་། བརྒྱ་བྱིན་དང་། ཚངས་པ་ཐམས་ཅད་དང་། རྒྱལ་པོ་བཞི་པོ་དག་གིས་ཀྱང་ཡོངས་སུ་བསྐྱང་བར་འགྱུར། མཚམས་མེད་པ་ལྔ་ལ་སོགས་པ་ལས་ཀྱི་སྒྲིབ་པ་ཐམས་ཅད་ཀྱང་ཡོངས་སུ་བྱང་བར་འགྱུར། ནད་ཐམས་ཅད་ཀྱིས་མི་བཏབ་པར་འགྱུར། རིང་དུ་འཚོ་བར་འགྱུར། དུས་མ་ཡིན་པར་འཆི་བའི་འཇིགས་པ་ཐམས་ཅད་ལས་ཡོངས་སུ་ཐར་བར་འགྱུར། འཆི་བ་དང་། དགྲ་དང་། དགོན་པའི་གནོད་པ་དང་། འཐབ་པ་དང་། རྩོད་པ་དང་། འགྱེད་པ་ཐམས་ཅད་རབ་ཏུ་ཞི་བར་འགྱུར། དགྲ་ཐམས་ཅད་ཀྱི་དབང་དུ་མི་འགྲོ་བར་འགྱུར། ཅི་བསམས་པའི་བསམ་པ་ཐམས་ཅད་ཡོངས་སུ་རྫོགས་པར་འགྱུར་རོ། །དེ་ནས་བྱང་ཆུབ་སེམས་དཔའ་ལག་ན་རྡོ་རྗེ་དང་། ལྷའི་དབང་པོ་བརྒྱ་བྱིན་དང་། རྒྱལ་པོ་ཆེན་པོ་བཞི་དག་གིས། བཅོམ་ལྡན་འདས་ག་ལ་བ་དེ་ལོགས་སུ་ཐལ་མོ་སྦྱར་བ་བཏུད་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས་བདག་ཅག་གིས་དེ་བཞིན་གཤེགས་པ་རྣམས་ཀྱི་སྔོན་གྱི་སྨོན་ལམ་གྱི་ཁྱད་པར་རྒྱས་པ་ཡང་ཐོས། བཅོམ་ལྡན་འདས་བདག་ཅག་གིས་དེ་བཞིན་གཤེགས་པ་རྣམས་ཀྱང་མངོན་དུ་མཐོང་སྟེ་མཆོད་པ་བགྱིས་སོ། །ཡང་བཅོམ་ལྡན་འདས་ས་ཕྱོགས་གང་ན་དེ་བཞིན་གཤེགས་པ་རྣམས་ཀྱི་མཚན་དང་། གཟུངས་ཀྱི་ཚིག་འདི་དག་སྤྱོད་པ་དེར། བདག་ཅག་གཡོག་དང་བཅས་ཏེ་མཆི་བར་བགྱིའོ། །རིགས་ཀྱི་བུའམ། རིགས་ཀྱི་བུ་མོ་གང་ཞིག་འཆང་བ་དང་། ཀློག་པ་དང་། མཆོད་པར་བགྱིད་པ་དང་། ཡི་གེར་འདྲི་བ་དང་། ཡི་གེར་འདྲིར་སྩོལ་བ་དེར་བདག་ཅག་མཐུན་པར་ལྷན་ཅིག་ཏུ་མཆིས་ཏེ།


text:
ཨ་རི་བ་ཚོས་བཀའ་དྲིན་རྗེས་དྲན་གྱི་ཉིན་མོ(Thanksgiving)དེ་ཁོང་ཚོའི་སྲོལ་རྒྱུན་གྱི་དུས་ཆེན་གལ་ཆེན་ཞིག་ཏུ་གཙི་སྲུང་བྱེད་ཀྱིན་ཡོད།
བཀའ་དྲིན་རྗེས་དྲན་གྱི་ཉིན་མོའི་བྱུང་རབས་ལ་བཤད་སྲོལ་མ་འདྲ་བ་འགའ་ཡོད་མོད། ཡོངས་ཁྱབ་ཀྱི་བཤད་སྲོལ་ཞིག་ནི་ཕྱི་ལོ ༡༦༢༡ ལོར་ཨ་མེ་རི་ཀའི་ཤར་མཐའ་མཱ་སཱ་ཆོ་སེ་ཚི (Massachusetts ) རུ་རྒྱ་མཚོ་ལས་ཐོག་མར་སའི་སྟེང་ལ་བུད་པའི་ཡོ་རོབ་ནས་ཡོང་བའི་ཚུལ་ཁྲིམས་སྲུང་མཁན་ཆོས་པ་སྐྱབས་འཚོལ་མཁན་སྐོར་ཞིག་དང་ཨ་རིའི་གདོད་མའི་མི་རིགས་ཨེན་དྷི་ཨ་ནཱའི་མི་སྐོར་ཞིག་མཉམ་གཅིག་ཏུ་འཛོམས་ནས་སྟོན་ཁའི་ལོ་ལེགས་ཀྱི་དཔལ་ལ་རོལ་བའི་གསོལ་སྟོན་བཤམས་པ་དང་། གསོལ་སྟོན་བཤམས་དོན་ནི་ཨེན་དྷི་ཨ་ནཱ་མི་རིགས་ལ་བཀའ་དྲིན་ཞུ་ཆེད་རེད་ལ། གལ་སྲིད་ཨ་རིའི་གདོད་མའི་མི་རིགས་ཨེན་དྷི་ཨ་ནཱ་མི་རིགས་ཀྱི་མཛའ་བརྩེའི་རོགས་རམ་མ་བྱས་ན་ཡོ་ཡོབ་ཀྱི་སྐྱབས་འཚོལ་བ་ཆོས་པ་དེ་ཚོས་ལོ་དང་པོ་སྐྱེལ་དཀའ་བས་རྒྱུ་མཚན་གྱིས་རེད། ཐེངས་དེའི་གསལ་སྟོན་དེ་རིམ་གྱིས་དེ་རིང་གི་བཀའ་དྲིན་རྗེས་དྲན་གྱི་དུས་ཆེན་དུ་གྱུར་བ་རེད།
དེ་མིན་ཕྱི་ལོ ༡༦༡༩ལོར་གྲུ་དཔོན་བོའུ་ཌི ལེ་ཧྥི (Wood Leaf )ཡིས་དབུ་ཁྲིད་པའི་ཡོ་རོབ་སྐྱབས་འཚོལ་བ ༣༦ ཨ་རིའི་བིར་རྗི་ནཱེ་ཡ་རུ་རྒྱ་མཚོ་ལས་ས་ཐོག་ཏུ་བུད་ནས་བཀའ་དྲིན་ཆེ་ཞུ་ཡི་མཆོད་སྨོན་ཞུས་པའི་ལོ་རྒྱུས་ཤིང་ཡང་ཡོད།
ཕྱི་ལོ ༡༧༨༩ ལོར་ཨ་རིའི་སྲིད་འཛིན་ཐོག་མ་རྗོར་རྗེ ཝ་ཞིན་ཊིན་གྱིས་ཕྱི་ཟླ ༡༡ ཚེས ༢༦ ཉིན་དེ་ཨ་རི་རྒྱལ་ཡོངས་ཀྱི་བཀའ་དྲིན་རྗེས་དྲན་གྱི་ཉིན་མོར་གསལ་བསྒྲགས་བྱས་ཀྱང་། དུས་རབས ༡༩འི་ནང་ད་གཟོད་གཞི་ནས་དུས་ཆེན་ཞིག་ཏུ་གཏན་འབེབས་བྱས་འདུག
སྐབས་དེར་བུད་མེད་རྩོམ་པ་པོ་མིང་ལ་སཱ་ལ་ཌི ཡའུ་སེ་ཝ ཧེ་ལེ( Salad Sewa. Hailey)ཟེར་བ་ཞིག་ལ་ཚུལ་ཁྲིམས་སྲུང་མཁན་ཆོས་པ་དེ་ཚོའི་ཉིན་ཐོའི་ཤུགས་རྐྱེན་ཐེབས་ནས་ཨ་རིའི་ལོ་རྒྱུས་སྟེང་ཐོག་དང་པོའི་བཀའ་དྲིན་རྗེས་དྲན་གྱི་སྲོལ་རྒྱུན་ཡང་བསྐྱར་སླར་གསོ་བྱེད་ཆེད། ཕྱི་ལོ ༡༨༢༧ ནས ༥༧ བར་རྒྱལ་ཡོངས་ཀྱི་བཀའ་དྲིན་རྗེས་དྲན་གྱི་ཉིན་མོ་རུ་གཏན་འབེབ་ཆེད་ཧུར་བརྩོན་ལྷོད་མེད་གནང་པ་དང་། དེ་ནས་ཕྱི་ལོ ༡༨༦༣ ལོར་ཨ་རིའི་སྲིད་འཛིན་བཅུ་དྲུག་པ་ལེན་ཁིན་གྱིས་ལོ་རེའི་ཕྱི་ཟླ ༡༡ པའི་གཟའ་ཕུར་བུ་མཐའ་མ་དེ་ཨ་རི་རྒྱལ་ཡོངས་ཀྱི་བཀའ་དྲིན་རྗེས་དྲན་གྱི་ཉིན་མོ་རུ་གཏན་འབེབས་གནང་ཞིང་། ལོ ༨༠ ཙམ་གྱི་རྗེས་ཏེ་ཕྱི་ལོ ༡༩༤༡ ལོར་ཨ་རིའི་གྲོས་ཚོགས་ཀྱིས་གྲོས་ཆོད་བཞག་པ་ལྟར་སྐབས་དེའི་སྲིད་འཛིན་རའོ་སེ་བོལ(Roosevelt )ཡིས་བཀའ་འཁྲོལ་ཐོབ་ནས་ལོ་རེའི་ཕྱི་ཟླ ༡༡ པའི་གཟའ་ཕུར་བུ་མཐའ་མ་དེ་ཨ་རི་རྒྱལ་ཡོངས་ཀྱི་བཀའ་དྲིན་རྗེས་དྲན་གྱི་ཉིན་མོ་རུ་གཏན་འབེབས་བྱས་པ་རེད།
དེ་རིང་གི་ཨ་མེ་རི་ཀ་བའི་བཀའ་དྲིན་རྗེས་དྲན་གྱི་གསོལ་སྟོན་དུ་མེད་དུ་མི་རུང་བ་ཞིག་ནི་བྱ་ཐིར་ཁི་ཟེར་བའི་ཤ་སྲེག་མ་དེ་རེད། ཡིན་ན་ཡང་། ཕྱི་ལོ ༡༦༢༡ ལོའི་ཡོ་རོབ་ནས་ཡོང་བའི་ཚུལ་ཁྲིམས་སྲུང་མཁན་ཆོས་པ་སྐྱབས་འཚོལ་བ་དང་ཨ་མེ་རི་ཀ་གདོད་མའི་མི་རིགས་མཉམ་འཛོམས་ངང་བཤམས་པའི་གསོལ་སྟོན་སྟེང་བྱ་ཐིར་ཁི་ཡི་ཤ་མེད་པ་དང་། ཡོད་པ་ནི་རི་དྭགས་ཤ་བའི་ཤ་རེད།
ཨ་རི་བའི་བཀའ་དྲིན་རྗེས་དྲན་གྱི་དུས་ཆེན་འདི་གལ་ཆེན་ཞིག་ཏུ་བརྩི་དོན་གཞན་ཞིག་ནི་དུས་ཆེན་འདི་ནང་མི་ལྷན་འཛོམས་གྱི་ཉིན་མོ་ཞིག་ཏུའང་གྱུར་ཡོད་པ་དང་། འཛམ་གླིང་ཡུལ་གྲུ་གང་དུ་ཡོད་མེད་ལ་མ་བལྟོས་པར་ཉིན་མོ་དེར་ནང་མི་ལྷན་དུ་འཛོམས་ནས་བྱ་ཐིར་ཁི་ཡི་ཤ་སྲེག་མ་གཙོ་བོ་རྒྱུར་བའི་གསོལ་སྟོན་ལ་རོལ་བའི་སྲོལ་རྒྱུན་ཡོད་ཅིང་། བཀའ་དྲིན་རྗེས་དྲིན་གྱི་དུས་སྟོན་ལ་ཨ་རི་རྒྱལ་ཡོངས་སུ་ཉིན་གཉིས་ཀྱི་གུང་གསེང་ཡོད་པ་རེད།
བཀའ་དྲིན་རྗེས་དྲན་གྱི་དུས་སྟོན་དེའི་ཆེད་དུ་ལོ་རེར་བྱ་ཐིར་ཁི་ཟེར་བ་ས་ཡ་མང་པོ་བཤའ་དགོས་པས། སྤྱི་ཚོགས་སྟེང་དེ་ལ་དགག་པ་རྒྱག་མཁན་ཡང་མི་ཉུང་བ་ཞིག་ཡོད་མུས་སུ་ཡིན་ལ། ཨ་རིའི་སྲིད་འཛིན་གྱིས་བྱ་ཐིར་ཁི་གཉིས་ལོ་རེའི་བཀའ་དྲིན་རྗེས་དྲན་དུས་སྟོན་གྱི་སྔན་ཉིན་མོར་ཚེ་ཐར་ཏུ་གཏོང་སྲོལ་ཡོད་ལ། བཤད་སྲོལ་ཞིག་ཏུ་ཕྱི་ལོ ༡༩༤༧ ལོར་སྐབས་དེའི་སྲིད་འཛིན་ཧེ་རེ ཊི་རའུ་མན(Harry Truman)ནས་མགོ་བརྩམས་ཚུལ་བཤད་རྒྱུན་དུ་ཡོད་ན་ཡང་། ཁོང་གི་ལོ་རྒྱུས་སུ་དེའི་སྐོར་མཐོང་མ་སོང་། ཕྱི་ལོ ༡༩༨༩ ལོར་སྐབས་དེའི་སྲིད་འཛིན་རྗོར་རྗེ H.W.བྷི་ཞིའམ་བྷི་ཞི་ཆེ་བས་ཐིར་ཁི་ཞིག་གཞུང་འབྲེལ་གྱིས་ཚེ་ཐར་ལ་བཏང་བ་ནས་བཟུང་ཨ་རིའི་སྲིད་འཛིན་རིམ་བྱོན་གྱིས་ལོ་ལྟར་སྲོལ་རྒྱུན་དེ་རྒྱུན་འཁྱོངས་བྱས་ཡོད་པ་རེད།
བཀའ་དྲིན་རྗེས་དྲན་དུས་སྟོན་གྱི་གུང་གསེང་གི་ཉི་མ་གཉིས་པ་དེར་གཟའ་པ་སངས་ནག་པོ་ཞེས་འབོད་པ་དང་། ཉིན་དེར་ཚོང་ཁང་ཆེ་ཆུང་ཚང་མའི་བཅའ་དངོས་ཀྱི་རིན་གོང་མར་བཅག་ནས་བཙོང་སྲོལ་ཡོད་པ་བཞིན། ཨ་རི་བ་ཚོས་བྱ་ཐིར་ཁི་སྲེག་མའི་ཤ་ལ་རོལ་ནས་ནམ་གུང་ལ་སླེབས་ཚེ་མཁོ་དགོས་ཆེ་བའི་བཅའ་དངོས་རིགས་ཉོ་རུ་འགྲོ་བའི་ལུགས་སྲོལ་ཡོད་པ་རེད།
ད་ལྟ་བཀའ་དྲིན་རྗེ་དྲན་གྱི་དུས་སྟོན་དེ་ཨ་མེ་རི་ཀ་ཁོ་ན་མ་ཡིན་པར། ཁཱ་ནཱ་ཌ་དང་། ཨོ་སི་ཊི་རེ་ལེ་ཡ། དབྱིན་ཇི་སོགས་རྒྱལ་ཁབ་མང་པོའི་དུས་སྟོན་ཞིག་ཏུ་གྱུར་ཡོད།


text:
དཔལ་འཁོར་ལོ་བདེ་མཆོག་དབང་ཆེན་གྱི་དངོས་གཞིའི་བཀའ་དབང་།
- ཕྱི་ལོ་ 2017 ཟླ་ 2 ཚེས་ 8 ཉིན།
ཕྱི་ལོ ༢༠༡༧ ཕྱི་ཟླ་ ༢ ཚེས ༩ ཉིན་དཔལ་འཁོར་ལོ་བདེ་མཆོག་གི་དངོས་གཞིའི་བཀའ་དབང་སྐབས། ༸རྒྱལ་དབང་མཆོག་གིས་བཀའ་སྩལ་དོན་དུ། སྟ་གོན་རིམ་པ་རྣམས་ཁ་རྩང་སྔོན་དུ་ཞུས་ཟིན་ནས། དེ་རིང་དངོས་གཞི་དབང་བསྐུར་རྒྱུ་ཡིན། དེའང་རྨིི་ལམ་བརྟག་པ་རྣམས་སྔོན་དུ་ཟིན། རྨི་ལམ་བརྟག་པ་བྱ་དགོས་པའི་རྒྱུ་མཚན་ནི། སློབ་མ་དབང་བསྐུར་བའི་སྣོད་རུང་དུ་འགྱུར་ཡང་དབང་བསྐུར་བ་ལ་བར་ཆད་ཡོད་མིན་བརྟག་པའི་སླད་དུ་ཡིན། རྨི་ལམ་ཞེས་པ་ནི་བདེན་པར་མ་གྲུབ་པ་རྫུན་པའི་དཔེ་མཚོན་ཡིན། དེ་ཡང་རྡོ་རྗེ་གཅོད་པ་ལས། སྐར་མ་རབ་རིིབ་མར་མེ་དང་། །སྒྱུ་མ་ཟིལ་པ་ཆུ་བུར་དང་། །རྨི་ལམ་གློག་དང་སྤྲིན་ལྟ་བུ། །འདུས་བྱས་ཆོས་རྣམས་དེ་ལྟར་ལྟ། །ཞེས་གསུངས་པ་ལྟར་རྨི་ལམ་ལེགས་ཉེས་ཇི་ལྟར་བྱུང་རུང་འཛིན་པ་མ་བགྱིས་ན་ལེགས། སྤྱིར་གཞུང་གི་ནང་རྨི་ལམ་ལེགས་ཉེས་ཀྱི་མཚན་མ་དུ་མར་གསུངས་མོད། གལ་ཏེ་ངན་པ་བྱུང་ནའང་བདེན་པར་མ་གྲུབ་པར་སེམས་དགོས་ཤིང་དེ་ཉིད་ཟློག་པའི་ཕྱིར་དུ་གཟུངས་སྔགས་རྣམས་བཟླས་ཏེ་རྨི་ལམ་ངན་པ་མ་ལུས་ཟློག་སོང་སྙམ་པར་བྱ་དགོས།
དངོས་གཞི་དབང་བསྐུར་བ་ལ་དབང་མ་བསྐུར་བའི་གོང་དུ་སྤྱིར་གསང་བ་སྔགས་དང་ལྷག་པར་དུ་བདེ་མཆོག་གི་ལོ་རྒྱུས་མདོར་བསྡུས་ཤིག་བརྗོད་རྒྱུ་ཡིན། སྤྱིར་གསང་སྔགས་ཀྱི་སྐད་དོད་རྒྱ་སྐད་ནང་མནྟྲ་ཞེས་པ་དེ་ཡིན། དེ་ཉིད་ཀྱི་འབྱུང་ཁུངས་ཡར་དེད་ཚེ་བདེན་ཚིག་ཅེས་པའི་དོན་དང་འབྲེལ་བ་གྱུར་ཡོད། བདེན་ཚིག་ཅེས་པ་ནི། རྫུན་པ་མིན་པར་དྲང་པོའམ་དངོས་པོའི་གནས་ཚུལ་དང་མཐུན་པའི་ནུས་པ་ཞིག་ལ་ཟེར། དེ་འདྲ་ལ་བརྟེན་ནས་འཇིག་རྟེན་གྱི་ཕན་པ་བསྒྲུབ་རྒྱུ་དེ་མཉམ་མེད་སྟོན་པ་ཞལ་བཞུགས་པའི་སྐབས་ནས་ཡོད། དེ་ཡང་ལུང་སྡེ་བཞིའི་ནང་གི་སོར་མོའི་ཕྲེང་བའི་མདོ་ཡི་ནང་བུད་མེད་སྦྲུམ་མ་ཞིག་བྱིས་པ་བཙའ་མ་ཐུབ་པར་སྡུག་བསྔལ་གྱིས་ཆེས་མནར་བ་ལ། སོར་མོའི་ཕྲེང་བས་བདེན་ཚིག་བརྗོད་དེ་སྡུག་བསྔལ་ལས་གྲོལ་བའི་སྐོར་གསུངས་ཡོད། དེ་བཞིན་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་མཚན་སྔགས་འདྲེན་རྒྱུ་དེ་ཡིན་པ་རེད། དཔེར་ན། མགོན་པོ་མི་འཁྲུགས་པ་ལྟ་བུའི་མཚན་ནི་མགོན་པོ་མི་འཁྲུགས་པའི་ཐུགས་བསྐྱེད་དམ་བཅའ་དང་འབྲེལ་བ་ཆགས་ཡོད། མཚན་སྔགས་དེས་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་དམ་བཅའ་མཚོན་པར་བྱེད་པས་མཚན་དེ་ཉིད་བརྗོད་པ་ཙམ་གྱིས་སྡུག་བསྔལ་ཞི་བར་བྱེད་ནུས། དེ་བཞིན་ཉན་ཐོས་ཀྱི་སྡེ་པའི་ནང་དུ་མོས་པ་ཡིད་བྱེད་ཀྱི་སྒོ་ནས་མི་སྡུག་པ་བསྒོམ་པ་དཔེར་ན་ས་གཞི་ཐམས་ཅད་ཀེང་རུས་ཀྱིས་ཁྱབ་པ་སྒོམ་བཞིན་ཡོད། དེ་དང་ཚུལ་མཐུན་པར་ཐེག་པ་ཆེན་པོར་ཇི་སྐད་དུ་བཟང་སྤྱོད་སྨོན་ལམ་ནང། རྡུལ་གཅིག་གི་སྟེང་ན་རྡུལ་སྙེད་སངས་རྒྱས་སྒོམ་པའི་མོས་པ་ཡིད་བྱེད་ཀྱི་བསྒོམ་རྒྱུ་དེ་འདྲ་ཡོད་པས། དེ་དག་དང་གསང་སྔགས་ནང་ལྷ་སྒོམ་པ་དང་དཀྱིལ་འཁོར་སྒོམ་པ་རྣམས་འབྲེལ་མཚུངས་སུ་འགྱུར་བཞིན་ཡོད། དེ་ལྟར་གསང་སྔགས་དེ་ལོ་རྒྱུས་དང་མཐུན་པར་རིམ་གྱིས་བྱུང་བ་ལས། མི་མང་པོ་ཞིག་གིས་གསང་སྔགས་ཞེས་པ་དེ་ནམ་མཁའ་ནས་བབས་པ་ལྟ་བུ་ཞིག་ཏུ་སེམས་མོད། དེ་ལྟ་མིན་པར་ལོ་རྒྱུས་ཀྱི་རིམ་པ་ཞིག་ཡོད།
དཔལ་འཁོར་ལོ་བདེ་མཆོག་ནི་རྣལ་འབྱོར་བླ་མེད་ཀྱི་རྒྱུད་ལས་མ་རྒྱུད་ཀུན་གྱི་ཡང་སྙིང་ཡིན། རྒྱུད་སྡེ་འདི་ཉིད་ཀྱི་ཁུངས་གཏུག་ཡུལ་ནི་འཕགས་ཡུལ་གྱི་གྲུབ་ཆེན་ལུ་ཧི་པ། ནག་པོ་པ། དྲིལ་བུ་པ་གསུམ་ཡིན། ཁོང་རྣམ་གསུམ་ནི་རྒྱ་གར་འཕགས་པའི་ཡུལ་དུ་ཉི་ཟླ་ལྟར་གྲགས་པ་ཡིན། ཁྱད་པར་དུ་འཁོར་ལོ་བདེ་མཆོག་འདི་ཡི་བརྒྱུད་པ་ནི་གྲུབ་ཐོབ་ཆེན་པོ་ལུ་ཧི་པ་ནས་པཎ་ཆེན་ནཱ་རོ་པ་དང་རྗེ་མར་པ་སོགས་ལ་བརྒྱུད་པ་ཡིན་ཚུལ་ཞིབ་པར་བཀའ་སྩལ། མཐར་འདུས་པ་ཀུན་ལ་བུམ་དབང་མཐའ་རྟེན་དང་བཅས་པ་ལེགས་པར་སྩལ་ཏོ། །
ཀརྨ་ཚེ་རིང་ནས་ཕབ།
བཀའ་བརྒྱུད་སྨོན་ལམ་ཆེན་མོ་ཐེངས་སོ་དྲུག་པ།
Tibetan / English / Chinese • French • German • Indonesian • Korean • Polish • Russian • Spanish • Vietnamese
སྨོན་ལམ་གསུང་ཆོས།
བློ་སྦྱོང་དོན་བདུན་མའི་བཀའ་ཁྲིད། གོ་ཤྲི་རྒྱལ་ཚབ་རིན་པོ་ཆེ།
ཕྱི་ཟླ་ 1 ཚེས་ 28 ནས་ 30 བར། 2020 ལོ་